text:
ተኽለ ሂፍ እናበለ ማይ ተመናይ በጽሐ። ኣብ ጥቓ ኣፍደገ እታ ኣውቶቡስ ተቐሪቡ ጸኒሑ ኸኣ ወረደ።
"ኣታ እግዚኣሄር ኣምላኽ፣ ሽግረይ ትፈልጦ ኣሎኻ። ጎይታ፣ በጃኻ ንስኻ ነዛ መንገደይ ኣገባግበለይ" ኢሉ ብውሽጡ ጸለየ።
ብቅድሚ እታ ኣውቶቡስ ሓሊፉ ኪሰግር ንየማኑን ጸጋሙን ቁሊሕ በለ። ብጸጋሙ ሓንቲ መኪና ኪትመጽእ እንከላ ረኣየ። ቀዲሙዋ ኪሰግር ኢሉ ኸኣ ብግስ በለ።
እታ ካብ ጸጋም ዚረኣያ ታክሲ እንታይ እዋን ኣብ ጥቓኡ ከም ዚበጽሐት እግዚሄር ዋናኣ። ኣብ ጥቓኡ ዚነበሩን ሰብኡትን ፣ ኣብ ውሽጢ እታ ኣውቶቡስ ዚነበራ ኣንስትን፣ "እውይ እዚ ወዲ ጠፊኡ!" ኢለን ርእሰን ኪሕዛን ርእዩን፣ ድምጺ ሕጺጽ ዚብል ጎማ መኪና ሰሚዑ እዩ እታ መኪና ኣብ ማእከል ጽርግያ ከም ዘርከበቶ ዚፈለጠ።
"ኣታ ሰብኣይ ዓይንኻ እባ ረአ! ባዕልኻ ኪትጠፍእ?" በሎ እቲ መንእሰይ ታክሲስታ መኪናኡ እናበገሰ።
"የቐንየለይ። ዘይረኣኹኻ። ሓሳብ ሒዘኮ'የ። ይቕረታ ንዓኻ ኸኣ ኣብ ሽግር ኣእቲየካ ነይረ።"
ካብ ጎደና ዓዲ ኣበይቶ ናብቲ ናብ እንዳ ኮካ ዚወስድ መንገዲ ሓመድ ሒዙ ቁሩብ ሰጎመ። ኣብታ ቀዳመይቲ ጎደና በጺሑ ኸኣ ናብቲ ላዕለዋይ ክፋል እቲ ናብ ሰሜን ዘብል መንደቕ ጠመተ - ጎደና ክርኢ ኢሉ።
ስም እታ ጎደና ኣብኡ ስለ ዘይረኣያ ናብቲ ኣብ መንጽሩ ዘሎ መንደቕ ጠመተ።
"ጎደና ባምቢ ከረን ኣይበለትንን" ክብል ሓሰበ።
ሓንቲ ጎደና ቀጸለ። ሕጂውን ስም እቲ ጎደና ኪርኢ ኢሉ ናብቲ ላዕለዋይ ኩርናዕ እቲ መንደቕ ጠመተ።
"ጎደና እንታይ ድያ ኢላትኒ ነይራ?" ምስ ገዛእ ርእሱ ተዘራረበ። "ንጸጋም ጥውይ ምስ በልካ ወይኒ ዘለዋ ካንሸሎ። ሰማያዊ ማዕጾኣ እያ ኢላትኒ ነይራ።"
ብኣዒንቱ ነተን ኣብቲ ከባቢ ዚነበራ ካንሸሎታት ኮለለን። ይኹንምበር ብዘይ ሓንቲ ኣብ ፊታ ኦም ዚነበራ፣ ሰማያዊ ዚሕብራ ይኹን ወይስ ወይኒ ዚነበራ ካንሸሎ ትረኣዮ ኣይነበረትን።
"እዚ ገዛውትስ" ክብል ሓሰበ። "ህዱእ። ጽሩይ። ኣብዚ እንተ ዝረክብሲ? ትስተር ማለት'ኮዩ። ሰብኣይ ይቐስን። ሰበይትውን ትቐስን። ቆልዑ ኸኣ ፍርሂ መኪና ዘይብሎም ሃዲኦም ይጻወቱ። ኣንታ ሰምበል እኮ፣ መጸለል እዩ።"
ተኽለ ኣብ ውሽጢ ሓሳብ ጥሒሉ፣ ኢዱ ሰዲዱ ሓንቲ ጭራም ወረቐት ኣውጸአሞ፣ ነቲ ኣብኣ ተጻሒፉ ዚነበረ ሓበሬታ ኣንበቦ።
"ቅድሚ መጨረሻ ዘላ ፊርማታ ትወርድ። ንእንዳ ኮካ ኣብ ዚወስድ ናይ ሓመድ መንገዲ ኣርባዕተ ኣንጎሎ ትመጽእ። ኣብታ ራብዐይቲ - ጎደና ደምቦ ቤት - ብናይ ቅድም ኸኣ ጎደና 804 ንጸጋም ትጥወ። ንጸጋም ኣብ ዘለዋ ገዛውቲ ወይኒ ዘለዋ፣ ሰማያዊ ዝኻንሸሎኣ ገዛ ኣብኣ ምጻኒ። ብዛዕባ እቲ ዚሓተትካኒ ጥዑም መልሲ ሒዘልካ ኣሎኹ። ሳራ " ትብል ነበረት እታ ዘይንበብ ክታም ዘለዋ ኣብ ቤት ጽሕፈቱ ዚጸንሓቶ መዘኻኸሪት።
እታ ጭራም ወረቐት ንተኽለ ናብ ሓደ ሓሙስ ወሰደቶ። ጸሎት ወዲኦም ንገዝኡ ኪኸይድ ተብተብ ይብለሉ ኣብ ዚነበረሉ ምሸት ሳራ ብድሕሪት ጸኒሓ ኣርከበቶ።
ካብ ትምትም ገለ ዘረባ ይሓይሽ ካብ ዝብል ሓሳብ ኸኣ ዘረባ ኪትጅምር ሓሰበት።
"ከመይ እሞ ኣለኹም? ብዙሕ ኣይርእየካን ዘለኹ? ኣብቲ ናይ ቀደምኩም የለኹምን ዲኹም?" ኪትብል ኸኣ ሓተተቶ።
"ኣበይ ማለትኪ እዩ?"
"ኣብዚ ከባቢ መሐንበሲዶ ---"
"ኣበየሎኺ? ካብኡ ካብ እንወጽእ ደኣ መዋእልና ኮይኑ። ዋናታቱ ካብ ወጻኢ መጺኦም ኣውጺኦምና። ድሕሪኡ ኣብ ቀሓውታ፣ ሰምበልን ማይ ጭሆትን እውን ተቐሚጥና ገሊኦም ንደቅና ደሊናዮ፣ ገሊኦም ቆልዑኹም ረቢሾምና ኢሎም ኣውጺኦምና። እንሆልኪ ሕጂስ ኣምላኽ ረዲኡና'ዩ እነበልና ክልተ ዓመት ምሉእ እተቐመጥናሉ ገዛ ኸኣ፣ ‘ካልእ ገዛ ድለዩ። ወድና ካብ ወጻኢ ኪመጽእ ስለ ዚኾነ ክንደልዮ ኢና' ይብሉኒ ኣለው። ንክልተ ወርሒ ዕድል ሂቦሙኒ ኣለዉ" በለ ኣዕሚቑ ‘ናተፈሰ።
"እሞ እምበኣር ኣብ ኡ የለኻን ኢኻ" ክትብሎ ሓሲባ፣ ከምዚ ኢልካ ምሕታት ምስቲ ዚነገራ ዘይሳነ ኮይኑ ስለ እተሰምዓ ኣቃረጸቶ። "ዋይ ሓወይ። ኣነ ደኣ ዘይፈለጥኩ" በለቶ ብሓቂ ተተንኪፋ።
"ከመይ ኢልኪሞ ኪትፈልጢ? ድሕሪ ጸሎትን ትምህርቲ መጽሓፍ ቅዱስን ጉያ ነናብ ገዛኻ ስለ ዝኾነሲ ብዛዕባ ሓድሕድና ክንፈልጥ ዚከኣል ኣይኮነን" በለ ተኽለ እቲ ናይ ወትሩ ሓሙስ ኣወጻጽኣኡን ኣወጻጽኣ ካልኦት ኣባላት ጉጅለኡን ትዝ ኢልዎ።
ኣብታ ንፓራዲዞ፣ ንማእከል ከተማን ንሹቕን ንዩኒቨርሲቲ እትወስድ ቀራና መንገዲ ምስ በጽሑ፣ "በል ድሓን ሕደር" ኢላቶ ኪትከይድ ሕሰበት። ይኹንምበር፣ እቲ እተዛረባ ዘረባ ገለ ከይገበረት፣ ብውሑዱ ገለ ኪትሕግዞ ከይፈተነት ኪትፋነዎ ልባ ኪገብረላ ኣይከኣለን።
"እንታይ ክሕግዘካ እኽእል ኣይፈልጥን። ኣስመራ እዛ እንፈልጣ እያ። ግን ኸኣ ክሕግዘካ ድሌት ከም ዘሎኒ ከይገለጽኩልካሲ ክኸይድ ልበይ ምግባር ኣብዩኒ። እንታይ ክገብረልካ እኽእል ግን ኣይፈልጥን'የ" በለት ዓይኒ ዓይኑ ‘ናጠመተት።
"ጸልይለይ። ዚካረ ገዛ ኣሎ ተሰማዕኪ ኸኣ ወይ ብስልኪ ወይ ኸኣ ብቤት ጽሕፈት ክትሓልፊ ከለኺ ንገርኒ" ኢሉዋ ኢዱ ዘርገሐ። "ከየምስየልኪ። ድሓን ሕደሪ። ኣምላኽ ኸኣ ይባርኽኪ።"
"ሰላም ሕደር። ኣረ ቆልዓ ሓዲገ እየ። ‘ንሱ ይሓልየልኩም'ዩሞ ንኹሉ ሓልዮትኩም ኣብኡ ኣውድቕዎ' እትብል ቃል ኪትጠቕመካ ትኽእልያ። ኣይትረስዓያ" ኢላቶ በቲ ናብ ፓራዲዞ ዝወስድ መንገዲ ተበገሰት።
ሓንቲ ዓባይ ሰበይቲ ካብ ሓንቲ ካንሸሎ ኪወጻ ርእዩ ደው በለ። ናብአን ቅርብ ኢሉ ኸኣ፣
"ሳራ እትብሃል ገዝኣ ኣበይ ኮን ይኸውን ኣደ?" ክብል ሓተተን።
"ሳራ ኢልካኒ ዚወደይ? ነዋሕ፣ ነዊሕ ጸጉሪ ርእሳ ድያ?" መልሲ ከይረኸባ ኸኣ፣ "ኣብዛ ወይኒ ዘላታ ካንሸሎ ሕተት" ኢለንኦ መንገደን ቀጸላ። ኣብታ ዚበልኦ ካንሸሎ ኸኣ ክኹሕኩሕ ጀመረ።
"እውይ ተኽለ ሓወይ። ነዊሕዶ ካሕኪሕካ? ኣይ ቆልዓ ኣብያትኒ እንድየ ወደይ ጊዜ ወሲደ። እምበኣር እታ መልእኽትሲ በጺሓትካ?" በለት ሳራ መሪሓቶ ናብ ሓደ ክፍሊ ‘ናኣተወት።
"ሓቂ ‘ሓይሽ - ፍጹም ተስፋ ኣይገበርኩን ነይረ። ብዙሓት ኣመንቲ ክሕግዙ ቃል ኣትዮም ስለ ዚጠለሙኒስ ንስኺውን ከምኡ ትኾኒ ኢለስ ብዙሕ ልበይ ኣየውደቕኩልክን ነይረ" በለ ተኽለ ኣብቲ ዘመልከተቶ ወንበር ኮፍ እናበለ።
"ኣነውን ገዛ ክረኽበልካየ ኢለስ ተስፋ ኣይገበርኩን ነይረ። ይኹንምበር ሃይለ ክሳብ ዘስተውዕለለይ ከም ጸገመይ ገይረ ክጽልየልካ እየ ቀንየ" በለት።
"ኣነ ብጣዕሚ እየ ዘመስግነኪ። እዞም ዘለኽዎም ገዛ ኣዝዮም ጥዑማት እዮም። ዘይከውን ኮይንዎም እምበር ከውጽኡኒ ይደልዩ ኣይነበሩን። ወዶም ክመጽእ ምኻኑ ምስ ፈለጡስ ክነግሩኒ - ገዛና ግደፈልና ክብሉኒ - ብዙሕ ‘ናተሰከፉ'ዮም ተዛሪቦሙኒ። ዘይሰለጦም ኮይኑ ‘ምበር ገዛ ክረኽቡለይ ብዙሕ ጽዒሮም እዮም" በለ ተኽለ ነታ ቆልዓ ክትእብድ ሃተምተም ትብል ዚነበረት ሳራ ‘ናጠመተ።
"ክንደይ ይጥዕሙ ደኣ ወደይ እዚኦም? ሰብ ገዛ ኣብ ዚምረሩሉ እዋን፣ ሎሚ ዚምስገኑ እሰምዕ ኣሎኹ" በለት ብዛዕባ እቶም ገዛ ክትሰምዕ ገጻ ናብ ተኽለ መሊሳ።
"እወ። ብሓቂ ጥዑማት ገዛ እዮም። እዚ ገዛኹምከ ክራይ ድዩ ወይስ ---" ነታ ሕቶ ኣንጠልጢሉ ገደፋ።
"እንዳ ሑማይ'ዩ። እንዳ ሑማይ ኸኣ ከምዞም ትብሎም ዘሎኻ ገዛ እዮም። ኢድካ ኣእቲኻሎም ኣይናኸሱን እዮም።"
ሻሂ ከተፍልሕ ኢላ በራድ ኣልዒላ ብግስ ኪትብል እንከላ፣ ተኽለ ብድድ ኢሉ ብቅልጽማ ለቀብ ኣበላ።
"ስምዕኒ ሳራ ሓብተይ። ብዘይ ቃል ዓለም ካልእ መዓልቲ ንትርሓስን ደቀይን ሒዘ መጺአ ከዕልል እየ። ሕጂ ግን ክኸይድ ግደፍኒ" ኢሉዋ ናብቲ ማዕጾ ሰጎመ።
"ሃይለ ክሳብ ዚኣቱ ሓንሳብ ዘይትጸንሕ? ኣነ ኸኣ ነት ቦታ መርኣኹኻ። ምስታ ከም ዋና ሒዛቶ ዘላ ሓብትና ኸኣ መፋለኹኻ" በለቶ ሳራ ናብታ ዚነበራ ቦታ ክምለስ ‘ናሓበረቶ። "በጃኻ ኢለካ። ሎሚ ምሳና ተመሳሕ። ድሓር ኸኣ ተታሓሒዝና ንኸይድ። ምስ ሃይለ ኸኣ ንእግረ መንገድኹም ትፋለጡ" ሳራ ኮፍ ክብል ብእጂገኡ ሰሓበቶ።
"በጃኺ ሳራ ሓብተይ። ድሓን ሎሚ እታ ኣድራሻን ስምን እታ ሰብን ጥራይ ሂብኪ ኣፋንውኒ።" ሓደ ነገር ትዝ ስለ ዚበሎ፣ ከይሓተተ ኸኣ ኪኸይድ ቅር ስለ ዚበሎ - ኪሓታ መደበ።
"እዛ ሰብ ኣማኒት እያ ኢልክኒ?"
"እወ ኣማኒት እያ። ሓቂ ይሓይሽ ኣነ 'ውን ኣጸቢቐ ኣይፈልጣንየ። ብርግጽ ብገጽ እፈልጣ እየ። ብዙሕ ርክብ ግን የብልናን።" ከመይ ዘይርጉጽ ነገር ሒዛ መልእኽቲ ትልእከለይ ከይብላ ስለ ዚፈርሐት ውስኽ ኣበለት፣ "ርክብና ብሓንቲ ሓብቲ እዩ። ገዛ ተረኺቡ ኣሎ፣ ኣይትጠራጠር። ጥራይ ትፈትዎ ዲኻ ኣይትፈትዎን እዩ እቲ ሕቶ።"
"ሆ! ሎሚዶ ከምዚ ይብሃልዩ? ከይደ ደኣ።" ኪወጽእ ኢሉ ብግስ በለ።
ተኽለ ነታ ዚሃበቶ ጭራም ወረቐት ተቐቢሉ ክወጽእ እንከሎ ከተፋንዎ ኢላ ክሳብ ካንሸሎ ሰዓበቶ። ነቲ ካንሸሎ ከፊታ ኸኣ ኣውጸኣቶ። ክኸይድ ኢሉ ብግስ ኪብል እንከሎ ኸኣ፣
"ኣታ እታ ሰበይትኻኸ ከመይ ኣላ? ክሓተካ ‘ናበልኩስ ካልእ ዘረባ ሒዝና ርስዕ ኣቢለዮ?"
"ትርሓሰይ ድሓንያ። ጽቡቕ ኣላ፣ ኣምላኽ ይመስገን።"
"ንመጀመርያ ኣብ ምውፋይ ካልኣይ ወድኹም ደው ኢላ ክትምስክር እንከላ እየ ርእየያ። ቅድሚ ሰለስተ ዓመት። ሰበይትኻ፣ ኪትፍተወካ! ኣዝያ ደስ እትብል ሰብያ" በለት ሳራ ኣድናቖት መሊኡዋ። "ኩሉ ጊዜ ሓብተይ ‘ተትኸውንየ ዝብል።"
"ኣየ ሳራ። ዘይተፋልጥክን ኬንክን ኢኽን እምበር ሕጂውን እኮ ሓብትኺ እያ። ሓደ መዓልቲ ሒዘዮም ኪመጽእ እየ። ሽዑኡ ኣጸቢቕክን ኪትፋለጣ ኢኽን።"
ክኸይድ ኢሉ ኸኣ እንደገና ብግስ በለ።
"ካንሞ ኮፍ ከይበልካ? በል ብሩኽ መዓልቲ።"
"ብሩኽ መዓልቲ። ብገዛ እህወኽ ስለ ዘለኹ እየ። ሓደ መዓልቲ ኮፍ ኢልና ከነዕልል ኢና። ሓቀይየ። ኣይኣመንክንን ሓቀይ? ብሓቂ!"
ሓደ ነገር ትዝ ኢሉዎ ደው በለ።
"ሳራ፣ እዛ ጋል እፈልጣ ድየ? ኣበይ እያ እትሰርሕ?"
"ንኣለም ዲኻ? ‘ትፈልጣ ኣይመስለንን። ኣይትሰርሕን እያ።"
"ዘይትሰርሕ ደኣ ከመይ ኢላ ትናበር?"
"ሃብታም ኣሞ ኣላታ። ኣብ ዓዲ እንግሊዝ። ንሳ ገንዘብ ትሰደላ። ኣለም ኸኣ ኣብዚ ኮይና ቤታ ተመሓድረላ። እዚ ቤት ‘ውን ናይዛ ኣሞኣ እዩ። ኣብቲ ካንሸሎ ግን ዕምባባ ገይራ ትሸይጥ እያ ክብላ ሰሚዐ ኣለኹ። ንገለ ኣብዚ ከተማ ዝርከቡ እንዳ ዕምባባታት። እዚ ግን ንመሕለፊ ጊዜ እምበር ንገንዘብ ኢላ እትገብሮ ኣይመስለንን። በል ድሓን ወዓል። ብዘይ ገለ ሒዘካ ውዒለ።"
"ድሓን ውዓሊ።"
ሂፍ እናበለ ኸኣ ቤት መኻእ ተራእየ።
በቲ ኣብቲ ወረቐት ዘሎ ሓበሬታ፣ ተኽለ ነታ ገዛ ክረኽባ ኣየጸገሞን። ትኽ ኢሉ ከይዱ ኸኣ ኣብቲ ማዕጾ ክኹሕኩሕ ጀመረ።
ሓጺር ጊዜ ተጸበየ። ደጊሙ ክኹሕኩሕ ክብል እንከሎ፣ ሸፋሕ፣ ሸፋሕ ሸበጥ ስምዐ።
"መን?" ዝብል ድምጺ ሓንቲ ጎርዞ ኸኣ ኣብ እዝኑ በጽሐ።
"ኣነ። ጋሻ።"
ማዕጾ ተኸፊቱ ሓንቲ ምልምል መንእሰይ ቅልቅል በለት። ቀያሕ፣ ነዊሕ ዚጸጉሪ ርእሳ መንእሰይ። "ማርያም" ሓሰበ ብኣድንቖት። ቁመታ ‘ተዘይነዊሓቶ ኣይትሓጽሮንያ።
ፈዚዙ ኪትምታ ርእያቶ፣ "ከመይ ሓዲርካ?" በለቶ። ቅድሚኡ ርእያቶ እትፈልጥ ሰብ ኣይነበረን። "ምናልባት ገዛ ተጋግዩ ክኸውን ዝኽእል ሰብዩ" ክትብል ሓሰበት። "እንዳ መን ኢኻ ደሊኻ?"
"ሳራ እያ ሰዲዳትኒ። ንስኺ ኣለም ዲኺ?" ‘ሰላም' ከም ዘይበላ ትዝ ኢሉዎ፣ "ከመይ ሓዲርኪ?" ክብል መለሰላ።
"ሳራ?" ግር ኢሉዋ መለሰት።
"ሳራ፣ እዛ ማይ ተመናይ ገዝኣ። ኣብዚ ቱሪዝም ትሰርሕ። ነዊሕ ጸጉሪ ርእሳ። ከደረይቲ። ‘ገዛ ዚካረ ኣለዋ 'ሞ ሕተታ ኢላትኒየ መጺአኪ። ንስኺ፣ ኣለም ዲኺ? ንኣለም እየ ደልየ?"
"እወ ኣነ ኣለም እየ። እቶ።"
እቲ ካንሸሎ ኣዝዩ ገፊሕ እዩ። በቲ ተኽለ ዚነብረሉ ገዛ ተዓቂኑ ክንዲ ሰለስቲኡ እዩ ዝኸውን።
"ኣብዚ ገዛ ‘ተረኺበ ገነትዩ" ክብል ሓሰበ በቲ ካንሸሎ ብተምሳጥ ተመሊኡ። "ኣምላኽ የገባግበለይ ግዲ ይኸውን።"
ኣብ ማእከል እቲ ካንሸሎ ሓደ ቪላ ነበረ። ንሱ'ውን ዓብዪ ነበረ። ክንዮኡ ገለ ተራ ኣባይቲ ተር ኢሉ ነበረ።
ተኽለ ኣዒንቱ ካብቲ ቪላን ተራ ገዛውትን ኣልዒሉ ናብቲ ኣብቲ ካንሸሎ ዚነበረ ዕምባባታት ኣንበረን። ኣብ ክልቲኡ ጎኒ እቲ ቪላን ኣብ ቅድሚኡን በብዓይነቱ ዕምባባታት ረኣየ። ኣብ ማእከሉ ቅርጺ ሱፍ ዘለዎ ብጻዕዳ ቆጽሊ እተኸፈፈ ረኣየ። ከም መንቆርቆር ሽልሕ ዚበለ ኣብቲ ጸቢብ ቅርጹ ድሙቕ ሊላ ዘለዎ ዕምባባታት ኣስተብሃለ። ቅርጺ ኣብ ማእከል ባሕሪ ዚተደርበየት እምኒ እትፈጥሮ ንኣሽቱ ዓንኬላት ዚሓዘ ቀይሕ ዕምባባታት ኸኣ ኣብኡ ረኣየ። ገሊኡ ኸኣ ስእሊ ኪትኮስ ዚቐረበ ቦምባ ዝመስል ቅርጺ ኣብ ኣእምሮኡ ዚፈጠረሉ ብጫ ዕምባባታት ኣብቲ ግራውቲ መሊኡዎ ነበረ።
ካብቲ ግራውቲ ኣዒንቱ ናብቲ ምስቲ ግራውቲ ዕምባባ ተጸጊዑ ዚነበረ ሰለልን ሸተትን ተኸለን። ኣብ ማእከል እቲ ኣብ ቅድሚ እቲ ቪላ ዘሎ ቦታ ብቅርጺ መርከብ እተሰርሐት ካልእ ሰለል ረኣየ።
"እዞም ገዛ መዋእለ ህጻናት ክኸውን ድዮም ኣስሪሖምዎ?" ክብል ሓሰበ። "ግን ቆልዑ ዚውዕሉሉ ሰለልን ሸተትን ደኣ ምስ ዕምባታትን ይሳነዶ? ወይስ እዚ ዕምባባ ደሓር ዚመጸ ሓሳብዩ? ግን ኸኣ እዚ ሰለልን ሸተትን እውን ድሓር ኪምጽእ ይኽእልዩ።"
ተኽለ፣ እታ ጎርዞ ግርምብያለ ከም ዚገበረትን፣ ኢዳ ጭቃ ተጸዪቑ ከም ዚነበረን ኣስተብሃለ።
"ኣብ መንጎ ስራሕ እየ ኣትየኪ መስለኒ" በለ መንገዲ ዘረባ ‘ተኸፈተሉ ኢሉ።
"ኣይፋልካን። ትም ኢለ'የ ነዚ ዕምባባታት ማይ ከሳታትን ክኾሳኹሶን ጸኒሐ። መሪሓቶ ከኣ ናብ ሓንቲ ኣብ ድሕሪ ‘ቲ ቪላ ዘሎ ገዛውቲ ኣተወት።
"እዚ ገዛኹም ደስ ክብለካ መዓት'ዩ።"
"እወ ሓቅኻ። እዚ ኣትክልቲ እዩ መስለኒ ግርማ ዚህቦ" ትሕት ኢላ መለስትሉ።
"እዚ ናይ ጽሕዲ፦ ናይ ኩኽ፦ ናይ ካዝሚር ኣትክልቲ ጽቡቕ ጽላል ይኸውንዩ" በለ። ተኽለ ኣብ ትሕቲ እቲ ኣግራብ ኣብ ዘሎ ናይ እምነ-በረድ ኮፍ መበሊ ኮፍ ኢሉ ባይብል ስታዲ ከካይድ ተራእዩዎ፣ "ብፍላይ ኸኣ ኣብ እዋን ሃሩር ኸኣ ኣብኡ ኬንካ ኮፍ ኢልካ ከተዕልል ደስ ይብል ይኸውን'ዩ" በለ።
"እወ ኣዝዩ ጥዑም'ዩ። ደስ'ዩ ዚብለካ" ኣለም ምስኡ ተሰማምዐት።
"በሊ ናብቲ ዘምጽኣኒ ጉዳይ ክኣቱ። ሳራ ፈሊጥክያ ኣሎኺ ሓቀይ? ዚካረ ገዛ ኣለዋ ስለ ዚበለትኒ እየ ናባኺ መጺአ" ክብል ኣንፈት እቲ ዘረባ ጠምዘዞ። "ንዒ ደሓን ሻሂ ኣይሰትይን'የ። ክኸይድየ" በለ በራድ ከተልዕል ርእዩ። ንሳ'ውን ግዲ ኣይበለቶን።
"ዚካረ ገዛ ኣሎ" በለት ህድእ ኢላ ዘረባኣ እናመዘነት፣ ኣድላዪ ‘ተኾይኑ እቲ ክትገብሮ ዚሓሰበት ሓጹር እናሓሰበት። "ይኹንምበር ኣነ ኣይውድኦንየ። ዝኾነ ኾይኑ ቅድም ሓበሬታ ክወስድ እሞ ድሓር ኣብ ውሳነ ምስ በጻሕና ደዊለ እነግረካ።"***
ቅድሚ ክልተ ዓመት ገዛ እተኻረዩ ኣመንቲ ትዝ በልዋ። እቲ ሰብኣይ ኣብ ክርስትና ነዊሕ ዚገበረ ብሱል ክርስትያን ነበረ።
"ገዛ ደልየ እየ መጺአ"
"ገዛስ ኣሎ?"
"እንታይ ደኣ?"
"ዓይነት ሰብ። ኣነ ሰብ ኣእትየ ድሓር ክብኣስ ኣይደልይን እየ።"
"ድሓን ባእስስ ኣይንፈልጦን ኢና።"
እቲ ሰብኣይን ብጸጋ ብዙሕ ይጥቀሙዋ እምበር፣ ብደቆም ዚመጸ ግን ምስ ኣለም ዘየሰማምዕ ነገር ነበሮም። መዓልቲ መዓልቲ ዕምባባ ተቐንጢቡ ይጸንሓ፤ መዓልቲ መዓልቲ እቲ ግራት ዕምባባ ተረጊጹ ይጸንሓ ነበረ።
ብዙሕ ተዓገሰት። ሓደ መዓልቲ ክትዕገሰሉ ዘይትኽእል ደረጃ በጽሐት። ኣብ መወዳእታ ነቲ ጉዳይ ከተልዕሎ ተገደደት።
"ንሕና'ውን ክጥንቀቑ ንነግሮም ኢና። ሕራይ ይብሉኻ። ኣይጸንሕን ግን እዩ" ኣቦ እቶም ቆልዑ መለሰላ።
"እሞ እዚ ኩሉ ተኸናኺነ፣ ኮስኩሰ እዚ ዕምባባ እሞ ከመይ ይኹን?"
"መቸም ንሕና ኩሉ ዚጸዓርክሉ ‘ናተረግጸ ክነብር ንሕናውን ደስ ኣይብለናንዩ። በዚ'ውን ምሳኺ ከም ኣሕዋት ብጎይታስ ክንበኣስ ኣይንደልይን ኢና። ሕጂ ንስኺ ቁሩብ ጊዜ ሃብና። ክሳብ ሽዑኡ ግን ነዚ ዕምባባ ሓጹር ንግበረሉ" እቲ ሰብኣይ መለሰ።
ሓጹር ተፈቲኑ ምንም ለውጢ ኣየምጸአን። እቲ ቤተሰብ ድሕሪዚ ዓመት ጸኒሑ ካልእ ገዛ ረኺቡ ወጸ።***
"ኣነ'የ ኣብቲ ዚግባእ ሓጹር ክገብረሉ ዚግብኣኒ ነይሩ" በለት ኣለም ብውሽጣ ብምኽንያት ምርጋጽ እቲ ዕምባባታት ዚረኣየቶ ስቅያት ዘኪራ።
ተኽለ ድንግርግር በሎ። "ሳራ ከም ገዝኣ እተካይዶ ቤት ኣብ ዓዲ እንግሊዝ እትነብር ኣሞኣ እዩዶ ኣይበለትንን?" ክብላ ሓሲቡ ግቡእ ሕቶ ከም ዘይኮነ ተረዲእዎ መለሶ።
"ስለ ዘይፈልጠካ እየ ዝሓተካ ዘሎኹ። በዓል ሓዳር ዲኻ ወይስ በይንኻ ኢኻ?" ሓተተቶ። እቲ ዘረባ ብኻልእ ከይትርጎማ ፈሪሓ ኸኣ፣ "ማለትሲ፣ ኣሞይ ድሓን ኣካርይዮ ተበለትሲ ፈሊጠካ ክጸንሕ ኢለ እየ" ክትብል ነታ ዘረባ መግለጺ ወሰኸትላ።
"ብዓል ሓዳር'የ" ኢሉ ኣሕጽር ኣቢሉ መለሰላ።
"ቆልዑኸ ኣለውኻዶ?" ኣስዓበት ኣለም።
"እንታይ ዓይነት ሕቶዩ'ዚ?" ተኽለ ሓሰበ።
ኣለም፣ እቲ ዓረብ ዘምስሎ ገጽ ተኽለ፣ ደም ክሰርብ፣ ክለዋወጥ ኣስተውዓለት። እቲ ዚሓተቶ ሕቶታት ባህ ከም ዘይበሎ ኸኣ ረኣየት። ስለዚ ስምዒቱ ኪትሕሉ መግለጺ ኪትገብረሉ ከም ዘለዋ ተረድኣ።
"ርአኻ፣ እዚ ቤት፣ ቤት ኣሞይ እዩ። ርግጽ፣ ኣነ እየ ዘካይዶ። እዚ ማለት ግን ክራይ እቅበለላ ማለት እዩ ‘ምበር ባዕለይ ሰብ አእቱ፣ ባዕለይ ሰብ አውጽእ ማለት ኣይኮነን።"
"ድሓን ቅር ኣይበልኪ" በላ ተኽለ ዚተሰምዖ ቅረታ ቀቢሩ።
"ከምዚ ዝበልኩኻ፣ ንገዝኣ ከመይ ዓይነት ሰብ ተእትወሉ እትውስኖ ንሳ'ያ። ናተይ ስራሕ ክራይ ምእካብን ሓበሬታ ኣኪብካ ምትሕልላፍን እዩ። ስለዚ ---" ‘ብዝሓተትኩኻ ሕቶታት ኣይትሓዘለይ' ብዘስምዕ ቃና ነታ ዘረባ ኣንጠልጢላ ገደፈታ።
"ይርድኣኒ እዩ" በለ ተኽለ ገለ ክዛረብ ግዲ መሲሉ ስለ ‘ተሰምዖ። "ኣበይ ኢና ደይ በጺሕና?" ክብል ኸኣ ሓሰበ።
"ኣማኒ ኢኻ ሓቀይ?"
"ንስኺ እካ ኣማኒት ተባሂልኪ" ዝብል ሓሳብ ኣብ ኣእምሮኡ ቅልቅል በሎ። "ትም ምባል ይሓይሽ። ናይ ለብ ዘብን ክርስትናሲ ከመይ ዓይነትዩ እንድዒ።"
ከይመለሰላ ስለ ዚደንጎየ ነታ ሕቶ ብኻልእ መልክዕ ክትሓታ ተገደደት። "ማለተይ ዳግም ‘ተወለድካ ክርስትያን ኢኻ ሓቀይ?"
"እወ" ሕርቃኑ ቀቢሩ መለሰላ።
"ቅድም ዚሓተትኩኻ ሕቶውን ኣይመለስካለይን።"
"ክልተ ደቂ ኣለዉኒ።"
"እሞ ቆልዑን ዕምባባን ደኣ ዘይሳነዩ" ክትብል ሓሰበት።
"ኣነ ከም ክርስትያናት ክትድግፉኒ ጥራይ ዘይኮነ ከም ሰብ'ውን ጨና ክትኮኑኒ እደሊ እየ" በለት። "ይኹንምበር ወሳኒት ኣሞይያ። ኣነ እቲ ሓበሬታ ክሰደላ እየ። ተለፎንካ ሃበኒሞ፣ ውሳነኣ ደዊለ እነግረካ" በለቶ።
"ውሳነኣ በዛ ተለፎን ገይረ ክሕብረካ እየ" በለቶ ክኸይድ ኢሉ ሕቖኡ ሂብዋ ካብ ካንሸሎ ክወጽእ እንከሎ።
"ቆልዑን ኣትክልትን ደኣ ዘይሳነዩ። እቲ ክገብሮ ዘሎኒ ሓጹር ገይረዮ ኣለኹ። እንታይ ምስ ኣሕዋት ኣባኣሰኒ?" ክትብል ሓሰበት።
ተመሊሱ ከይመጻ ዚፈረሐት ክትመስል ብውሽጢ ኣትያ ኸኣ ነቲ ካንሸሎ ብሰጋጥ ዓጸወቶ።
2008
ሓጹር (ልብ ወለድ)
Typography
- Font Size
- Default
- Reading Mode


c: text/html

text:
Radio Erena: 29 September 2017
ኢትዮጵያ፣ ዝሸመተተን 11 ናይ ጽዕነት መራኽብ፣ ካብ መኽሰብን ክሳርአን ስለዝዓበየ፣ ተወሰኽቲ 11 መራኽብ ንምግዛእ ዝወጠነቶ መደብ ከምዝተቋረጸ ኣገልግሎት መጓዓዝያ ባሕሪ እታ ሃገር ኣፍሊጡ።
እቲ ትካል ብ23 መስከረም ኣብ ዝሃቦ መግለጺ፣ እተን ደረቕን ፈሳስን ከጎዓዕዛ ተባሂለን ቅድሚ ገለ ዓመታት ዝተገዝኣ 11 መራኽብ፣ ብዝተፈላለየ ምኽንያት ኣኽሰርቲ ኮይነን ስለዝተረኽባ፣ ተወሰኽቲ ምግዛእ ከምዘየድሊ ኣረዲኡ።
ኢትዮጵያ፣ ትሽዓተ ደረቕ ኣቑሑ፣ ክልተ ድማ ነዳዲ ዘመላልሳ ብድምር 11 መራኽብ ቅድሚ ሸሞንተ ዓመታት ምሽማታ ይዝከር።
እንተኾነ፣ እተን መራኽብ ምስ ዕዳጋ ዓለም ክወዳደራ ኣብ ርእሲ ዘይምኽኣለን፣ ኢትዮጵያ’ውን ናይ ገዛእ ርእሳ ወደብ ስለዘይብላ፣ ብዘይስራሕ ደው ኣብ ዝብላሉ፣ ሚልዮናት ዶላራት ናይ ወደብ ክራይ ክኸፍላ ምጽንሐን’ዩ ዝንገር።
ኣካያዲ ስራሕ መጓዓዝያ ባሕሪ ኢትዮጵያ ኣቶ ሮባ መገረሳ፣ ኣብዚ ሳልስቲ’ዚ ኣብ ዝሃቦ ጋዜጣዊ መግለጺ፣ እተን መራኽብ ብፍላይ ኣብዚ ዝሓለፈ ሓሙሽተ ዓመታት፣ ክሳራታተን እናዓበየ ክመጽእ ምጽንሑ ኣረጋጊጹ።
ኢትዮጵያ፣ ነዚ ክሳራታት እዚ ክትጻወሮ ስለዘይትኽእል ከኣ፣ ኣብ ክንዲ ተወሰኽቲ መራኽብ ምግዛእ፣ ንእትሽምቶ ይኹን ናብ ወጻኢ እትልእኮ ነገራት ናይ ክራይ መራኽብ ክትጥቀም ከምዘዋጽኣ እቲ ኣካያዲ ስራሕ ኣረዲኡ።
=====================

robotstxt: allowed

filter: keep


text:
ኣብ ሞንትባርድ Montbard ወይ ከቲኚ Quetigny ወለንተኛታት ንምዃን
ምስ ኤስፓስ ሶሻል l’Épicerie Sociale
እንታይ ኢዩ?
እዚ ናይ EPIMUT መደብ ፣ ኣብ Quetigny ከምኡ ውን Montbard ኣባ ምሻጥ ነገራት ወለንተኛታት ኣብ ምድርዳር ንብረት፣ ዋጋታት ኣብ ቲኬት ምጥቓዕን፣ ዓማዊል ምእንጋድ ዝሕግዝ ሰብ ንደሊ ኣለና።
ንመን ኢዩ ፧
ዞባ\ ዴባርትሞ
21 - Côte-d'Or
ዞባ\ ዴባርትሞ
21 - Côte-d'Or
ስለምንታይ እዩ እዚ ጉዳይ ኣገዳሲ ኾይኑ፧
ፈረንሳኹም ንምምሕያሽ
ኣብ ማህበርና l’Épicerie Sociale ብምስታፍ ፣ ናይ በረንሳ ብቕዓትኩም ምምሕያሽ ይከኣል እዩ።
ኣብ ሲቪኹም CV ናይ ተመክሮ ብቕዓት ብምውሳኽ ምእንቲ
ን ወለንተኛታት ኣብ መወዳእታን ን CV ኦም ዝበቅዓ ናይ ስራሕ ተመክሮ ከም ዘለዎም ዝሕብር ምስክርነት ክረኽቡ እዮም ።
ሓድሽ ብቕዓት ንምጥራይ
ወለንተኛታት ተሳተፍቲ ሓድሽ ብቕዓት የድደልድሉ ፣ ወይ ንዝነበሮም የማዕብሉ
ሓደሽቲ ሰባት ምልላይ
ከምኡውን ተሳተፍቲ ሓደሽቲ ሰባት ነበርቲ እቲ ከባቢ ናይ ምልላይ ዕድሎም እውን ይብርኽ
ብ ኸመይ ኣብርክቶይ ይሳተፍ
ን ሰራሕተኛታታና ናይ sociaux d'EPIMUT ብምርካብ
ብቀጥታ ን ኣባላት d'EPIMUT ኣብዚ ካርታ ብ እትረኽብዎ ሓበሬታ (ካብ ሰኑይ ክሳብ ዓርቢ ካብ ሰዓታት 9 ክሳብ
12ን 30 ፈረቕን፣ ከምኡውን ካብ ሰዓታት 13 ፣30 ክሳብ
17). ርኸቡና
· ብ ቴለፎን እውን
: 03.80.46.89.49 ou 03.58.02.10/02
· ብ ኢመይል : epimut-quetigny@mfbssam.fr ou
epimut-montbard@mfbssam.fr ou en direct ምርካብናይ ይከኣል እዩ ።


text:
ኣብ ዋና ከተማ ኢትዮጵያ አዲስ አበባ ዝርከብ ብተለምዶ “ቆሼ” ተባሂሉ ዝጽዋዕ ቦታ ዝተአከበ ኣስታት 300,000 ቶን ዝኸውን ጎሓፍ ዳግማይ ብምምስራሕ ሓይሊ ኤሌትሪክ ዘመንጭው ምንጪ ጸዓት ኣብቲ ቦታ ይስራሕ’ሎ።
መንግስቲ ምስ ካምሪጅ ኢንዳስቲሪስ ዝተባህለ ናይ ብሪጣንያ ኩባንያ ብምትሕብባር ብዓይነቱ ናይ መጀመርያ ዝኾነ ነቲ ንልዕሊ 50 ዓመታት ኣብቲ ቦታ ክእክብ ዝጸንሓ ጎሓፍ ዳግማይ ብምምስራሕ ናብ መመንጨዊ ጸዓት ንምቕያር ዘኽእል መሳለጥያ ኣብ 2013 ተኺሉ።
ኣብ ዝሓለፈ ዓመታት ብዝተፈላልየ ምክንያት እቲ 120 ሚልዮን ዶላር ወጻኢ ዝተገብረሉ ፕሮጀክት ከይተዛዘመ ጸኒሑ’ዩ እንተኾነ ሕጂ ግን እቲ ፕሮጀክት ተዛዚሙ ስራሕ ክጅምር ድልው ምኳኑን ንኣስታት 1,500 ዜጋታት ናይ ስራሕ ዕድል ዝፈጥር ምኳኑ ይገልጹ።
ማኔጂንግ ዳይሬክተር እቲ ኩባንያ ኤልያስ ኣለማየሁ ብዛዕባ ምጅማር ስራሕ’ቲ ኩባንያ ከምዚ ይብል።
“ እቲ ትካል ኣስታት 185 ጌጋ ዋት ሓይሊ ኤሌትሪክ ብምምንጫው ናብቲ ዋና መመንጨዊ ጸዓት’ታ ሃገር ክሕውስ’ዩ። እዚ ማለት ድማ ኣስታት 30 ሚእታዊት ሓይሊ መብራሕቲ’ታ ከተማ በዚ መመንጨዊ ጸዓት ክሽፈን’ዩ ማለት’ዩ። ስለዚ እዚ ኩባንያ ነቲ ኣብታ ከተማ ዝተአኸበ ጎሓፍ ኣብ ምምሕዳርን ምምንጫው ጸዓትን ዘተኾረ ንክልተ ዒላማ ዘገልግል’ዩ።”
ይኹን ደኣ እምበር በዚ ዝተኣታተው ዘሎ ሓድሽ ለውጢ ኹሉ ወገን ሕጉስ’ዩ ማለት ኣይኮነን። ኣብቲ ዝተአኸበ ጎሓፍ ኣቑሑት ብምእራይ ዝመሓደሩ ኣስታት 1,500 ዝኾኑ ሰባት እቲ ለውጢ ንመነባብርኦም ብኣሉታ ከምዝጸልው ይሕብሩ።
መርከብ ቦቻሞ አደ ክልተ ቆልዑ በዓልቲ ሓዳር’ያ። መዓልታዊ ደቃ ናብ ቤት ትምህርቲ ድሕሪ ምኻዶም ክሽየጥን ዳግማይ ክምስራሕ ዝክእል ኣቑሑት ብምእራይ ትሸይጥ፡በዚ ድማ ናብራ ከምትመርሕ ትገልጽ።
“ ኣብ ወርሒ ንኣስታት 15 መዓልታት ናብዚ ቦታ ብምኻድ ኣቑሑት ይእክብ። ዳሕራይ ነቲ ኣቑሑት ብምጽራይ ይሸጦ። ካብ 25 ክሳብ 28 ዶላር ይረኽብ። በዚ ድማ ንስድራ ቤተይ መግቢ ክገዝእ ይክእል። ካብ በዓል ቤተይ ዝረኽቦ አታዊ ድማ ንካልእ ወጻኢታት ይሽፍን። ብተወሳኺ ኣብ ዝደለኽዎ ጊዜ ናብ ገዛይ ክምለስን ደቀይ ክርእይን ይኽእል ኣብ ካልእ ስራሕ ከምዚ ዓይነት ዕድል ኣይረኽብን።” ድሕሪ ምባል አታዊ በዓል ቤታ እኹል ብዘይምዃኑ ናብዚ ስራሕ ምውፋራ’ውን ትሕብር።
ናብዚ ቦታ ብምምጻእ ኣቑሑት ምእራይ ንዝሓለፈ ሽዱሽተ ዓመታት ከምዝሰርሓት ብምግላጽ ሕጂ ግን ዘለዋ ሻቕሎት ከምዚ ክትብል ትሕብር።
“ እቲ ዝተአኸበ ጎሓፍ እንተተዓጽዩ ኣብ ገዛ ኮፍ ክብል ክግደድ’የ። ስለዚ ከም ናይ ገዛ ሰራሕተኛ ዝአመሰሉ ስራሕ ክደልይ ክግደድ’የ። ኣብ ካልእ ቦታ ስራሕ ምርካብ ድማ ቀሊል ኣይኾነን ካብ መጀመርያ’ውን ካልእ ናይ ስራሕ ዕድል እንተዝረኽብ ኔረ ኣብ ቆሼ ንምስራሕ ኣይምተገደድኹን ኔረ።”
እቲ ዝተአኸበ ጎሓፍ ካብ ዝፈጥሮ ሽታ ብተወሳኺ ሚቴን ዝተባህለ ንአከባቢ ሓደገኛ ዝኾነ ጋዝ ከምዝተፍእ ሰብ ሞያ ይሕብሩ። እዚ ጋዝ ድማ ንሙቐት ጸሓይ ካብ ሃዋህው ብምምጣጥ ለውጢ ክሊማ የስዕብ።
እዚ ሓድሽ ፕሮጀክት ነቲ ጋዝ ናብ ሃውህው ከይሕወስ ከምዝኸላከል ሰብ ሞያ ወሲኾም የረድኡ።
እዚ ፕሮጀክት አካል እቲ መንግስቲ ኣብ ሕዳር 2011 ዓ.ም ንኢትዮጵያ ካብ ማእከላይ አታዊ ዘለዎም ሃገራት ንምጽንባርን ብ2025 ናብ ሃዋህው ዝፍነው ጋዝ መጠን ከይወስኽ ንምግባር ዘካይዶ ጻዕርታት አካል ምዃኑ ይፍለጥ።


text:
ትዕዝብቲ
ሕዳር 2፡ 2013 ኣብ ሸራሮ እንታይ ተፈፀመ? (ካልኣይ ክፋል)
ሰራዊት ኢትዮጵያ ካብ’ቲ ሃዲሙሉ ዝነበረ ኤርትራ ብ ሕዳር 02፡ 2013 ብ ሰራዊት ኤሪትራ ተዓጂቡን ተሓጊዙን ስዓት 8:30 ድሕሪ ቀትሪ ኣብ ከተማ ሸራሮ በጽሐ። ሰራዊት ትግራይ፡ ቅድሚ ክልተ መዓልቲ ካብ’ቲ ከባቢ ለቒቑ ከይዱ ነበረ።
መብርሂ ኣርታዒ፡ እዚ ፅሑፍ፡ ስሙ ክይፅራሕ ብ ዘኢይደልይ፡ ግን እቱ ኵነታት ብ ዓይኑ ብ ዝርአየ ሰብ ዝተፅሓፈ እዩ። ቀዳማይ ክፋል እዚ ፅሑፍ፦ ሸራሮ ካብ ጥቅምቲ 25 ክሻብ ሕዳር 3፡ 2013 ዓ.ም
ሰራዊት ኢትዮጵያ ካብ’ቲ ሃዲሙሉ ዝነበረ ኤርትራ ብ ሕዳር 02፡ 2013 ብ ሰራዊት ኤርትራ ተዓጂቡን ተሓጊዙን ስዓት 8:30 ድሕሪ ቀትሪ ኣብ ከተማ ሸራሮ በጽሐ። ሰራዊት ትግራይ፡ ቅድሚ ክልተ መዓልቲ ካብ’ቲ ከባቢ ለቒቑ ከይዱ ነበረ።
ዝዋግኦን ዝታዀሶን ሓይሊ ኣብ ዘየብሉ ኵነታት ሕዳር 1ን 2ን ንሸራሮ ብመድፍዕ ብዘይ ምቍራጽ ይድብድባ ነይሩ።
ሸራሮ ምስ ኣተወ ድማ ኣብ ቅድሚኡ ንዝጸነሖ ሰብ ብዘይ ምንም ሕቶ ብኣልማሚት ምርሻን እዩ ጀሚሩ። ኣብ ሓንቲ ምሸት ጥራሕ ልዕሊ 20 ዝዀኑ ንጹሃት ሰባት ኣብ ውሽጢ እታ ከተማ ተረሺኖም እዮም። ዝተዓጠቐ ሰራዊት ትግራይ ኣብ ሸራሮ ኣይጸንሐን ግን ዓንጸዓንጾ ንማዕጾ ከም ዝብሃል ንእቲ ንጹህ ሰብ እዮም ረሺኖሙዎ።
ካብ ሑመራ ናብ ሽረ ገጹ ዝሃድም ሰብ ብዙሕ እዩ ነይሩ፡ ኣብ’ታ ዕለት። ግን ጽቡቕ ዕድል ኣይገጠሞን። ካብ ሑመራ፡ ጨፍጫፊ ሓይሊ ኣምሓራ ፈሪሑ እዩ ናብ ሸረ ገጹ ተሰዲዱ። ግን ድማ ኣብ ሸራሮ ዝጸንሐ ሓይሊ ሰራዊት ኢትዮጵያ ተቐቢሉ ጨፍጪፉዎ። ርሕቕ ኢሎም ብስናይፐርን ብብሬንን እዮም ብ “ተመልከተለይ” ወዲኦሙዎ። መብዛሕትኡ ብ ሞተር ሳይክልን ብ ባጃጅን እዩ ይጕዓዝ ነይሩ። ካብ ኣደመይቲ ክሳብ ሸራሮ ኣብ ዘሎ ኣስፋልቲ ጥራሕ ካብ 50 ሰብ ንላዕሊ ኣብ ሓንቲ ምሸት ረሺኖም እዮም። ግን መንነቶም ስለ ዘኢንፈልጦምን ከይድና ድማ ሕድሕዶም ክንቈጽሮም ስለ ዘኢንኽእልን ትኽክለኛ በዝሖም ክነቐምጥ ኣይንኽእልን።
ህዝቢ ከተማ ሸራሮ ካብ ለይቲ ጥቅምቲ 30 ጀሚሩ ሰለ ዝወጽአ፡ ሰራዊት ኢትዮጵያን ኤርትራን ኣብ ዝኣተዉሉ ዕለት 2 ሕዳር ዳርጋ ብሙሉኡ ኣብ ገዝኡ ኣይጸንሐን። ካብ ሑመራ ናብ ሽረ ዝሓልፍ ዝነበረ ህዝቢ እዩ መብዛሕትኡ ኣብታ ዕለት ብሰራዊት ኢትዮጵያ ዝተረሸነ። ኣብታ ዕለት ዝተረሸኑ ነበርቲ ከተማ ሸራሮ ብቑጽሪ ካብ 8 ኣይበዝሑን እዮም። ኣነ ባዕለይ ዝፈልጦም እኳ 7 ደቂ ሸራሮ እዮም። ናይ ሸውዓቲኦም ሬሳ ብዓይነይ ሪእየዮ እየ።
ናይ ኣእምሮ ጸገም ዘለዎም ሰባት ንምታይ ይሃድንዎም ነበሩ?
ብዕለት 02 ሕዳር ኣብ ሸራሮ ክልተ ናይ ኣእምሮ ሕሙማት ዝዀኑ ሰባት ኣብ ጽርግያ ረሺኖሞም እዮም። ን እቲ ሓደ ኣብ ኣፍደገ እታ ንሕና ዝነብርናላ ገዛ እዮም ረሺኖሙዎ። ባህኣበሎም ይብሃል ሽሙ። ንእቲ ሓደ ድማ ኣብ ከባቢ ቴሌ እዮም ረሺኖሙዎ። መምህር ፍጽም ድማ ይብሃል።
ሓደ ዓብዪ ሰብኣይ ንምንታይ ን እዞም ናይ ኣእምሮ ሕሙማት ከም ዝሃድንዎም ክነግሩኒ እንተለዉ ፡ ወያነ ዕቡዳት ኰይኖም እዮም ጕድ ዝገብሩኻ ኢሎም ስለ ዝፈርሑ እዮም ብዘይ ርህራሄ ዝቐትሉዎም ኢሎምኒ። ዲሒረ ከም ዝተዓዘብኩዎ ድማ ኣብ መላእ ትግራይ ዝርከቡ ጸገም ኣእምሮ ዝነበሮም ተጋሩ ብፉሉይ ዕላማ ተገይሮም ተረሺኖምን ይርሸኑን ኣለዉ።
ሂወት’ቲ ሸያጢ ዕንጨይቲ ሰብኣይ ተሪፋ ዶ ትዀን?
ሓደ ሰብኣይ ድማ ኣብ በረኻ ዊዒሉ ናብ ገዝኡ እናኣተወ ኣብ ታንኪ ኰይኖም ብ ኣምሓርኛ “ማይ ኣስትየና” ኢሎም ይጥይቕዎ እሞ ንሱ ድማ ማይ ዘይሓዘ ስለ ዝነበረ በቲ ኣዕርዩ ዘይመልኮ ቋንቋ ኣምሓርኛ “ማይ ኣይሓዝኩን” ኢሉ ይምልሰሎም። ቀጺሎም “ኣበይ ኣለዉ እቶም ፍሉይ ሓይሊ?” ይብሉዎ። ንሱ ድማ፦ “ኣይርአኹዎምን” ኢሉ ይምልስ። እቶም ጨካናት ኢዱ ብጥይት ይወቕዕዎ እሞ እናደመየ በቲ ኣነ ዓሪፈሉ ዝነበርኩ ቦታ ክሓልፍ ምስ ርአኹዎ ኣዛሪበዮ። ደሙ ብጣዕሚ እዩ ዝፈስስ ነይሩ፣ ኣዕርዩ ምዝራብ እውን ኣይይኽእልን። ናብ ገዛ ኣእቲውና ብጨርቂ ኣሲርና ኣደቂስናዮ፥ ምግቢ እውን ሂብናዮ። ካብ እዙይ ንላዕሊ ግን ምንም ነገር ክንገብረሉ ኣይክኣልናን። ምኽንያቱ መድሓኒት ይዅን ሓኪም ኣይነበረን። ሸራሮ ካብ ሰዓት 8:30 ጀሚራ ኣይናትናን፡ ናይ ሰራዊት ኤርትራ ኰይና እያ። ሰለዚ ኣይኰነን ዶ ሕክምናስ ናብ ኣስፋልት ምውጻእ እውን ኣይይክኣልን ነይሩ።
ሰራዊት ኤርትራ እትው ምስ በለ ናብ ምስባር ገዛውትን ምዝራፍ ንብረትን እዩ ኣቲዉ። ሰራዊት ኢትዮጵያ ድማ ናብ ምቕታል ንጹሃን ሰባት እዩ ኣትዩ። ን እቲ ግፍዒ ተማቒሎም እዮም ዝፍጽሙዎ ዝነበሩን ዘለዉን።
እቲ ኢዱ ዝተወቕዐ ሰብኣይ ክቕንዞ ሓዲሩ። ሓቂ ይሓይሽ ኣነ ብሂወት ክሓድር እዩ ኢለ ኣይገመትኩን ነይረ። ግን ብሓይሊ ፈጣሪ ሂወቱ ከይሓለፈት ሓዲራ፤ ተመስገን ፈጣሪ! ብጽባሒቱ ንጕሆ ቍርሲ ምስ ሃብናዮ፡ “ከመይ ይስመዓካ’ሎ?” ኢለ ሓቲተዮ። “ድሓን እየ ዝመስል” ኢሉ ምስ መለሰለይ ድማ ኣዝዩ ደስ በለኒ። “እንታይ ድኣ ክንገብረልካ?” ኢለዮ። ንሱ ድማ፡ “በቃ እቲ ትገብሩለይ ዘለኹም እኹል እዩ” ኢሉኒ። ኣነ ምዝራቡ ንባዕሉ ኣግሪሙለይ እዩ። ስለ’ዚ በቃ ብሂወት ናይ ምትራፍ ዕድል ኣለዎ ማለት እዩ ምባል ጀሚረ።
ሕጂ እውን ብሓይሊ ኣምላኽ እምበር ሕክምና ዝብሃል ነገር የለን። ካብ’ቲ ሰራዊት ኤርትራ ዘሪፎሙዎ ዝኸዱ እንዳ ፋርማሲ ዝወደቐ መድሓኒት ከምጽእ ምኽኣልኩ ዶ ኢለ ምሕሳብ ጀሚረ ነይረ፤ ግን ድማ ኣነ ናይ ሕክምና ሰብ ኣይኰንኩን እንታይ ዓይነት መድሓኒት ከም ዘድልዮ ኣይእፈልጥን። ብተወሳኺ ድማ እቶም ሰራዊት ኤርትራ ቈልዓ እምበር ዓብዩ ሰብ ናብ ጥቐኦም ኣይየቕርቡን እዮም። ምሳይ ክልተ ኣዝማደይ ነይሮም ግን ካባይ ዝሓሸ ኣፍልጦ ኣይነበሮምን።
ምስ ረፈደ ምሳሕ በሊዑ ድግፍ ኢሉ ድማ ኮፍ ምባል ጀሚሩ። ሓንቲ ሕቶ ክሓቶ ደልየ ግን ተሰኪፈ ሱቕ ኢለ። ማለት ንሱ ከይስከፍ ኢለ እየ። እታ ሕቶይ፡ “ቤተሰብካ ኣበይ እዮም?” ትብል እያ ኔራ። ኣነ ምናልባሽ ካባና ዝሐሸ ነገር ክገብሩሉ ይኽእሉ ይዀኑ ኢለ እየ። ግን ድማ ንሱ “ክኸደሎም ስለ ዝደለዩኒ እዮም” ኢሉ ከኢይስከፍ ድማ ፈራሕኹ። ድሕሪ ስዓት ግን ደፊረ ሓተትኩዎ። ማለት ከረድኦ እየ ኢለ ወሲነ።
መልሱ: “ኣነ ዕንጨይቲ እናሸየጥኩ ምስ ሓወይ እየ ዝነብር እንዳ ሓወይ ድማ ካብ ገዝኦም ወጺኦም እዮም” ኢሉኒ። እዋይ ህዝበይ ፋሕፋሕ ኢሉ በቃ ኢለ ምሕሳብ ጀሚረ። “በቃ ኣጆኻ ምሳና ክትጸንሕ እይኻ፡ ኣነስ ካባና ንላዕሊ ጌሮም ዶ ምተንካባኸቡኻ ኢለ እየ ሓቲተካ እምበር ድሓን ፈጣሪ ይሓግዘና ጥራሕ” ኢለዮ።
ኣነን ክልተ መናእሰይን እይና ኣብታ ገዛ ጸኒሕና ነይርና። እዙይ እዩ ዝብሃል ዝብላዕን ዝስተን ኣይነበረናን። ዝገበርና ጌርና ግን ን እቲ ወዲ ክልተ መዓልቲ ምሳና ኣጽኒሕና ኣብ ሳልሳይ መዓልቱ ምሸት ናብ እንዳሓዉ ኣብጺሕናዮ። ከም ዕድል ኰይኑ ሰበይቲ ሓዉ ኣብ ገዛ ረኺብናያስ ኣረኪብናያ ተመሊስና። ናይ’ዚ ወዲ ኵነታት ኣብ መወዳእታ ጹሑፈይ ክነግረኩም እየ።
እቶም ጀነራላትን ሸራሮን
ዕለት 2 ሕዳር ኣብ መስመር ሸራሮ ብ ግፍዒ ዝተቐተለ ንጹህ ሰብ መቝጸሪ የብሉን። ግን ከተማ ሸራሮ ንሰራዊት ኢትዮጵያ ከመይ ድያ ነይራ? ብፍጹም ዘይተጸብየቶ ነገር እዩ ኣጋጢሙዋ።
ንምታይ እየ ከምኡ ዝብል ዘለኹ?
ካብተን ኣብ ትግራይ ዝርከባ ከተማታት ብጣዕሚ ብዙሓት ካምፕታት ሰራዊት ኢትዮጵያ ዝነበራ ከተማ እያ። ብዕምቈት ንምግላጽ ዝኣክል እዞም ዝስዕቡ ክፍለ ሰራዊታት ኣብ ሸራሮን ጥቓ ሸራሮን ነይሮም።
መበል 23 ክፈለ ሰራዊት ኣብ ውሽጢ ከተማ
መበል 7ይ ክፍለ ሰራዊት ኣብ ውሽጢ ከተማ
መበል 8ይ መካናይዝድ ክፍለሰራዊ ኣብ ኣደመይቲ
መበል 31 ክፍለ ሰራዊት ኣብ ዋዕላ ንህቢ
መበል 33 ኣባይ ክፍለ ሰራዊት ኣብ ዝባን ገደና
ሓደ ( ሽሙ ዝረሳዕኽዎ) መካናይዝድ ክፍለ ሰራዊት ኣብ ጓል ባድመ
ሓደ (ሽሙ ዝረሳዕኹዎ) ክፍለ ሰራዊት ኣብ ምውቃዕ ነጋሪት
ሓደ ካልእ (ሽሙ ዝረሳዕኹዎ) መካናይዝድ ክፍለ ሰራዊት ኣብ ዓዲ ቡዅራይ
እዞም 8 መዋፈርታት እዚ ሰሜን ኩሎም ኣብ ሸራሮን ከባቢኣን ንልዕሊ 20 ዓመት ዝጸንሑ እዮም። እቲ ዋና ዝገርም ጕዳይ ግን እቶም ኣዘዝቲ ክፍለ ሰራዊታት ዳርጋ ኵሎም ኣብ ሸራሮ ሂወት መስሪቶም፣ ወሊዶም፣ ከቢዶም እዮም ዝነብሩ ነይሮም። ካብ ዓቃቢ ሰላም (peace keeping mission) ዘምጽእዎ ገንዘብ ጌሮም ድማ እንታይ ዝመስል ህንጻታት ሰሪሖም ሃፍታማት ደቂ ዓዲ ኰይኖም እዮም ዝነብሩ ነይሮም።
ካብኣቶም እቶም ክልተ ጀነራላት ንኣብነት ክጠቅስ
ብርጋዴር ጀነራል ናስር ናይ 8ይ መካናይዝድ ክፍለ ሰራዊት ኣዛዚ ኰይኑ ህዝቢ ከተማ ሸራሮ ከም ወላዲኡን ውሉዱን እዩ ዝርእዮ ነይሩ። ካብ ቈልዓ ክሳብ ዓብዩ ንናስር ዘኢይፈልጥ ሰብ የለን ኣብ ሸራሮ። ሰበይቱ ትግራወቲ ብኣካል ኣነ ዝፈልጣ እያ። ቈልዑ ወሊዶም በዓል 3 ደብሪ ህንጻ ኣስሪሖም እዮም ኣብ ሸራሮ ዝነብሩ ነይሮም።
ብርጋዴር ጀነራል ግርማ ክበበው እውን ብተማሳሳሊ ናይ ሓንቲ ክፍለ ሰራዊት ኣዛዚ ኰይኑ ጓል ዓዲ ተመርዕዩ ወሊዱ ሃፍቲ ኣፍርዩ ኣብ ሸራሮ ንልዕሊ 15 ዓመታት ዝነበረ መራሒ እዩ።
እዞም ክልተ ጀነራላት ዝጠቐስኩሉ ምኽንያት ኣዝዮም ተፈለጥትን ደቂ ዓድን ሰለ ዝዀኑ እዩ።
ብተወሳኺ ድማ እቲ ቀዳማይ ሚኒስቴር እውን ባዕሉ ጠቒሱዎ እዩ ኣብ ፓርላማ። ካብ ኤርትራ ዝተመለሰ ሰራዊት መሪሖም ናብ ሸራሮ ዝኣተዉ ጀነራላት ናስርን ግርማ ክበበውን እዮም ኢሉ እዩ። ብተወሳኺ ድማ ጀነራል ኣበባው ታደሰ እውን ምስኦም ነይሩ እዩ።
ሰለዚ እዞም ደቂ ዓዲ ዝዀኑ ጀነራላት ዝመርሑዎን ዝእዝዝዎን ሰራዊት እዩ እምበኣር ደም ህዝቢ ከተማ ሸራሮ ዘፍሰሰ።
እዞም ጀነራላት ሰድራቤቶም እኳ ኣየውጽኡን ነይሮም ኣብቲ ሰዓት ንሱ። ግን ከመይ ኣብ ህዝቦም ጨኪኖም? ኣብ መኻፍልቲ ማሕበሮምን መላፍንቲ እድሮምን ዝዀነ ህብዚ ከመይ ጌሮም ይጭክኑ? ህዝቢ ከተማ ሸራሮን ኣድያቦን ብሓፈሻ ነዞም ጀነራላት እዚኦም ደቆም ኣዕብዩሎም እዩ፣ መውስቦ እውን ጌሩሎም እዩ፡ ግን ሕማቕ ፈድዮሙዎ።
እቶም ብዕለት 2 ሕዳር ዝመጽኡ ሰራዊት ኢትዮጵያ ሕድሕድ ገዛ ሸራሮ ይፈልጥዎ እዮም። መብዛሕትኦም ኣብ ሸራሮ ስድራ ነይሩዎም እዩ። ናብ ሓውካን ዘዕበየካን ህዝቢ ይትኰስ? ንብረት ህዝብኻ ብናይ ካልእ ሃገር ሰራዊት ተውርር? ከም እዙይ ዝበለ ዓገብ ተርእዩ ኣይይፈልጥን። “ናብ ህዝቡ ምትኳስ ዝጀመረ ሰራዊት ውድቀቱ ዝኣኸለ እዩ” ኢሉ ነይሩ ተጋደላይ ሓየሎም ኣርኣያ ። ሓቁ እዩ።
ህዝቢ ሸራሮ ኢዶም ንዝሃቡን ዝተማረኹን ሰራዊት ኢትዮጵያ ከመይ ተቐቢሉዎም?
እቲ ውግእ ለይቲ ጥቅምቲ 24 ምስ ጀመረ ኣብ ሸራሮ እውን ሽዑ ንሽዑ ውግእ ጀሚሩ። ካብ ዕለት 25 ጥቅምቲ ጀሚሩ ድማ ህዝቢ ከተማ ሸራሮ ነቶም ብሰላም ናብ ሓይልታት ትግራይ ዝኣተዉ ይዅኑ ዝተማረኹ ሰራዊት ኢትዮጵያ ኵሉ ንወዲ ሰብ ዘድልዮ መሰረታዊ ነገር ኣማሊኡ ክሕብሕቦም እዩ ቐንዩ። ካብተን ኣብ ውሽጢ ከተማ ሸራሮ ዝነብራ ክልተ ካምፕታት ዝወጽኡ ( ብዘይ ውግእ ብድሌቶም ዝኣተዉ) ሓዊሱ ኣብ ኣደመይቲ፣ ዓዲ ቡዅራይ፣ ጓል ባድማን ምውቃዕ ነጋሪትን ድማ ኣብ ውግእ ዝተማረኹ ብድምር ካብ 5000 ንላዕሊ ዝዀኑ ኣባላት ሰራዊት ኢትዮጵያ ን6 መዓልትታት ቀሊቡዎም እዩ።
እቶም ኣብ ውግእ ዝተማረኹ ይዅኑ ብሰላም ኢዶም ዝውሃቡ ሰራዊት ኢትዮጵያ ከመይ ብኽብሪ ይታሓዙ ከም ዝነበሩ ኣነ ምስክር እየ። ላዕለዎት ሓለፍቲ ሰራዊት ትግራይ ኣኪቦም ገለጻ እንትገብሩሎም ባዕለይ ብኣካል ተረኺበ ነይረ። “ንስኻትኩም ካብ’ዛ ሕጂ እዋን ጀሚሩ መንግስቲ ትግራይን ሰራዊት ትግራይን ተረኪቡኩም ኣሎ፣ ኩሉ ኣድላዩ ዘበለ ነገር ድማ ከማልኣልኩም እዩ ኣይትሕሰቡ፣ ንግዚኡ ኣብዚ ከተማ ክትጸንሑ እይኹም ኣጀኹም” ዝብል መልእኽቲ ኣመሓላሊፎም።
ነጋዶ ልዕሊ ሓደ ሚልዮን ቅርሺ ኣዋጺኦም፣ ህዝቢ ድማ እኹል ዝስተን ዝብላዕን ኣቕሪቡ፣ ኣዴታት ሸራሮ ድማ ግዝያዊ እንዳ ምግብና ኣጣይሸን እንጀራን ጸብሕን እናሰርሓ ክምግብኦም ቀንየን እየን።
እዙይ ዝገበረ ህዝቢ እዩ እምበኣር ካብ ዕለት 2 ሕዳር ጀሚሮም ክሓርድዎን ንብረቱ ክዘርፍዎም ዝጀመሩ።
ካብ ዕለት 2 ሕዳር ካብ ሸራሮ ጀሚሮም ክሳብ መቐለ ንጹሃት ሰባት እናጨፍጨፉ ን ዝኣተዉ ጀነራላት እዩ እምበኣር እቲ መራሒ ሃገር እየ ዝብል ሰብኣይ ሽሞም እናጸውዐ “ሓደ ንጹህ ሰብ ከይተጐድአ፡ እቲ ምኽባር ሕጊ ብዓወት ዛዚምናዮ ኣለና” ኢሉ ከመጕሶም ዝተሰምዐ። ኣነ ግን ብኢትዮጵያውነተይ ተስፋ ዝቘረጽኩ ካብ ሕዳር 2 ጀሚሩ እዩ።
ካልእ ሓሶት ናይቲ ጨፍጫፊ መራሒ ሃገር እየ ዝብል ሰብኣይ ድማ: ኣብ ፓርላማ ቀሪቡ ( ብዕለት 21 ሕዳር 2013) ሰራዊት ኤርትራ ኣብ እቲ ውግእ ይሳተፍ ኣሎ ንዝብል ክሲ ዝሃቦ መልሲ እዩ።
“ሰራዊትና ጥራሕ ዝባኑ እዩ ናብ ኤርትራ ስጊሩ፡ ሰራዊት ኤርትራ እዩ ዩኒፎርም ኣልቢሱ ሰዲዱዎም። ስለ ዝዀነ ድማ ህዝቢ ትግራይ ናይ ኤርትራ ወታሃደራት ዩኒፎርም ስለ ዝርአየ እዩ ከምኡ ዝብል ዘሎ“ ኢሉ መሊሱ።
መጀመርታ ሰራዊት ኢትዮጵያ ጥራሕ ዝባኑ ድዩ ዝዋጋእ? ናይ ትግራይ ሰራዊት እኮ ምስ ናይ ኢትዮጵያ ሰራዊት እምበር ምስ ጨርቂ ኣይኰነን ተዋጊኡ። ሓደ ሰብ ሒዝካ ዶ ኣይኰነን እዩ ክዳውንቱ ክተሕድጎ ትኽእል? ስለዚ እዞም ሃዲሞም ናብ ኤርትራ ዝኸዱ ሰራዊት ኢትዮጵያ ኣብ ኢድ ሰራዊት ትግራይ ኣትዮም እንድሕር ነይሮም ይማረኹ እምበር ዩኒፎርሞም ኣውጺእኻ ኣይይስደዱን። ህዝቢ ኢትዮጵያ መሰረታዊ ሕቶታት ክሓትት ስለ ዘይክኣለ እምበር ክዳውንትኹም ገዲፍኩም ኪዱ ዝብል ጸላኢ የለን ዝብል መልሲ ክረክብ ምኽኣለ ነይሩ።
ኣነን መሓዙተይን ድማ እቶም ካብ ኤርትራ ዝተመለሱ ሰራዊት ኢትዮጵያ ኵሎም ( ካብ 300 ኣይበዝሑን) ብዓይንና ስለ ዝርአይናዮም ኵሎም ምስ ሙሉእ ዩኒፎርሞም እዮም ነይሮም። እቲ ሰብኣይ ክሕስው እንተሎ ኣነ ዳርጋ ርእሰይ ከሕምመኒ ጀሚሩ ነይሩ። ድሉጥ ሓሳዊ ስለ ዝዀነ ግን ኣይይገርመንን።
ናብ’ቲ ብጥይት ዝቘሰለ ሰብኣይ ክምለስ
ናብ እንዳ ሓዉ ኣብጺሕናዮ ምስ ተመለስና ድሕሪ 2 ወርሒ ኣቢለ እየ ድሃዩ ከረክብ ዝኽኣልኩ። ድሕሪ 2 ወርሒ ግን ነቶም ምሳይ ዝነበሩ ኣሕዋት ሓቲተዮም። ደስ ዝብል ዜና ድማ ኣበሰሩኒ። ሓውዩስ ስራሕ እኳ ጀሚሩ ኢሎምኒ። ግን ንሕና እምበር ንሱ ክፈልጠና ኣይከኣለን ኢሎሙኒ። ንሕና ኢና ናብ ገዛና ዘእተውናካ ምስ በልናዮ እዩ ፈሊጡና ምስ በሉኒ “እወ ሽዑ እኮ ብጣዕሚ ተጐዲኡ ስለ ዝነበረ ሰብ ክርስዕ ናይ ግድን እዩ። እቲ ዋና ነገር ግን ዲሒኑ ናብ ስራሕ ምምላሱ እዩ።” ኢለዮም።
3 Comments
-
ብቐዳምነት ነዚ መደብ ኣዳለውቲ ብጣዕሚ እዬ ከመስግነኩም ልደሊ። ብሱሩ’ባ ከመይ ገይሩ እዩ እቱ ጊዘ ልኣኽለኩም ለሎ? ኣነ ብጣዕሚ ይገርመኒ’ሎ። ክንደየናይ ጽሑፋት ኣብዚ ዉሽጢ እዙ ቁሩብ ጊዘ ከምዝጻሓፍኩም ይርዳኣኩም ዶ ሎ? ዝኾነ ኾይኑ ብሥራሕኩም ኮሪ ዔልኩም፣ እግዚኣብሄር ድማ ልዑል ብራኸ ፍልጠት፣ ጥዕናን ዕድመን ይሃብኩም እዬ ክብል ዝኽእል።
ቅድም ክብል እዚ ሀዚ ኣቕሪብኩምልና ለለኹም ታሪኽ ህልቂትን መከራን ኣሕዋትናን ኣሓትናን ብቋንቋ እንግሊዘኛኹም ኣንቢበዮ ነይረ፣ ይኹንዳኣምበር ከምዚ ናይ ሀዚ ኩልዕ ኢሉ፣ መቂሩ ኣይተበረሀለይን ናይ ብሓቂ። እቱ ታሪኽ ንነብስኻ ኣብቱ ቦታ ጌርካ እትሪኦ እዩ ኮይኑ ተሰሚዑኒ። እቱ ታሪኽ ሰኒዱ ናባኹም ዘብጸሐልኩም ሰብ ናይ ብሓቂ ጽቡቕ ናይ ጽሑፍን ኣዋሃህዳን ልምዲ ዘለዎ መሲሉ ይስምዓኒ። ዋላ’ኳ ነቲ ታሪኽ ከጉልሁ ዝኽእሉ ብዙሕ ነገራት ዝጎደሉዎ ምዃኖም ርዱእ እንተኾነ፣ ምስቱ ዝነበረሉ ኣጸጋሚ ኩነታት እዚ ምስናዱ ባዕሉ ዓብዪ ነገር እዩ። ከም ኣብነት ድሒሩ’ዉን ዋላ እንተኾነ ካብ ሰባት ሓቲቱ ክረኽቦ ዝኽእል እንተዝህልው፣ ኣብቱ ታሪኽ ክዉሰኹ ዝነበሮም ዛዕባታት ከምዘለዉ ይስምዓኒ። በዝሒ ክንደይ ሰባት ከምዝተቐተሉ፣ ኣብምንታይ ቦታ ወዘተ… ተባሂሎም ክንሰዱ እንተዝኽእሉ ጽቡቕ ክገብሮ ምኽኣለ ነይሩ ማለተይ’ዬ።
ይኹንምበር በቲ ዝነበረ ኣጸጋሚ ኩነታት ብህይወት ተሪፍካ ነዚ ታሪኽ ከካፍለና ምኽኣሉ ንዓርሱ ብጣዕሚ ዓብዪ ነገር እዩ። ዕድለኛታት ኢኹም ካብዚ ተሪፍኩም ነዚ ክተካፍሉና ዝኻኣልኩም እሞ የቐንየልና ክብል ይደሊ።
ካልእ ብጣዕሚ ዘልዓላ ነጥቢ እንተሃለየት፤ እስካብ ሀዚ ከምቱ ቀተልትና ዝነግሩና ዘለዉን ኣነ ባዕለይ’ዉን ዘግርመለይ ዘሎ ዘረባ፣ ንናይ ወተሃደራት ሰሜን ዕዚ ጥራይ ነብሶም ሰዲዶምዎም ዝብል እዩ። ግና እስኪ ናብ ዓይነ ሕልናኹም ኣእቲኹም ረኣዩዎ እሞ፤ መጀመርታ እኳ ደቂሶም ኣብ ዝነበሩሉ ብሳንጃ ወጊኦምዎም፣ ጥራይ ዝባኖም ሰዲዶምዎም እዩ ልበሉና። እሞ ከምቱ እዚ ሓዉና ዝበሎ ስቕ ኢልና ተቐቢልናዮ ዋላ ክነድህበሉ ኣይካኣልናን ይመስለኒ እምበር፤ ከመይ ጌሩ እዩ ጥራይ ዝባኖም ዝሰዶም? ከምኡ ምግባሮም እንታይ እዩ ካብኡ ክርቡሑሉ ባዓል ህወሓት? ብሱሩኸ ወተሃደር ጥራይ ዝባኑ ድዩ ኣብ ምሽግ ልሓድር ኣቱም ሰባት? ኣልቤርጎ ኣይኮነን ክዳዉንቱ ኣውጺኡ እናሃለወ መጺኦምዎስ ጥራይ ዝባኑ ሃዲሙ ክባሃል ልኽእል። ዳሓር ደማይ “እግዚሄር ይሃባ ኤርትራ ክዳን ናይ ባዕላ ኣኽዲና ሒዛቶም መጺኣ” ይብሉና ኣለዉ ባዓል ጽዋ ዘይውደኦም። ቀደም ቀዳድም ል ኡኽቶ እንተለይህልዎም ነይሩ’ሲ ብሓይልታት ትግራይ ስጉምቲ ምስ ከበዶም ተኾነ ኢድካ ትህብ፣ ተኾነ ደማይ ናብ ዶብ ኣምሓራ ትሃድም እምበር ላብ ብጸላእነት ተፈራሪጅካ ን ዕስራ ዓመታት ተፋጢጥካ ምስ ትራኣአይ ደመኛኻ ሮዖኻ ጠቕሊልካ እሞይማ ብኽንደይ ምልየናት ልተሸመተ ኣጥዋራት ተሸኪምካ ላብ ኤርትራ ይኽየድ? ተዓዘቡለይ ኣሕዋተይ/ሓተይ።
ደጊመ ከመስግነኩም ይደሊ። ኩልና ዉን ነናዓቕምና ዝረኣናዮን ዝሰማዕናዮን ንሰንድ።
-
በጣም አንጀት ይበላል ንፁሓን እንደበግ ሲታረዱ ማየት፥ከስደትእና በግፍ ከመታረድ ማዳን ባለመቻላችን እናዝናለን የበደል ስሜት ይሰማናል(ሴንስ ኦፍ ጊልቲነስ)፥ለዚህ ሁሉ ግፍ ተጠያቂዎች በለዉ ካጠገብህ ያለዉን ቁረጠዉ የምትሉ የአማራ ልሂቃንም ሆነ ሌሎቹም ናቹህ በተለይም የአማራ ልሂቃን ተብዮቹ ነዉ ይህን ቃል የሰማሁት በስማ በለዉ ሳይሆን ራሴ ነዉ ፥በጓደኞቻቹሁን ወይም በብሔራቹ የሚፈፀመዉን በደል ለማለባበስ አትዳዱ፥ከናንተ ጎሳ ዉጪ የሆነ ሰዉ ያደረገዉና የተናገረዉ እንደማይጥማቹ የምታሳዩት ድርጊትና አፀግብሮት ምሥክሮች ናቸው፥፥
ንፁሓን ወገኖቻችን ወገኖቻችቹህ ናቸዉ የኋላኋላ ገፈት ቀማሾች የሚሆኑት፥ከቤት መዉጣት የማችሉ፥አረጋዉይን፥ማየት መስማት የተሳናዉ ደካሞች፥ራሳቸዉን ማዳን የማይችሉ የመጣባቸዉን መመለስ መመከት የማይችሉ ህፃናትና አረጋዉያን ከመንደር ሳሉ ሕዝብን ለጠብ ታነሣሣላቹ፥የናንተ ብልሀት ሰማንላቹ በርበሬ ገለመለ ትላላቹ አምላክን ፍሩ በአቅመደካሞች ህፃናትና አረጋዉያን ሕይወት አታላግጡ፥ዕልቂቱን ለማብረድ ሞክሩ ሰላም ለማምጣት ታገሉ እንጂ በኀይል ለማሸነፍ አትሞክሩ፥፥የኋላኋላ መቋጫ የሌለዉ ጠብና ፍጅት ዉስጥ እንዳትገቡ፥ዛቻ አይደለም ስለ አቅመደካሞች ህፃናትና አረጋዉያን እናቶች አባቶች ብላቹ እንድታስቡበት ነዉ በግሌ የአማራ ይሁን የኦሮሞ የትግራዋይ ይሁን የየትኟዉም ብሔር ብሔረሰብ ደግነትና እንግዳ ተቀባይነት ነዉ ስመሰክርና ስናገር የኖርኩት፥እናንተ ልታጠፉት ያሰባቹሁት ትግራዋይ ለአማራ ብሔር መልካም አመለካከት የነበረዉ ስለመሆኑ ከጦርነቱ አስቀድሜ ተናግሬ ነበር አናንተዉም አስረግጣቹ ተዉቁታላቹ፥አዘዉትራቹ የምትናገሩት ነገር ላስታዉሳቹ፥ወያኔ ነዉ እንጂ ትግሬዎች በኢትዮጵያዊነታቸዉ የሚኮሩ ናቸዉ እንዲያዉም ደቡቡ ትግራይ ተወላጅ ከትግሬነቱ በፊት አማራነቱና ኢትዮጵያዊነቱን ያስቀድማል ወዘተ ምናልባትም ለፖለቲካ ፍጆታ ና ትግራዋይንን ለመከፋፈል ስትጠቀሙበት የነበረ ርካሽ የቃላት ጋጋታ እንደነበረ ብዙዎች አይስቱትም ፥፥ሁላችንም ቢሆን የተሰማማንበት ሀቅ ነው፥፥
ከወያኔ ልትማሩት የሚገባ ብዙ ታላላቅ ነገሮች አሉ፥ከነርሱ አንዱ ወንጀለኟን ለህግ ማቅረብና በአግባቡ መዳኘት ነዉ፥፥ለ፲፯ አመታት ኢትዮጵያዉያንን (አማራን በተለይ በጎንደርበቀይ ሽብር ዘመቻና ሲረሽኑ፥ትግራዋይን ካለበት ሁሉ የወያኔ ስንቅ አቀባይ የናት ጡት ነካሽ ወዘተ ብሎ በመሰየም ሲረሽኑ ሲያስረሽኑ የነበሩን ፥ኤርትራዉያንን ጨምሮ(ሾርት ሜሞሪ አለባቸዉ በከፍተኛ ደረጃ))በቀይ ሽብር ዘመቻና በተለያዩ አጋጣሚዎች ሲያርዱ የነበሩ የደርግ ባለሥልጣናትን ህዉሃት እንደዘመኑ የአማራ ልሂቃን ከባዕዳን ወራሪዎች ጋር ሆኖ በየመንገዱ አልገደላቸዉም በህግ ፊት ቀርበዉ ነዉ የተዳኙት ፥፥ከዚህ በላይ በተለያዩ ጊዜያት ለወገናቸዉ ሲሉ አካላቸዉን ያጡ ጥቂት የማይባሉ (እጅግ ብዙ) የትግራይ ተወላጆች ምንም አይነት በቂ ካሳ ሳያገኙ የአማራ ተወላጆችን ጨምሮ ህብረ ብሄራትን ለማካተትና ለመደገፍ ታስቦ ነባር የትግራይ ታጋዮችን ወደ ጎን በመተዉ ለብዙዎች የአማራ ተወላጆች የሥራ ዕድል እና የገቢ ምንጭ የሚያስገኝ እድል ህዉሀት ፈጥሮላቸዉ ሲጠቀሙ ኖረዋል(ቆይተዋል)፥፥የህዉሃት ችሮታ በዚህም አላበቃም ከዚህ በፊት(ቅድመ ወያኔ)ያልነበረ አሁን የአማራ ክልል ተብሎ የሚጠራውን ክልል መሥርቶላቸዋል፥፥ባጎረስኩ እጄን ተከስኩ ማለት ከዚህበላይ ከወዴት ይምጣላቹህ፥፥
እናንተ ግን በየመንደሩ ና በየጤና ጣቢያ ወገናችሁን ስትገሉ ስታስገድሉ ትዉላላቹህ፥እኔ በበኩሌ በመሬት እና በትናንሽ ጠብ አማራ አማራን እንደገደለ አዉቃለሁ ሌላዉም ህብረተሰብ እንደዚሁ፥ሲራብ ሲቸገር የማይተባበር መሬቴን ገፋህብኝ እየተባባለ የግድያ የሚፈላለግ ሕዝብ ዛሬ ላይ ብሔሬ ተነካብኝ ብሎ ወደ እልቂት መገባበዝ የጤና ይደለም፥፥
የኋላኋላ መሰልቸቱ፥ደብቁኝ ሰፈሬን ልልቀቅ ልጄንን እናቴን መባባል ሳይመጣ ከአሁኑ እናቁመዉ፥ልጅን በጡት እህልን በጥቅምት፥ሳደርቅ በርጥቡ ሳይርቅ በቅርቡ እንደተባለ፥፥ከአሁኑ ሰዓትና ደቂቃ ጀምረን የተቀሩትን(ከቤታቸዉ ያሉትን-ያልተሰደዱትን) የመዳን ቀንን እናዉጅላቸዉ፥ስደትን ከኔ ወግድ ሰላም ወደኔ ና ግባ ብለን እንጥራዉ፥፥ሰብአዊ ተፈጥሮአችንና የራሳችንን የህይወት ተሞክሮ ወደ ኋላ ተመልሰን ለጥቂት ደቂቃዎች ስንመለከት ስንኳንስ እኛዉ የፈጠርነዉ የጎሳና የብሔር ስሜት የደማችን ና የአካላችን ክፋይ የሆኑትን የዉዶቻችን ሀዘን ናማጣት(ዕጦት)ለመርሳት ብዙ ወራት አይወስድብንም፥፥ስለሆነም በዚህ ፖለቲካዊ ይዘት ባለዉ ትርጉም ያጣ ዕልቂት ዉሥጥ ተዘፍቀን ቀናት ባሥቆጠረ ቁጥር የብዙሀን ወገኖቻችንን ማጣት ለከፋ ና ለከንቱ ቁጭት ቂም በቀልና መቋጫ በሌለዉ ዕልቂት ውሥጥ ሳንገባ እናቁመዉ፥፥የሺ ፍልጥ ማሰሪያው ልጥ እንደተባለ የዚህ ሁሉ ቃላት ጋጋታ የቃላት ስንቅ ቋጠሮ ምክንያት የማን ዕንባ ፈሶ የማን ሊቀር ለሚሉ በቂም ምናብ ለሚጓዙ በቁጭት ዉቂያኖስ ለሚታክቱ ሀሳባቸዉ ብዙሀንን ለአደጋ የሚዳርግ ዉዶቻቸዉን ከሞት ከሕማም እንደማይታደግ ለማስገዘብ ነዉ፥፥አምላክ ማስተዋሉን ያድለን፥ደጋግሜ ልናገር የምፈልገዉ እኔ የህዉሃት ደጋፊ አይደለሁም አልነበርኩም፥የየትኛዉም የፖለቲካ ደጋፊ አልነበርኩም፥አልሆንምም፥፥በጎጠኝነት ስሜት ተነሳስታቹ ህዉሃት ያልሰራዉን ሠራ እያላቹ ለፖለቲካ ትርፍ ስትሉ በመላዉ የትግራይ ተወላጅ ላይ እጃችሁን ስትቀስሩ ይህ አልበቃ ብሏቹህ ንፁሃንን በጅምላ ስትረሽኑ ስታስረሽኑ እያየን ስንኳንስ ከናንተ ጋር የናንተን የእከይ ተግባር መርቀዉና ባርከዉ ከሸኙቹ የናንተዉ አባቶች ጋር ህብረት የለንም፥፥ኢትዮጵያን ለናንተ የአንገታቹ ሀብል በደም ንፁሓን ሕፃናት የቀሉ የእጆቻቹ አምባር ትሁናቹህ ዘንድ ትተንላቹሀል፥፥ቤተክርስቲያናቹህን የብልፅግና ወንጌልን ለመስማት ልባቸዉን ላዘጋጁና ለከፈቱ ትሁንላቸዉ፥፥ነገር ግን በሕያዉ አምላክ ፊት ቃል የምገባዉ የንፁሃን የአማራ፥የኦሮሞ፥የቅማንት፥የጉምዝ፥የአገዉ፥የሺናሻ፥የወይጦ፥የቅማንት ሕዝብ ሕይወትና ደህንነት እንደማንኛዉም ወገኔ ትግራዋይ እንደሚያሳስበኝ እና እንደሚገደኝ ብሎም በተገኘዉ አጋጣሚ ድምፄን እንደማሰማላቸዉ አረጋግጥላቸዋለሁ፥፥ሆኖም(ይህ በዚህ እንዳለ)የንፁሃን የአማራ፥የኦሮሞ፥የቅማንት፥የጉምዝ፥የአገዉ፥የሺናሻ፥የወይጦ፥የቅማንት ሕዝብ ሕይወትና ደህንነት በከንቱ የሚገድሉ ሁሉ በነፃ እንዲለቀቁ ሳይሆን ለፍርድ እንዲቀርቡ ምኞቴ ነዉ ለዚሁም በአቅሜ እሰራለሁ፥፥ለለቲካ ትርፍ ሲባል መለቀቃቸዉን አልደግፍም፥፥በየመንደሩና በየመንገዱ እንዲጨፈጨፉም አልሻም፥፥ ጆሮ ያለዉ ይስማ ላልሰማም ያሰማ ንፁሃንንወገኖችን ዘር ጎሳ ሳንለይ ከጅምላ ጭፍጨፋ እንታደግ !!!!
-
stop genocide in Tigray


text:
ን10 ዓመታት ኣብ ኢትዮጵያ ኣብ ምስጢራዊ ቤትማእሰርቲ ዝጸንሑ ክልተ ኤርትራውያን ጋዜጠኛታት ኣብ`ዚ ዝሓለፈ መወዳእታ ሰሙን ከምዝተፈትሑ ይግለጽ ኣሎ።
ጋዜጠኛታት ተሌቪዥን ኤርትራ ዝነበሩ ተስፋልደት ኪዳነን ሳልሕ ጋማን፡ ኣብ ኢትዮጵያ ከምዝተፈትሑ፡ ኣባላት ስድራቤት ጋዜጠኛ ተስፋልደት ኪዳነ ንድምጺ ኣሜሪካ ቋንቋ ትግርኛ ዘረጋገጹ ክኾኑ ኸለዉ፡ ተጣበቕቲ ናጻ ፕረስ`ውን ኣፍሊጦም ኣለዉ።
ሳልሕ ጋማ ናብ ኤርትራ ከምዘምርሐ`ውን እቶም ምንጭታት ይጠቕሱ።
ተስፋልደት ኪዳነን ሳልሕ እድሪስ ጋማን፡ ኣብ 2006 ዓ.ም፡ ሰራዊት ኢትዮጵያ ንደቡባዊ ሶማል ኣብ ዝወረረሉ እዋን፡ ኣብ ዶብ- ኬንያ ከምዝተታሕዙ ኮሚቴ ተሓላቒ ጋዜጠኛታት ጠቒሱ ኔሩ።
ብዛዕባ ምፍታሕ`ቶም ጋዜጠኛታት፡ ካብ ሰበስልጣን ኢትዮጵያ ኾነ ኤርትራ ዝተረኽበ ሓበሬታ ዛጊት የለን።
ክልቲኦም መንግስታት፡ ኣብ ኣፍሪቃ ብምእሳር ጋዜጠኛታት ብቐዳምነት ዝስርዑ ምኳኖም፡ ሲ-ፒ-ጀይን ካልኦት ተጣበቕቲ ናጻ ፕረስን ብተደጋጋሚ ክገልጹ ምጽንሖም ይፍለጥ።


text:
Radio Erena: 02 October 2019
ካብ ኣብያተ ጽሕፈት ደሞክራሲ፣ ሰብኣዊ መሰላት፣ ዕዮን ኣህጉራዊ መሰል ሃይማኖታትን ዝተወከለ ልኡኽ ኣመሪካ፣ ካብ 26 ክሳብ 28 መስከረም ኣብ ኤርትራ ምብጻሕ ከምዘካየደ መርበብ ሓበሬታ ኤምባሲ ኣመሪካ ካብ ኣስመራ ኣፍሊጡ።
እቲ ልኡኽ ኣብ ናይ ኤርትራ ዑደቱ፣ ምስ ሰበ ስልጣን መንግስቲ፣ ማሕበረ ሰብ ዲፕሎማሲን መራሕቲ ሃይማኖትን ከምዝተዘራረበ እቲ ኤምባሲ ገሊጹ።
ይኹን’ምበር ዝርዝር ናይቲ ዝተዘተየሉ ነጥብታት ይኹን ዝተራኸቦም ኣካላት ኣየነጸረን።
ፕረዚደንት ዶናልድ ትራምፕ፣ ከቢድ ምግሃስ መሰል እምነታት ካብ ዝፍጸመለን፣ ኤርትራ እትርከበን ሃገራት ንዝተወከሉ ኣመንቲ፣ ኣብ 17 ሓምለ ኣብ ቤት ጽሕፈቱ፣ ብኣካል ረኺቡ ከምዘዘራረቦም ይዝከር።
ኣብቲ ኣጋጣሚ፣ ብሰንኪ እምነታ ኣብ ኤርትራ ተኣሲራ ዝነበረትን ክሳብ ኣካላዊ መጉዳእቲ ዝበጽሓን፣ ዘማሪት ሄለን ብርሃነ፣ ብዛዕባ ኣብ ኤርትራ ዘሎ ስቓይ ኣመንቲ ብዝምልከት ንፕረዚደንት ትራምፕ ገሊጻትሉ’ያ።
=================


text:
Radio Erena: 30 April 2021
ኣብ ደቡብ ሱዳን፣ ዞባ ሩምቤክ፣ ጳጳስ ክኾኑ ንዝተመዘዙ ካህን ንምቕታል ፈቲኖም ተባሂሎም ዝተጠርጠሩ ሰለስተ ካህናት ከምዝተኣስሩ ኣገልግሎት ዜና ካቶሊክ ገሊጹ።
ክልተ ዕጡቓት፣ ብ26 ሚያዝያ፣ ናብ መንበሪ ቤት ናይቶም፣ ጳጳስ ክኾኑ ዝተመዘዙ ኣቡነ ክርስትያን ካርላሳር፣ ብምእታው ሃንደበታዊ ቶኽሲ ከምዝኸፈቱ ዝሓበረ እቲ ኣገልግሎት ዜና፣ እቶም ካህን ካብ ሞስት ንስክላ ከምዝደሓኑ ኣመልኪቱ።
ይኹን’ምበር፣ እቶም ኣብ መሓውሮም መውጋእቲ ዘጋጠሞም ወዲ 43 ካህን፣ ንተወሳኺ ሕክምና፣ ኣብ ኬንያ፣ ከተማ ናይሮቢ ናብ ዝርከብ ሆስፒታል ተላኢኾም ኣለዉ።
ነቲ ፈተነ ቅትለት፣ ብድሕሪት ኮይኖም ከምዘዋደዱ ዝተጠርጠሩ ሰለስተ ካህናት፣ ምስቶም ነቲ መጥቃዕቲ ፈጺሞም ዝተባህሉ ዕጡቓት ዘካየድዎ ናይ ሞባይል ቴሌፎን ዝርርብ ከም ቀዳማይ መርትዖ ቀሪቡ ኣሎ።
ሓደ ካብቶም ጥርጡራት፣ ነቶም ብጳጳስ ፍራንሲ ተመዚዞም፣ ብ16 ሚያዝያ ናብ ደቡብ ሱዳን ሱዳን ዝመጹ ካህን ብምቅዋም፣ ንባዕሎም ጳጳስ ናይ ዞባ ሩምቤክ ንምዃን ድሌት ከምዝነበሮም’ዩ ተሓቢሩ።
ካህን ክርስትያን ካርላሳር፣ ኢጣልያዊ ኮይኖም፣ እቶም ንሽመት ጵጵስናኦም ኣብ ዞባ ሩምቤክ ብምቕዋም፣ ኣብ ልዕሊኦም ፈተነ ቅትለት ከምዘካየዱ ዝተጠርጠሩ ድማ ዜጋታት ደቡብ ሱዳን’ዮም።
==================


text:
1 እግዚኣብሄር ድማ ንኣብራም በሎ፤ ካብ ምድርኻን ካብ ኣዝማድካን ካብ እንዳ ኣቦኻን ኣነ ናብ ዘርእየካ ምድሪ ኣቢልካ ውጻእ።
2 ንዓብዪ ህዝቢ ኽገብረካን ክባርኸካን ከኣ እየ፡ ንስምካውን ከዕብዮ እየ፡ ንበረኸት ድማ ክትከውን ኢኻ።
3 ንዚባርኹኻ ክባርኾም፡ ንዚረግመካ ድማ ክረግሞ እየ። ዓሌታት ኵላ ምድሪ ድማ ብኣኻ ኪባረኹ እዮም።
4 ኣብራም ከኣ ከምቲ እግዚኣብሄር ዝበሎ ኸደ፡ ሎጥ ድማ ምስኡ ኸደ። ኣብራም ካብ ካራን ኪወጽእ ከሎ ኸኣ ወዲ ሰብዓን ሓሙሽተን ዓመት ነበረ።
5 ኣብራም ድማ ንሳራይ ሰበይቱን ንሎጥ ወዲ ሓዉን፡ ነቲ ዘጥረይዎ ዅሉ ጥሪቶምን ነቶም ኣብ ካራን ዘጥረይዎም ነፍሳትን ወሲዱ፡ ንምድሪ ኸነኣን ኪኸዱ ወጹ፡ ናብ ምድሪ ኸነኣን ከኣ መጹ።
6 ኣብራም ድማ በታ ምድሪ ኽሳዕ ቦታ ሴኬም ክሳዕ ድዋታት ሞሬ ሓለፈ። በቲ ዘበንቲ ድማ ከነኣናውያን ኣብታ ምድሪ እቲኣ ነበሩ።
7 እግዚኣብሄር ድማ ንኣብራም ተራእዮ፡ እዛ ምድሪ እዚኣ ንዘርእኻ ክህቦ እየ፡ ከኣ በሎ። ኣብኡውን ነቲ እተራእዮ እግዚኣብሄር መሰውኢ ሰርሓሉ።
8 ካብኡ ናብቲ ኣብ ምብራቕ ቤት-ኤል ዘሎ ኸረን ተጓዒዙ ድማ፡ ኣብኡ ድንኳኑ ተኸለ፡ እሞ ቤት-ኤል ብሸነኽ ምዕራቡ፡ ዓይ ከኣ ብምብራቑ ዀና። ኣብኡ ኸኣ ንእግዚኣብሄር መሰውኢ ሰርሔ፡ ብስም እግዚኣብሄርውን ተማህለለ።
9 ኣብራም ድማ ተላዒሉ እናገዐዘ ናብ ደቡብ ኣቢሉ ኸደ።
10 ኣብታ ሃገር ከኣ ጥሜት ኰነ። ኣብታ ሃገር ጥሜት ስለ ዝበርትዔ ድማ፡ ኣብራም ብስደት፡ ኣብኣ ኪቕመጥ፡ ናብ ግብጺ ወረደ።
11 ኰነ ኸኣ፡ ናብ ግብጺ ኺኣቱ ምስ ቀረበ፡ ንሰበይቱ ሳራይ፡ እንሆ፡ መልክዔኛ ሰበይቲ ምዃንኪ ፈሊጠ አሎኹ እሞ፡
12 ኪኸውን ድማ እዩ፡ ግብጻውያን ምስ ዚርእዩኺ፡ ሰበይቱ እያ ኺብሉ እዮም፡ ንኣይ ቀቲሎም ንኣኺ ብህይወት ይሓድጉኺ።
13 እምበኣር በጃኺ፡ ብሳላኺ ምእንቲ ንኣይ ኪጥዕም፡ ነፍሰይ ድማ ብኣኺ ክትድሕንሲ፡ ሓብቱ እየ ደኣ በሊ፡ በላ።
14 ኰነ ኸኣ፡ ኣብራም ኣብ ግብጺ ምስ ኣተወ፡ ግብጻውያን እታ ሰበይቲ ብዙሕ መልክዔኛ ምዃና ረኣዩ።
15 እቶም ሹማምቲ ፈርኦን ድማ ረኣይዋ፡ ኣብ ቅድሚ ፈርኦን ከኣ ነኣድዋ። ነታ ሰበይቲ ውን ናብ ቤት ፈርኦን ወሰድዋ።
16 ንኣብራም ድማ ምእንትኣ ጽቡቕ ገበረሉ፡ ኣባጊዕን ኣብዑርን ኣውዳልን ገላዉን ኣግራድን ኣንስትዮ ኣእዱግን ኣግማልን ነበርዎ።
17 እግዚኣብሄር ግና ብምኽንያት ሳራይ ሰበይቲ ኣብራም፡ ንፈርኦንን ንቤቱን ብርቱዕ ቅጽዓት ቀጽዖ።
18 ፈርኦን ድማ ንኣብራም ናብኡ ጸዊዑ፥ እንታይ እዩ እዚ ዝገበርካኒ ስለምንታይከ ኢኻ ሰበይትኻ ምዃና ዘየፍለጥካኒ፧
19 ስለምንታይሲ ሓብተይ እያ፡ በልካ፧ ሰበይተይ ክትከውን ምወሰድክዋ ነይረ። ሕጂ ኸኣ እንሃትልካ፡ ሰበይትኻ ሒዝካ ኺድ፡ በሎ።
20 ፈርኦን ድማ ብዛዕባኡ ንሰቡ፡ ንእኡን ንሰበይቱን ንዘለዎ ዅሉን ኬሰንይዎም፡ ኣዘዘ።
Result not found!
No valid results were found for your search. Try refining your search using the above form.
Search again using the above filed or click blow button to see Bible book name list...


text:
መንግስቲ እስራኤል ናብ እስራኤል ክኸዱ ካብ ዝደልዩ 8,000 ኢትዮጵያዊያን ኣይሁድ ን1,000 ከምዝቕበል ኣፍሊጡ።
ቀዳማይ ሚንስትር እስራኤል ቤንጃሚን ነታንያሁ ብሶኑይ ኣብ ዝሃብዎ መግለጺ ንጉዳይ ብፈላሻ ሙራ ዝፍለጡ ማሕበረሰብ ዝከታተል ኮሚተ ብምድላው፡ እቲ ኮሚቴ ብዘካየዶ ምጽራይ ውላድ ኣብ እስራኤል ንዘለዎም አባላት’ቲ ማሕበረሰብ ጥራይ ከምዝቕበል ሓቢሮም ኣለው።
ዕድል እቶም ዝተረፉ 7,000 ኢትዮጵያዊያን ኣይሁድ እንታይ ከምዝኸውን ዝተፈልጠ ነገር የለን።
ወሃቢት ቃል ማሕበረሰብ ኢትዮጵያዊያን ኣይሁድ ኣሊሳ ቦድነር ንውሳነ ቀዳማይ ሚንስትር ቤንጃሚን ነታንያሁ “ብጣዕሚ ዘሕዝን’ዩ” ክትብል ገሊጻቶ አላ።
ዝበዝሑ ካብቶም ኢትዮጵያዊያን ኣይሁድ ንሃይማኖት ኣይሁድ ዝኽተሉን ኣብ እስራኤል ስድራቤት ዘለዎምን እዮም።
ኣብ 2015 እስራኤል ኣብ ኢትዮጵያ ዝርከቡ ኣይሁድ ናብ እስራኤል ክኸዱ ከምተፍቕድ እንተገለጸት ንምግዕዓዞም ግን ናይ ገንዘብ ሓገዝ ከየፍቐደት ጸኒሓ’ያ።
አባላት ስድራ ቤቶም ኣብ እስራኤል ዝርኸቡ ኢትዮጵያዊያን ኣይሁድ ግን ነዚ ውሳነ ዘይብቑዕን ፈላላይን’ዩ ክብሉ ይነጽግዎ።


text:
Lund
ናይ መጠረሽታ ዝተሓደሰሉ፡ 12 2 2021
ካብተን ኣብ ዓለም ብዝለዓለ ዝምደባ ሚእቲ ዩኒቨርስታት ሓንቲ ዩኒቨርሲቲ ትርከባ ሉንድ፡ ሓንቲ ካብተን ኣዚየን ናይ ጥንቲ ዝኾና ከተማታት ናይ ስካንድናቭያ እያ። ኣብዚ ልምድን ምህዞን ይራኸቡ፣ ኣብዚ እቲ ርሕቀት ሓጺር ኾይኑ መጽናዕታዊ ምርምር ኣብ ዓለም ሓደ ካብቶም ዝበለጹ እዩ። ኣብ ሉንድ ኮሙን ዳርጋ ንዅሉ ቀረባ እዩ። ኣብዚ ናይ ከተማን ገጠርን ሂወትን ተፈጥሮን ፡ ከምኡ’ውን ሓደ ሃብታም ማሕበራውን ባህላውን ሂወት ኣሎ። ብሓጺሩ ኣብዚ ንዅሉ ሰብ ዝሰማማዕ ገለ ነገር ኣሎ። እንቋዕ ብደሓን መጻእኩም!
ሓበሬታ ብዛዕባ ምምሕዳር ከተማ
ብዝሒ-ህዝቢ124,741
ስፍሓት መሬት440 ኪሜ²
ርሕቐት ካብ ዓበይቲ ከተማታት
- Malmö 17 ኪሜ
- Landskrona 34 ኪሜ
- Helsingborg 55 ኪሜ
- Köpenhamn 62 ኪሜ
መንበሪ-ገዛ
ዝካረ ኣባይቲ ኣብ ሉንድ ኮሙን፡ ኣብቶም ኮሙናዊ ትካል ኣባይቲ "ሉንድስ ኮሙን ፋስቲግሄትስ ኣበ (LKF)፡ ከምኡ'ውን ምስቶም ግላውያን ወነንቲ ኣባይትን ትካላት ኣባይትን ኣሎ። ክራይ ገዛ ንምድላይ ባዕልኻ ምስ ነፍስ ወከፍ ዋና ገዛውቲ ወይ ትካል ገዛውቲ ርክብ ክትገብር ኣለካ።
ዝርዝር ናይ ኣብ ሉንድ ከምኡ'ውን ገጠራት ቨበሮድ፡ ሶድራ ሳንድብይን ገናርፕን ዘለዉ ናይ ግሊ ኣካረይቲ ገዛውቲ ንምርካብ ምስ እዚ ኮሙን ርክብ ግበር።
ካልእ ቋንቋታት ዝዛረቡ ተቐማጦ መን ኣለዉ ኣብቲ ቦታ
ኣብ ሉንድ ኮሙን ብዙሓት ዝተፈላለዩ ቋንቋታት ዝዛረቡ ጕጅለታት ኣለዉ። ንተወሳኺ ሓበሬታ ምስዚ ኮሙን ርክብ ግበር።
ማሕበራትን ምትእኻባትን
ኣብ ሉንድ ኮሙን ሓደ ሃብታም ማሕበራዊ፡ ናይ ናጻ ግዜን ባህላውን ቀረባት ኣሎ። ክትሳተፈለን ትኽእል ብዙሓት ኣማኢት ማሕበራት፡ ክበባት ትምህርቲ፡ ውድባትን ካልኦት ክበባትን ኣለዋ። ኣብቲ ናትና ናይ ፍጻሜታት ዓውደ ኣዋርሕ ኣብ ቀረባ ግዜ እንታይ ፍጻሜታት ክካየድ ምዃኑ ሓበሬታ ክትረክብ ትኽእል ኢኻ።
ኣብቲ ከባቢ ብቐረባ እንታይ ይርከብ
ኣብ ሉንድ ኮሙን፡ ዝተፈላለያ ድኳናት ከምኡ'ውን ባንክታት፡ ቤት ንባብ፡ ቤት መድሃኒት፡ ቤት ጽሕፈት መራኸብቲ ስራሕ (Arbetsförmedling)፡ ናይዚ ኮሙን ቤት ጽሕፈት ማሕበራዊ ኣገልግሎትን ቤት ጽሕፈት ዜጋታትን (Medborgarkontor) ኣለዋ። ብዓል መዚ ግብርን ቤት ጽሕፈት ካሳ ውሕስነትን ኣብ ሉንድ ቤት ጽሕፈት ኣለወን።
ኣብዚ ናይ ስፖርት ኣዳራሻት፡ መሓምበሲ ኣዳራሻትን ሓደ ዓቢ ቀረብ ናይ ናጻ ግዜን ባህላዊ ንጥፈታትን ኣሎ።
ኣገልጎት ክንክን ወይ ሕብሐባ ቆልዑ
ሉንድ ኮሙን ንዅሎም ቈልዑ ካብታ ደቂ ሓደ ዓመት ዝኾኑላ ክሳብ ኣብ ቤት ትምህርቲ ዝጅምሩ ሓደ ቦታ ኣብ መውዓሊ ህጻናት ይቕርበሎም እዩ።
ኣብ ገዛ ናእሽቱ ቈልዑ ሒዝካ ኮፍ ኢልካ ዘለኻን ኣብ መውዓሊ ህጻናት ዘይተመዝገብካን፡ ናብቲ ንቈልዑን ዓበይትን ከም መራኸቢ ቦታ ዘገልግል ናትና ክፉት መውዓሊ ህጻናት ብደሓን ምጻእ!
መባእታ ኣብያተ ትምህርትን ካልኣይ ደረጃ ኣብያተ ትምህርትን
ኣብ መባእታዊ ቤት ትምህርቲ፡ ኵሎም ኣብ መንጎ 6ን 16ን ዓመት ዕድሚኦም ቈልዑ ይምሃሩ። ውላድካ 6 ዓመት ኣብ ዝመልኣላ ዓመት ኣብ ትጅምረሉ ዘሎ ግዜ፡ ውላድካ ትምህርቲ ቅድመ- ትምህርቲ ኣበየናይ ቤት ትምህርቲ ክጅምር ከም ትደሊ ድልየትካ ተመልክተሉ ግዜ እዩ። ኣብ ውሽጢ እዚ ኮሙን ካብ ዘለዋ ኮሙናውያንን ናይ ግሊን መባእታዊ ኣብያተ ትምህርቲ ክትመርጽ ትኽእል ኢኻ።
ኣብ ሉንድ ካብ ሓሙሽተ ኮሙናውያንን ዓሰርተ ክልተ ናይ ግሊን ናይ ካልኣይ ደረጃ ኣብያተ ትምህርቲ ክትመርጽ ትኽእል ኢኻ። ኣብቲ ኮሙናዊ ናይ ካልኣይ ደረጃ ቤት ትምህርቲ፡ ሰፊሕ ቀረብ ትምህርትታት ኣሎ። ስለዚ እቲ ንዓኻ ዝሰማማዕ ትምህርቲ ክትመርጽ ትኽእል ኢኻ።
ኣብ ሉንድ ኮሙን ኵሎም ሓደሽቲ መጻእቲ ቈልዑን ተምሃሮን ኣብ ሉንዳቬልኮምስተን ንቕበሎም። ኣብዚ ነቶም ተምሃሮ ንምዝግቦምን ግምገማ ንገብረሎምን፡ ድሕሪኡ ኣብኡ ካብ 1 ካሳብ 3 ሰሙን ይምሃሩ። ድሕሪኡ እቲ ተምሃራይ ኣብ ሓደ ቤት ትምህርቲ ንኽምደብ ዕድል ይወሃቦ።
ዕድላት ትምህርቲ
ኣብ ናይ ሉንድ ማእከል መምርሒ ሓበሬታ (Vägledningscentrum)፡ ሓበሬታ፡ ከምኡ'ውን ንትምህርትን ዕዳጋ ስራሕን ዝምልከት መደብ ናይ ምውጻእ ሓገዝን ሓበሬታን ክትረክብ ትኽእል ኢኻ። ብናጻ ናይ ትምህርትን ሞያን ምኽሪ ንህብ፡ ናባኻ እኹል ሰብ ዝኾንካን ኣብ ሉንድ ኮሙን ህዝባዊ መዝገብ ዝተመዝገብካን ድማ ኣቓልቦ ንገብር።
ሽወደንኛ ንወጻእተኛታት (SFI) ንኽትምሃር፡ ንዓኻ ኣብ ሽወደን ትነብርን መሰረታዊ ፍልጠት ናይ ቋንቋ ሽወደን ዘይብልካን ሰብ ዕድል ይወሃብ። ኣብቲ ትምህርቲ፣ ብሽወደንኛ ምዝራብ፡ ምንባብን ምጽሓፍን ትምሃር። ከምኡ'ውን ነዚ ቋንቋ ኣብ ምዓልታውን ሂወትካን ኣብ ናይ ስራሕ ዓለምን ንምጥቃም ትለማመድ። ትምህርቲ ምስ ተወደኣ ምስክር ወረቐት ይወሃበካ እዩ። ኵሉ ትምህርቲ ብናጻ እዩ።
ትምህርቲ ኣባጽሕ ኣብ ሉንድ፡ ዝተፈላለየ ናይ ትምህርቲ ኣማራጺታት ኣብ በጽሒ ዕድሜኻ ክትምሃር ክትጅምር ንእትደሊ ዕድል ይህብ። በዚ ኣገባብ ድማ ንዓኻ ዝሰማማዕን ካብ ተገዳስነትካ፡ ኣድላዪ ዝኾነን ኵነትን ተበጊስካ ትምህርቲ ክትመርጽ ትኽእል።
ልልይ ምስ ሕብረተ-ሰብ ንሓደሽቲ መጻእቲ፡ ትምህርቲ ብዛዕባ ሽወደን ዓኻ ኣብ ሽወደን ሓድሽ ንዝኾንካ እዩ። ኣብዚ ብዛዕባ መሰላትካን ግዴታታትካን፡ ብዛዕባ ናይ ሽወደን ዲሞክራሲ፡ ከምኡ'ውን ናይ ሽወደን ሕብረተ-ሰብ ብኸመይ ከም ዝሰርሕ ፍልጠት ትረክብ። እቲ ትምህርቲ ብቛንቋ ኣዴኻ ወይ ብኻልእ ትኽእሎ ቋንቋ እዩ ዝወሃብ። ነቲ ትምህርቲ ብርሑቕ እውን ክትመሃሮ ትኽእል ኢኻ። ኣብቲ እዋን ትምህርቲ ሕቶታት ክትሓትትን ክትዛተን ዕድል ክትረክብ ኢኻ። ትምህርቲ ምስ ተወደኣ ምስክር ወረቐት ይወሃበካ እዩ።
ብዛዕባ ኣብዚ ኮሙን ዘሎ ትምህርቲ ኣባጽሕ ብዝያዳ ኣንብብ።
ኣገልጎት ጥዕና
ኣብ ሉንድ ኮሙን ብዙሕ ዝተፈላለየ ዓይነታት ክንክን ክትረክብ ትኽእል ኢኻ። ካብ ብዙሕ ውሑድ ንምጥቃስ ኣብዚ ማእከል ክንክን ጥዕና፡ ማእከል ክንክን ጥዕና ኣዴታት፡ ማእከል ክንክን ጥዕና ቈልዑን ሕክምና ስኒን ኣሎ።
እቲ ዝቐረበ ናይ ህጹጹ ረድኤት ክሊኒክ ኣብ ናይ ሉንድ ዩኒቨርሲቲ ሆስፒታል ኣሎ። ከምኡ'ውን ኣብ ማልሞን ላንድስክሮናን ሆስፒታላት ኣሎ። ብዛዕባ ጥዕናን ሕክምናን ዝምልከት ሕቶታትን ሓበሬታን፡ ምስ ቮርድጋይደን ብቝጽሪ ተሌፎን 1177 ርክብ ክትገብር ትኽእል ኢኻ።
ናይ ቋንቋ ድግፍ-ተርጓሚ ምርካብ
ምስ መንግስታዊ ወይ ውን ምምሕዳራዊ ትካላት ናይቲ ከተማ ኣብ እትገብርዎ ርኽክባት፡ ንኣብነት ኣብ ምምሕዳር ከተማ፡ ሕክምና ወዘተ..ናይ ቋንቋ ሽወደን ሕጽረት ምስ ዝህልወኩም፡ ተርጓሚ ክቍጸረልኩም ይኽእል። ተርጓሚ ኣቐዲሙ በቲ ዝምልከቶ መግስታዊ-ኣካል ከም ዝቍጸር ይግበር።
ኣገልግሎት መጎዓዝያ
ሉንክ ኮሙን እንዳ ተመላለስካ ትሰርሓሉ ወይ ትምሃረሉ ብዙሕ ተኽእሎታት ኣለዋ። ንኣብነት ናብ ማልሞ፡ ሾፐንሃምን ወይ ሀልሲንቦርይ ቀረባን ናብኡ ንምኻድ ቀሊልን እዩ። ጕዕዞታት ኣብ ውሽጢ እዚ ኮሙንን ዞባን ብስኮነትራፊከን ይግበር። ሰለስተ መደበር ባቡራት ኣሎ፡ ናይ ሉንድ ሰንትራልስታሾን፡ ጉነስቡን ስቶንግብይን።
ነዊሕ ርሕቀት ክትጕዓዝ እንተ ደሊካ፡ ንኣብነት ናብ ዮተቦርይ፡ ስቶኮልም ወይ ናብ ካልኦት ዓበይቲ ከተማታት ኣብ ሽወደን፡ ብናይ ኤስዪ (SJ) ባቡር ክትጕዓዝ ትኽእል ኢኻ። ብስወቡስን (Swebus) ኔትቡስን (Nettbuss) ጌርካ ካብ ሉንድ ተበጊስካ ኣብ ውሽጢ ሽወደን እውን ክትጕዓዝ ትኽእል ኢኻ። እቶም ዝቐረቡ መዕርፎ ነፈርቲ ኣብ ማልሞ (ስቱሩፕ) ከምኡ'ውን ኣብ ሾፐንሃምን (ካስትሩፕ) ይርከቡ።
ህዝባዊ መጓዓዝያ ኣብዚ ኮሙን
ስራሕን ትካላት ናይ ምምስራት ተኽእሎታትን
ኣብ ሉንድ ሓደ ናይ ነዊሕ ግዜ ናይ ዋንነተኛነት ባህሊ ኣሎ። ብዙሕ ንጥፈታት ኢንዱስትሪን ንግድን ምስ ዩኒቨርሲቲን ሆስፒታልን ምትሕሓዝ ኣለዎም። ከምኡ'ውን ሉንድ ሰፈር ናይ ብዙሓት ዕዉታት ትካላት እያ።
ኣብ ናይ ቤት ጽሕፈት መራኸብቲ ስራሕ (Arbetsförmedlingen) መርበብ ሓበሬታ ብዛዕባ ክፉት ናይ ስራሕ ቦታታት ሓበሬታ ኣሎ። ኣብ ሉንድ ኮሙን ክትሰርሕ ትደሊ እንተ ዄንካ፡ ኵሉ ክፉት ስራሓት ኣብ ናይዚ ኮሙን መርበብ ሓበሬታ ትረኽቦ ኢኻ። ሓበሬታ ብዛዕባ ምብጋስን ምክያድን ትካል ኣብ ናይዚ ኮሙን መርበብ ሓበሬታ ኣሎ።


text:
ሓራ ክወጽእ ዘፈቱ ሰብ ኮነ ፍጡር የለን። ብዙሕ ግዜ ግና ሓርነትና ብኸመይ ከም ዝመጽእ ዳርጋ ይጠፍኣና እዩ። ሓደን ቀንድን መገዲ ሓርነት ድማ ምሕረት ምግባር ወይ ይቕሬታ እዩ። ሓራ ዘውጽእ ሓይሊ – ይቕሬታ ወይ ምሕረት ምግባር ግና እንታይ ይመስል፧
“. . . ሓጢኣትኪ ተሐዲጉልኪ፡ በላ።” (Luke 7:48)
ሓደ እዋን ሓንቲ ሰበይቲ፡ ኣብቲ ጐይታና የሱስ ዝነበሮ ቤት ሓደ ፈሪሳዊ ብምምጻእ፡ እንዳ ነብዐት ኣእጋር የሱስ ብንብዓታ ሓጸበት። ብርግጽ ድማ ኣብታ እዋን፡ ስምኦን እቲ ፈሪሳዊ፡ ዓይኒ ዓይና እናረኣየ ምስቶም ኣብቲ ቤት ዘለዉ ኩሉም ሰባት፡ ብዛዕባ ሓጢኣታ ክነግሮም እንከሎን፣ ጐይታ ግና በቲ ዝዝረብ ዝነበረ ዘይኮነስ፡ እታ ኣመንዝራ ሰበይቲ ኣእጋሩ ብንብዓታ ክትሓጽቦ ፈቀደላ።
ብርግጽ፡ እዛ ሰበይቲ ሓጢኣተይና እያ። ብሓጢኣታ ትሕፍር ‘ዶ፧ ብሓጥኣታ ዘይትሓፍረሉ ምኽንያት ድማ የብላን። ብዝገበርካዮ በደልን ሓጢኣት ምሕፋር ጥዕና መንፈስ እዩ። ግና ብሓጢኣታ ምሕፋር ናይዛ ሰበይቲ ንኣዝዩ ነዊሕ ግዜ ኣይነበረን።
ጐይታና የሱስ ድማ ከምዚ በለ፣ “. . . ሓጢኣትኪ ተሐዲጉልኪ፡ በላ።” (ሉቃ 7፡48)። እቶም ኣብቲ ገዛ ዝነበሩ በዚ ከጉረምርሙ ምስ ጀመሩ። ጐይታና የሱስ ድማ፡ ነቲ ዘረባ ኣጸቢቁ ብምድማቕ፡ ከምዚ ብምባል ንእምነታ ብምድጋፍ፡ ኣበርትዓ፣
“ንሱ ግና ነታ ሰበይቲ፡ እምነትኪ ኣድሒናትኪ፡ ብሰላም ኪዲ፡ በላ።” (ሉቃ 7፡50)።
ግና ጐይታ የሱስ፣ ነዛ ሰበይቲ፡ ካብዚ ናይ ሕፍረት መግረፍቲ ብኸመይ ክትወጽእ ሓጊዝዋ፧
መጀመርታ ተስፋ እዩ ኣስኒቕዋ። “ሓጢኣትኪ ተሓዲጉልኪ እዩ! እምነትኪ ኣድሓነትኪ። መጻኢኪ ከኣ ናይ ዕረፍትን ሰላምን ክኸውን እዩ።” እዩ፡ ኢልዋ። ምኽንያቱ፡ ንበደልካ ብምእማን፡ ብምንዛዙን ካብኡ ብምምላስን እዩ ሓርነት ዝርከብ። ጐይታ የሱስ ክርስቶስ ድማ ኣዋጅ ነገረላ። ዝኣወጀላ ኣዋጅ ድማ፣ ዝሓለፈ ጾርክን ሸክምኽን፡ ሕጂ ግና ሰላምን ዕረፍትን እትዓጽድሉ እዩ፣ ብምባል ኣዋጅ ሓርነት፡ ተኣወጀላ። ኣብ ህይወትና ንዕረፍቲ ክኸውን ኣዋጅና፡ መጀመርታ ዘድልየና፡ ናይ ሓቂ ምምላስን ምእማንን ደጊምካ ድማ ናብ ጌጋኻ ዘይምምላስ እዩ።
ስለዚ፣ ናይዛ ሰበይቲ ጉዳይ፡ ጉዳይ ኣብ ልዕሊኣ ዝመጽእ ናይ እግዚኣብሄር ጸጋ እዩ። ኣብ እቲ ንጹህን ናይ ሓቂ ናይ ጐይታና የሱስ ክርስቶስ ይቕሬታን ምሕረትን ዝተሰረተ፡ ሓራ ዘውጽእ ናይ ምእማን ቃላት ይቕሬታ እዩ። ብቃላት እንተዘይተኣሚንናዮ ብዙሕ እዋን ኣይንፍወስን ኢና። እዚ ነፍሲ ወከፍና፡ ክንቃለሶ ዘሎና ጽልዋን እቲ ኣብ ህይወትና ግሩም ቦታ ሒዙ፡ ኩሉ ግዜ ዝኸሰና ብበደልና ዝመጽእ ሕፍረት (Shame) እዩ። ሕፍረት፡ ብህለት ኣብቲ ናይ እንግልዘይና ካብ Merriam Webster ዝተወስደ ትርጓሜ ከምዚ ይብሎ
a painful emotion caused by consciousness of guilt, shortcoming, or impropriety
a condition of humiliating disgrace or disrepute
something that brings censure or reproachalso : something to be regretted
እዚ እንዛረበሉ ዘሎና ብበደል ዝመጽእ ሕፍረት፣ – ናይ ሓሶት ሕፍረት ዘይኮነስ፡ ግና ሕፍረት – እቲ ናይ ሓቂ ብበደልና ኣብ ውሽጥና ዝስምዓና፡ ግና ሕፍረት እቲ ኣብ ውሽጥና ጥርጥርን ዘይተቀባልነትን ዘስዕብ፡ መንፈሳዊ፡ ስምዒታውን ናብራውን ህይወትና ዝሓዘ ስነ-ኣእምሮኣውን ስምዒታውን ህወሳ እዩ።
ነቲ ህይወትና ዝሓዘ፡ ምሕረት ናይ ዘይምግባር ናይ ሕፍረትን ነገራት፡ በቲ ብክርስቶስ የሱስ ብጸግኡ ንኩሉ ግዜ እውን ዝኸውን ጸጋ ስለዘሎን፡ ንኩሉ ናይ ሕፍረት ተግባራት ብንጹር ይቕሬታን ምእማንን ዝመጽእ ናይ ሰላም ናብራ ንምንባር ምግዳል እዩ።
-
“ግናኸ ምእንቲ ኺፈርሁኻ፣ ይቕሬታ ምሳኻ ኣሎ።” (መዝ 130፡4)
-
“ንእግዚኣብሄር በቲ ዚርከበሉ ጊዜ ድለይዎ፡ ቀረባ ኸሎውን ጸውዕዎ። ረሲእ መገዱ፡ ዓመጸኛ ኸኣ ሓሳቡ ይሕደግ፡ ናብ እግዚኣብሄር ይመለስ፡ንሱ ኸኣ ኪምሕሮ እዩ፡ ኣዝዩ ይቕረ ይብል እዩ እሞ፡ ናብ ኣምላኽናውን ይመለስ።” (ኢሳ 55፡6-7)
-
“ሓጢኣትና እንተ ተናዘዝና፡ ንሓጢኣትና ይቕረ ኪብለልና፡ ካብ ኵሉ ዓመጻውን ኬንጽሃና እሙንን ጻድቕን እዩ።” (1ዮሃ 1፡9)
-
“ብእኡ ዚኣምን ዘበለ ብስሙ ሕድገት ሓጢኣት ከም ዚረኽብ፡ ኲሎም ነብያት ይምስክሩሉ ኣለዉ።” (ግብ 10፡43)
ነፍስ-ወከፍና ይቕሬታ የድልየና እዩ። ተመሊሱ’ውን ጽባሕ ይቕሬታ ከድልየና እዩ። ጐይታና የሱስ ክርስቶስ ድማ ሎሚ ኮነ ጽባሕ ይቕሬታ ክህበና እዩ ሞይቱ። ሎሚ ወይ ጽባሕ እቲ ሓቂ ድማ ንሱ እዩ – ናይ እግዚኣብሄር ይቕሬታን ምሕረትን ሓራ የውጽእ እዩ። ንመጻኢ’ውን ናይ ሓርነት ሓይሊ ኣብ ይቕሬታ ኣሎ። እዚ ይቕሬታ እዚ፡ ካብ ናይ ሕፍረት ማእሰርቲ ሓራ የውጽእ እዩ። ይቕሬታ ንዝመጽእ ህይወትና ዝኸውን ጸጋ ኣለዎ።
ኣብ ናይ እግዚኣብሄር ንኩሉ ግዜ ዝኸውን ጸጋ እናነበርና፡ ኣብ ይቕሬትኡ ተሰሪትና፡ – ካብቲ ዝተናውሐ፡ ዘልምስ ናይ ሕፍረት መግዛእትን ጽልዋታቱን ሓራ ብምውጻእ ነቲ ከነስተማቕሮ ዝግባእ ናይ ሓርነት ህይወት ኢና እንነብር። እዚ ድማ እዩ – ይቅሬታ ማለት።


text:
ኣብ ኢትዮጵያ ክልል ሶማሊያ ከተማ ጂግጂጋ ዝርከብ ቤት ማእሰርቲ ንዝተፈፀመ ኣዚዩ ዘሰቅቕ እዩ ዝተባህለ ገበን ዜግነት ኣሜሪካ ዘለዎም ኢትዮጵያዊያን ምስታፎም ናይቲ ክልል ፕረዚደንት ወግዓዊ ገይሮም።ኣብ ኢትዮጵያ ኣምባሳደር ኣሜሪካ ማይክ ሬይነር ተጠርጠርቲ ናብ ሕጊ ኣብ ምቕራብ ዝክኣሎም ከምዝገብሩ ቃል ኣትዮም።
400 እሱራት ክእሰርሉ ዝተሰርሐ ኣብ ከተማ ጂግጂጋ ዝርከብ ‘’ጄል ኦጋዴን’’ ኣሽሓት እሱራት ይዳጎኑሉ ከምዝነበሩ ይግለፅ።ትማሊ ሶሉስ ነቲ ቤት ማእሰርቲ ዝተዓዘቡ ኣብ ኢትዮጵያ ኣምባሳደር ኣሜሪካ ማይክል ሬይነር ብዛዕባ እቲ ቤት ማእሰርቲ መብርሂ ተዋሂቡዎም ኣሎ።ንኽልተ ሰባት ዘይትኣክል ንእሽተይ ክፍሊ ልዕሊ 10 ሰባት ንመዓልታትን ኣዋርሕን ይእሰርሉ ከምዝነበሩ ተገሊፁ’ሎ።
ናይቲ ክልል ፕረዚደንት ሙስጠፋ መሓመድ ድሕሪ እቲ ዑደት ንጋዜጠኛታት ኣብዝሃብዎ መብርሂ እቶም ኣምባሳደር ብዓይኖም ክሪኡዎ ንምግባር እዩ እቲ ዕላማ ኢሎም።
“ነዚ ገበን ዝፈፀሙ ሰባት ኽትትል ንምግባርን መሰል ደቂ ሰባት ናይ ኩሉ ወይ ሓፈሻዊ ስለዝኾነ ናብ ዝኸዱ እንተኸዱ ከምዘይምልጡ ንምግላፅን እዩ።ዜግነት ኣሜሪካ ዝነበሮም ኣብዚ ገበን ብቐጥታ ተሳተፍቲ ዝነበሩ ተወለድቲ ሶማሌ ነይሮም።ናብ ቱርኪ፣ኬንያ፣ኣሜርካ፣ሽወድንን ካልኦት ሃገራትን ሃዲሞም ስለዘለው ክትትል ገይርና ናብ ሕጊ ንምቕራብን ንሓዋሩ መምሃሪ ንምግባርን እውን እዩ።”
ኣምባሳደር ማይክል ሬይነር ብወገኖም ተጠርጠርቲ ክሕተቱ ኣለዎም ኢሎም።
“እቶም ፕረዚደንት ኣብዚ ምስ ዝተፈፀሙ ገበናት ዝጥርጠሩ ሰባት ኣብ ኣሜሪካ ከምዝርከቡ ነጊሮምኒ ኣለው።ጥርጡራት ናብ ሕጊ ክቐርቡ ንምግባር ክንዲ ዝክኣለኒ ንምትሕብባር ዘለኒ ምሉእ ድልውነት ንዕኦም ይኹን ንሰበስልጣን መንግስቲ ኢትዮጵያ ገሊፀሎም ኣለኹ።ግዳያት ይፍፀሞም ዝነበረ ስቓይን መከራን ዘካፈሉና ብርቱዕ መንፈሰ ዘለዎም ሰባት ዘለኒ ልባዊ ምስጋና ክገልፅ እደሊ።እዚ ተመክሮ ብዘይካ ናታቶም መንፈስ ክንርድኦ ኣዚዩ ኣፀጋሚ ምኾነ ነይሩ።”
ናይቲ ክልል ፕሬዝዳንት ብተወሳኺ ጄል ኦጋደን ሎሚ ባዶ እዩ።እቲ ቤት ማእሰርቲ ዝተፈላለዩ ናይ መስቀይቲ ክፍልታት ዝሓዘ እዩ።ጄል ኦጋዴን ኣዚዮ ኣሰቀቕቲ ዝኾኑ መግሃስቲ ሰብኣዊ መሰላት ዝተፈፀመሉ ምናላባሽ እውን ኣብ ሃገርና ጥራሕ ከይኮነስ ኣብ ኣፍሪቃ እውን ኣብ ልዕሊ ደቂ ሰባት ክፍፀም ኢልካ ዘይእመን ስቓይ ዝተፈፀመሉ እዩ ኢሎም ።


text:
Category: Articles
ርዕይቶ
ኣብ ፍልጠት ዝተመስረተ ቑጠባን ማሕበረሰብን ትግራይ ምህናፅ- ንቕድሚት ምጥማት፤ ሓዱሽ ኣተሓሳስባን ስትራተጂካዊ እመታን ኣብ ዓለም.
(አማኑኤል አለማየሁ (ደጀና) ውድብ ህውሓት ዝመርሑ ዘለው መራሕቲ ሕዘሕዚ ካብ ዝነበሮም አራአእያ እናተዓዘሩ መጠረስትኡ ናብ.
(ጋረድ ይነበብ) ካብቶም ሕዚ ዝተመደቡ ኣብ ዞባ ማእኸል ናይ ወረዳ ፈፃሚት ስራሕ እቶም 39 ፈፃሚት.
(ኣብርሃ ሃይለዝጊ) ህዝቢ ትግራይ እንተስ በቲ ዝነበረ ኩነታት ኮነ በቶም ቅዱማት “መራሕቱ”(ገዛእቱ ምባል ዝቐልል ይመስለኒ).
(ጋረድ ይነበብ) ኣብ ትግራይ ገዛኢ ውድብ ህወሓት እዩ።ህወሓት ምስቲ ዝንሄ ናይ ሃገርና ጭቡጥ ኩነታት ግዜ.
(ኣብርሃ ሃይለዝጊ) ዶ/ር ደብረፅዮን ዝብዝሕ ግዚኡ ኣብ ፌደራል ምስቲ ምንባሩ ምስቶም ካልኦት ኣብ ትግራይ ዕድመ.
(ጋረድ ይነበብ) ህወሓት ኣብ ታሪtኹ ቡዙሓትን ብዓይነቶምን ዝተፈላለዩን ፈተንቲ መድረኻት በዲሁ ዝሓለፈ እኳ እንተኾነ ሕዚ.
(ጋረድ ይነበብ) ኣብ ወረዳ ኣሕፎሮም ዝነበረ ዋና ኣመሓዳሪ ናብ ዓድዋ ክምደብ ብምግባር ፣ካብ መቐለ ንኣኹሱም.
(BBC Tigrigna) ቀዳማይ ሚኒስትር ነበር ኣይተ ሃይለማርያም ደሳለኝ ቅድሚ ሓደ ወርሒ ካብ ስልጣኑ ብገዛእ ፍቓዱ.


text:
ጨንፈር ሚኒስትሪ ትምህርቲ ዞባ ሰሜናዊ ቀይሕ ባሕሪ፡ ምስ ክፍሊ ምርምርን ምምዕባል ዓቕሚ-ሰብን ናይ’ቲ ሚኒስትሪ ብምትሕብባር፡ ንርእሳነ-መማህራን መባእታን ካልኣይን ደረጃ፡ ኣብ ምሕያል ምሕደራ ኣብያተ-ትምህርቲ ዘተኰረ ሰልጠና ወዲቡ።
ኣብ’ቲ ስልጠና፡ ኣብ ንኡሳን ዞባታት ጊንዳዕ፡ ፎሮ፡ ገልዓሎ፡ ሽዕብ፡ ባጽዕን ዳህላክን ዝነጥፉ 50 ርእሳነ-መማህራን ተሳቲፎም።
ሓላፊ ጨንፈር ሚኒስትሪ ትምህርቲ ዞባ ሰሜናዊ ቀይሕ ባሕሪ መምህር ረሺድ መሓመድ-ዑስማን፡ ምሕያል ምሕደራ ኣብያተ-ትምህርቲ ኣብ ምዕዛዝ ውጽኢት ትምህርቲ ዓቢ ኣስተዋጽኦ ስለዘለዎ፡ ኣቓልቦ ተዋሂብዎ ብዕቱብ ይስራሓሉ ከምዘሎ ገሊጹ።
ካብ ክፍሊ ምርምርን ምምዕባል ዓቕሚ- ሰብን ሚኒስትሪ ትምህርቲ፡ ኣቶ እድሪስ ኑር ሳልሕ ብወገኑ፡ መማህራን ዝቐሰምዎ ስልጠና ብግብራዊ ስራሕ ንምዕማቚ ቀጻሊ ክጽዕሩ ኣዘኻኺሩ።
እቲ ስልጠና፡ ኣብ’ተን ዝተረፋ ንኡሳን ዞባታት ሰሜናዊ ቀይሕ ባሕሪ እውን ክቕጽል ምዃኑ ተፈሊጡ ኣሎ።


text:
ተመን ኣብ እግርኻ በትሪ ኣብ ኢድካ!!
ተመን ኣብ እግርኻ በትሪ ኣብ ኢድካ!!
መልእኽቲ ሰራዊት ሕድሪ፡
ተመን ዝኣክል መርዛም እንስሳ ኣብ እግሩ ተጸጊዕዎ ከሎ፡ ዝገብሮ ዝሕርብቶ እሞ፡ ናብ ማዕድኡ ዘሎ ኣድህዩ እንታይ ክገብር ዝብል ሰብ ኣብ መንጎና ከም ዘየሎ ፉሉጥ አዩ፡፡ የግዳስ እዚ ብምስላ ተሰንዩ ምሉእ ኣበሃህልኡ ንዘጓነፈካ ተጻይ፡ ብትብዓት ግጠሞ ዝብል ኣበሃህላ ኣበው፡ ሽግር ገጢምካ እንምበር ሃዲምካ ከም ዘይስዓር የነጽረልና፡፡
እሞ’ኸ ደኣ ንሕና ህዝቢ ኤርትራ ነዚ ብቑሉዕን ብጋህድን ኮይኑ ብእከይ መርዛምነቱ ኣብ ምፍልላይና፡ ኣብ ምምሕዳርና፡ ኣብምስዳድና፡ ካብ ዝዋፈር ርብዒ ዘመን ኣሕሊፉ ዘሎ፡ መንቀኛ ጸላኢና ደው ኢልና ክይንምክቶ ዓጊቱ ሒዙና ዘሎ ምኽንያት እንታይ ኢዩ? ካብ ደሃይ ንዘጥፈአ ቀንፈዘው ኢልካ ብሻቕሎት ንወርኡ ምጽባይ፡ ካብ ተሊቖም ኢልካ ብኣውያት ምድረ ሰማይ ምቕዳድ፡ ካብ ኣብ ሱዳን ተጨውዮም ኣብ ሲናይ ምድረ በዳ ሊበያን ተቕቲሎም ኣብ ፈቐዶ ማዓሙቕ ባሕሪ ከኣ ሓደጋ ኣጓኒፉ ምስተሰምዐ ዳስ ሓዘን ንምስራሕ ምጉያይ፤ ነባሪ ፍታሕ ምንዳይ’ዶ ኣይምሓሸናን፡፡ እዚ ብኣበሃህላ ምስላ ናባና ምስ እንቕይሮ፡ ሰናድር ኣብ ኢድና ከሎ፡ ብሓደ መርዛም ተምን ንጉሆ ይኹን ምሸት ተተቆሊብና ካብ ምጥፋእ ብድሆ ንኣንጻር ህላወና ንዝተዓጠቐ ሓይሊ ምባል የድልየና ኣሎ’ዩ ዘስምዕ፡፡
ብፍላይ ከኣ ኤርትራዊ መንእሰይ፡ ሰናድር ንእስነት ኣብ ብርክኻ ከሎ ምስራሕ ቡሉጽ ታሪኽ ቦዂሩ ከም ዘሎ ይሰወጥካ ኢዩ ዘስምዕ፡፡ ሙሉእ ዘይጎደለ ጸጋ እትውንን ሃገር ከላትካ ስኣን ኣንጻር ህላወኻ ደው ንዝበሉ ሓይልታት ምጥፋእ፡ ስኣን ንሓጺር ግዜ መኪትካ ዘኹርዕ ታሪኽ ኣቦታትካ ምድጋም ዕጫኻ ከም ዝኾነ ዘሎ ኣደራዕ ሕሰም ምስካም፡ ንኹሉ ኣሰካሕካሒ ሕልፈት ኢድካ ኣጣሚርካ ክትሓልፎ ምፍታን ነባሪ ፍታሕ ከምጽኣልና አይትጸበ፡፡
ጠንቂ እዚ ኩሉ ሳዕቤናትን ዳስ ሓዘናትን ሕብረተሰብና ኮይኑ ዝርከብ ተንኳዪ ዝባህሪኡ ስርዓት ህግደፍ ናይ ኣፈሙዝ ዉሉፍ ብምዃኑ ከም ሳሬት ብመኾስትር ካብ ገዛ ክትጸርጎ ዝከኣል ኣይኮነን፡፡ ኣብ እዚ እኹል ኣብነትን ምስክርን ምስ እንርኢ፡ ዘመነ መንካዕ ብፍላይ 1973-1974 ዘመነ የሚን ቀጺሉ ዝሰዓበ ቕንጸላ ንጀጋኑ ተጋደልቲ፡ ካልኦት ጸሊም ታሪኽ ዘንበሩ ኣብ ጉዑዞ ሰውራን፡ ሕቶ ናብራ ጀጋኑ ተጋደልቲ 1993፡ ሕቶ ናብራ ጀጋኑ ስንኩላን ተጋደልቲ ማይሓባር 1994 ሕቶ ምትካል ህዝባዊ መንግስቲ ብሙኩራት ገይም መራሕትን ምኒስተራትን ፖለቲከኛታት ኣብ 2001 ወ…ዘ…ተ.. እኹል ኣብነት ኢዩ፡፡ እዚ ሕቶታት ብኸመይ ተመሊሱ ንፋስ ዝሃረሞ ብምዃኑ ምድጋሙ’ውን ኣየድልን፡፡ የግዳስ ካብ እዚ ንመሃሮ፡ ዓቢ ቁምነገር ኣሎ፡፡ ንሱ ከኣ እዚ ስልጣን ሒዙ ዘሎ ናይ ዉሑዳት ጉጂለ ፈጺሙ ኣብ ኣርዑት ሰላም ክጽመድ ዘይክእል ባህሪ ዝውንን ምዃኑ ኢዩ፡፡ ካብ እዚ ብምብጋስ ኢና’ምበኣር ተመን ኣብ እግርኻ በትሪ ኣብኢድካ ርእሲ -ርእሱ ከይትቕጥቅጦ ደኣ እንታይ ዓዘመካ ንብል ዘለና፡፡
መንእሰይ ሃገርና ኣንታ ውላድ ዉጹዕ ህዝቢ ኤርትራ ፡ ሰናድር ንእስነትካ ናብ እዞም ንምልእቲ ሃገር ምድረ በዳ ከትርፍዎ ዝህንደዱ ዘለዉ ኣትማን ዘቤት ኣቕንዓዮ፡ ነብስኻ ብቓልስኻ ኣውሕስ፡ ህላውነት ህዝብኻን ሃገርካን ክቕጽልን ከይቅጽልን ኣብኢድካ ኢዩ ዘሎ ይብለካ ኣሎ ዓርከ መዘናኻ ድሮ ኣብ ቃልሲ ወጽዓ ንምቕራፍ ተዋፊሩ ዘሎ ሓይሊ፡፡
ዝኸበርካ ሓይልታት ምክልኻል ኤርትራ፡ ምእንቲ ህዝብኻን ሃገርካን ዘልዓልካዮ ዕጥቂ ኣገልጋሊ ዉሑዳት ከም እትኸውን ጌሩካ ኢዩ፡፡ በል ደጊም ይኣክል በሎም ንተረባሕቲ ኣብ ኣገልግሎትን ነጻ ምዝመዛ ጉልበት ንእስነትካ ዝጥቀሙ ዘለዉ፡ ህዝባዊ ቃልስና ብሽጥን ብደገን ኣወሃሂድና ዓዲ ሰላምን ራህዋን፤ ዓዲ ፍትሕን ሕግን፡ ዓዲ ዲሞክራሲን ቁዋምን፡ እትስመ ሃገር ንመትካል ብሓደ ረምታ ኣበርከቶና ነዕዝዝ፡፡ እዚ ዕድመኻን ደረጃ ትምህርትኻን ኣይተሳነየን ኢሉ ናብ ግዱድ ሃገራዊ ኣገልግሎት ዝዳጉን፡ ኣቕሽትን መሻይኽን ንመጋበርያታት ክኾንዎ ዝመልምል፡ ንሽማግለታት ወለዲ ኣብ እዋን ናይ ዕረፍቶም ዕድመን ናይ ቑርባንን ስግዳንን ግዜኦም ብምጭራታ ብኣስገዳድ ናብ ዕስክርናን ክፍሊ ታዕሊምን ዘውርድ፡ ዘይናይ ህዝቢ ስርዓት፤ ይኣኽለካ ኢልና ንፍድሰሉ ሃዋሁ እንሀለ እሞ ንጠቀመሉ፡፡
ዝኸበርካ ህዝቢ ኤርትራ ተዃዕኒና ተሪፋትካ ዘላ ምርጫ፡ ንፍታሕ ክትጥቀመላ ዝግበኣካ ሓንትን ሓንትን ኢያ፡ ንሳ ኸኣ ነዚ ኣብ ውሽጥኻ ዘሎ ናይ ምልኪ ስርዓት ዘይናትካ ምዃኑ ኣሚንካ ብግልጺ ውረድ ከይትዋረድ ምባል ኢዩ፡፡ ብደገ ሃሉ ብውሽጢ ከካብ ዘለኻሉ ክፍሊ ዓለም፤ ሓይልኻ ወዳደብካ ይኣክል ስቕታ ንሕሰመይ በል፡፡ ደጎል ገዛኻ ዳስ ጋማ ካብ ዘይትከሎ፤ ዘዝጎበዙ መናእሰያትካ መገዲ ስደት ካብ ዘስተብህሉ ክንደይ ድዩ ግዲ ኮይኑ ዘሎ? ጀጋኑኻ ዝኸፈልካላ ሃገር ብስደትን ድሕረትን እትልለ ሃገር ንኽትህልወካ ኣይኮነን፡፡ ከብርኻ ምለስ ከምኡ ብምግባርካ መቓብር ሰማእታትካ ኣቕስን፡፡ ነባሪ ፍታሕ ብኣኻን ብቓልሰኻን ጥራሕ ኢዩ፡ ክረጋገጽ ዝኽእል፡፡
ካርሸልታት ከተማታት ኤርትራ ዝወለደአን ዒራ-ዒሮ፡ ሚዕጢር፡ ዊዓ፡ ደህላክ፡ ገለዓሎ፡ ኣደርሰር፡ ወ…ዘ…ተ.. ደቅኻ ዝሳቐዩለን ጎዳጉዲ ክንደይ ኢልካ ክጽብጸብ፡፡ ክሳብ ሕጂ ዘለዋ ከይ ኣከል ካብ መዓልቲ ናብ መዓልቲ ውን ዉሉደካ ዝሳቐዩለን ረገጽቲ ዝፍስሁለን እንዳዛየዳ ይኸዳ ኣለዋ፡፡ እምበኣርከስ ነዘን ካርሸሊታትን መገፈዒ ደቅኻ ዝኾና ናይ ትሕቲ ምድሪ እሱር ቤታት ባዕልኻ ብዉሁድ ቕልጽምካ ዕጸወን፡፡ ጸላኢኻ ህግደፋዊ ምሕደራ ብምዃኑ ንኹልሻዕ ብጥሙር ቃልስኻ ቅበሮ፡፡ ብሰንኪ ህግደፍ ዝተደርመመ ርእሲ ኣዴታት ናብ ቁኖ ሓጎስ እትቕይሮ ንስኻ ባዕልኻ ህዝብን ዉላድ ህዝብን ጥራይ ኢኻ፡፡ ደጊም ናብ ነበረ ከይተቐየረ ሰረተ ህላውነትካ ሴፍ ጅግንነትካ ምዘዝ፡ ኢሳያስ ዝተኸሎ ሕሰም ብትብዓት ብምቑራጽ ሰላም ኣብ ቤትካ ኣስፍን፡፡ እዚ ደርሆ ብኣሙዑት ደቃ ትጻወት ዝበሃል ብኣኻ ክምሰል ኣየተፍቅድ፡፡ ገዛ ነብሲ ወከፍና ክሕመስ እንዳ ረኣና፡ ሃገርና ደቃ ካብ ግዜ ናብ ግዜ ክስሕዉ እንዳ ኣስተብሃልና፡ ገዛ ነብሲ-ወከፍና ብጽምዋ ገረው-ረው ናብ ምባል ገጹ እንዳ ኣምርሐ ተገላብጦ ሃገር ጽቡቕ ኣላ ንብልስ ኣበይዶ ዊሒድና ኢና፡፡
እምበኣርከስ ኡኹላት ዝኾኑ ኣካላት ሽግር ዓቕሚ ሰብ ስለ ዘለዉና፡ ንሕናስ ኣካላት ፍታሕ፡ ኣባላት ፍትሒ፡ ንኽንከውን ካብትማሊ ሎሚ ካብ ሎሚ ሕጂ ክንውስን ይግባእ፡፡
ድሕነት ህዝብን ሃገርን ልዕሊ ኩሉ!!
ዓወት ንሓፋሽ ብተግባር!!!
መልእኽቲ ሰራዊት ሕድሪ፡
ብኽፍሊ ውደባን ዜናን ሓበሬታን
Short URL: https://english.farajat.net/?p=10110


text:
ካቶሊካዊት ቤተክርስትያን ኤርትራ ኣብ ጉዳይ ኢትዮጵያዊ ካርዲናል ንመንግስቲ መብርሂ ሓቲታ
ካቶሊካዊት ቤተክርስትያን ኤርትራ፡ ብኢትዮጵያዊ ካርዲናል ብርሃነየሱስ ደመረው ዝምራሕ ልኡኽ ንምንታይ ናብ ኤርትራ ከይኣትዉ ከምዝተኸልከለ ቤት ጽሕፈት ሃይማኖታዊ ጉዳያት መብርሂ ክህበሉ ከም ዝሓተተት ቫቲካን ኒውስ ጸብጺቡ።
እቲ ልኡኽ ቅድሚ ክልተ ሰሙን፡ ኣብ ጽምብል ወርቃዊ ኢዮቤልዩ ቤተክርስትያን ኪዳነ ምሕረት ኣስመራ ንክሳተፍ ኣብ ዝኸደሉ እዩ ካብ መዓርፎ ነፈርቲ ኣስመራ ክምለስ ተገይሩ።
እቶም ገየሽቲ ኣድላዪ ቅጥዕታት ኣማሊኦም ቪዛ ምስ ተዋህቦም፡ ምኽንያቱ ብዘይተፈልጠ 'ላዕለዋይ ኣካል ክትኣትው ኣይፈቐደልኩምን' ተባሂሎም ከምዝተመለሱ ዝዝከር እዩ።
ካቶሊካዊት ቤተክርስትያን ኤርትራ ናብ ቤት ጽሕፈት ሃይማኖታዊ ጉዳያት ኣብ ዝለኣኸቶ ደብዳበ፡ በቲ ፍጻመ ከምዝሓዘነት ዝገለጸት ኮይና "ነቲ ምኽንያት ክሳብ ሕጂ ክንርድኦ ኣይከኣልናን" ድማ ኢላ።
እንታይ እዩ ኣጋጢሙ ነይሩ?
ናይ ኢትዮጵያ ካቶሊክ ጳጳሳት ጉባኤ ፕረዚደንት ብጹእ ካርዲናል ብርሃነየሱስ ደመረው ዝመርሕዎ ጉጅለ፡ ብዕድመ ሊቀ ጳጳስ ካቶሊካዊት ቤተክርስትያን ኤርትራ ኣባ መንግስተኣብ ተስፋማርያም እዩ ቀዳም 22 ለካቲት ናብ መዕርፎ ነፈርቲ ኣስመራ በጺሑ።
እንተኾነ 'ድሕሪ ናይ 16 ሰዓታት ትጽቢትን ቀንፈዘውን' ካብ መዓርፎ ነፈርቲ ኣስመራ ከምዝተመለሰ ይግለጽ።
ድሕሪ እቲ ፍጻመ፡ ቤት-ጽሕፈት ካቶሊካዊት ቤተክርስትያን ኢትዮጵያ ኣብ ዝዘርገሐቶ ጋዜጣዊ መግለጺ፤ ድሕሪ ናይ ዕስራ ዓመት ወጥሪ ዶባት ኣብ ህዝብታት ኤርትራን ኢትዮጵያን ዕርቀ ሰላም ተፈጢሩ ከብቅዕ፡ ከምዚ ዓይነት ክስተታት ምግጣሙ ንኣብያተ ክርስትያን ኤርትራን ኢትዮጵያን ከምዘሕዘነ ገሊጻ ነይራ።
ርክብ ካቶሊካዊት ቤተክርስትያንን መንግስቲ ኤርትራን
ካቶሊካዊት ቤተክርስትያን ኤርትራ፡ ሓንቲ ካብተን መንግስቲ ወግዓዊ ኣፍልጦ ዝህበን ኣርባዕተ ትካላት ሃይማኖት ሓንቲ እያ።
እንተኾነ፡ ቫቲካን ኒውስ "ርክብ መንግስትን [ካቶሊካዊት] ቤተክርስትያንን ኣዝዩ ኣብ ዝደኸመሉ ደረጃ በጺሑ'ሎ" ይብል።
መንግሰቲ ኤርትራ ኣብ ዝሓለፈ ዓመት ብካቶሊካዊት ቤተክርስትያን ዝመሓደራ ኣብያተ ሕክምናን ኣብያተ ትምህርትን ምህጋሩ ዝዝከር እዩ።
ሰበስልጣን መንግስቲ ነቲ ትካላት ባዕላቶም ከመሓድሩዎ ከምዝወሰኑ እኳ እንተገለጹ፡ ብዙሕ ካብቲ ዝተሃገረ ትካላት ኣገልግሎት ግን ደኺሙ ምህላው ገለ ምንጭታት ይገልጹ።


text:
ኤርትራ እትሳተፎ ንጸዓት ብዝምልከት ዋዕላ ሃገራት ምብራቕ ኣፍሪቃ ን21 መስከረም ኣብ ከተማ ናይሮቢ ክጋባእ አዩ።
ኣብቲ ብደረጃ ሚኒስተራት ተወዲቡ ዘሎ ንኣገልግሎት ጸዓትን ዕዳጋታቱን ብዝምልከት ‘ኢንዱስትሪ ጸዓት ምብራቕ ኣፍሪቃ’ ዝተሰምየ ዋዕላ፣ ሃገራት ምብራቕ ኣፍሪቃ ዘፍርዮኦ ሓይሊ ጸዓት፣ ምቕረሐን ጥጡሕ ዕዳጋን ኣብ ምፍጣር፣ ከምኡ’ውን ተመኩሮ ምልውዋጥ ኣብ ዝብሉ ነጥብታት ከተኩር ምዃኑ ካብ ናይሮቢ ዝተመሓላለፈ ዜና ኣመልኪቱ።
ዕድመ ዝተገብረሎም ካልኦት ሚኒስተራት ጸዓት ሃገራት ኣፍሪቃ’ውን ኣብቲ ዋዕላ ክሳተፉ ትጽቢት ይግበረሎም። ወከልቲ ሚኒስተራት ምብራቕ ኣፍሪቃ ኣብቲ ዋዕላ ከምዝሳተፉ ከፍልጡ እንከለዉ፣ ካብ ዞባውን ኣህጉራውን ንጥፈታት ተገሊሉ ዝርከብ መንግስቲ ኤርትራ ግና ዛጊት ዝኾነ ሓበሬታ ኣይሃበን ዘሎ።
ኣብ ዕለት 22 መስከረም ኣብ ዝካየድ ዘተ ንወፍሪ ጸዓት ብዝምልከት ብፍላይ ኣብ ኤርትራ፣ ጂቡቲን ደቡብ ሱዳንን ከምዘተኩር ወደብቲ’ቲ ዋዕላ ኣፍሊጦም ኣለዉ።
መንግስቲ ኤርትራ ንቁጠባውን ፋይናንስያውን ጉዳያት ብዝምልከት ኣብ ዝካየድ ዋዕላታት ብሰንኪ ግሉጽነት ዝጎደሎ ኣሰራርሑኡ ተነጺሉ ከምዝጸንሐ ዝፍለጥ’ዩ።


text:
ብደረጃ ሃገር ኣብ መዳይ ጥዕና ዝተመዝገቡ ዓወታት ዘላቕነት ንኽህልዎም፡ ዝተወሃሃደ ጻዕሪ ሰብ-ሞያ ጥዕናን ኣካላት መንግስትን ክዓዝዝ፡ ሚኒስተር ኣሚና ኑርሕሴን ኣብ ዞባ ደቡብ ኣብ ዝተኻየደ ገምጋማዊ ኣኼባ ጸዊዓ።
ኣብ’ቲ ብ1ን 2ን ለካቲት ኣብ ከተማ መንደፈራ ዝተኻየደ ኣኼባ፡ ኣብ ዝሓለፉ ዓመታት ተርእዮ ሕማማት ንምግታእ ብሓፈሻ፡ ተመሓላለፍቲ ሕማማት ኤች.ኣይ.ቪ/ኤይድስ፡ ዓሶን ቲቢን ከኣ ብፍላይ ንምቊጽጻር፡ ከምኡ’ውን መጠን ሞት ኣደን ህጻንን ናብ ዝተሓተ ደረጃ ንምውራድ ዝተዓሙ መደባት፡ ዘተባብዕ ውጽኢት ከምዝሃቡ ዝጠቐሰት ሚኒስተር ኣሚና፡ ነዚ ውጽኢት’ዚ ንምውሓስን ንምምሕያሽን ዝያዳ ዕዮ ከምዝሓትት ኣገንዚባ።
ዝርጋሐ ትካላት ጥዕና ብዓይነትን ብቕዓትን፡ ከምኡ’ውን ኣቕርቦት መድሃኒትን ዓቕሚ-ሰብን ከምዝሰፍሕን ከምዝዓብን ንምግባር ዝተሰላሰለ ንጥፈታት እውን ውጽኢታዊ ምንባሩ ዝጠቐሰት ሚኒስተር ኣሚና፡ ብቕዓት ኣገልግሎታት ጥዕና ብሓፈሻ ንምዕባይ፡ ናይ ሓሙሽተ ዓመት ስትራተጂካዊ ውጥን ስራሕ ወጺኡ ብግብሪ ይስራሓሉ ከምዘሎ ገሊጻ።
ሓላፊ ጨንፈር ሚኒስትሪ ጥዕና ዞባ ደቡብ ኣቶ የማነ ሃይለ ኣብ ዘቕረቦ ጸብጻብ፡ ሳላ ዝተዋሃሃደ ጻዕሪ ትካላት ጥዕናን ሕብረተሰብን፡ ተርእዮ ሕማም ዓሶ ምስ ናይ 2016 ክነጻጸር እንከሎ ብ55 ሚእታዊት ከምዝጐደለ፡ ሓድሽ መልከፍቲ ኤች.ኣይ.ቪ ናብ ዝተሓተ ደረጃኡ ከምዝወረደ ሓቢሩ።
ኣቶ የማነ፡ ካብ እንስሳ ናብ ሰብ ዝመሓለፉ ሕማማት ከምኡ’ውን ዘይተመሓላለፍቲ ሕማማት ኣቓልቦ ዘድልዮም ዘለዉ ምዃኖም ብምሕባር፡ ንቑሕ ኮማዊ ተሳትፎ ክዓዝዝ ተላብዩ።


text:
ዕርቃና ዝሽፍን ኣምላኽ! "እግዚኣብሄር ኣምላኽ ድማ ንኣዳምን ንሰበይቱን ደበሎ ገይሩ ኸደኖም።" ኣብ ዘፍጥረት ሳልሳይ ምዕራፍ እንተ ርእይና ድማ ሃደ ግሩም ዝዀነ ናይ ኣምላኽ ስራሕ ንርኢ። ከምቲ እቲ ታሪኽ ንፈልጦ ኣዳምን ሄዋንን ካብቲ ኣምላኽ ዝኣዘዞም መስመር ምስ ምወጹ ኣበሳ ምስ ፈጸሙ ዕርቃኖም እዮም ወጺኦም። እቲ ቐደም ብኽብሪ ኣምላኽ ተሸፊኖም ከለዎ ዘይሓፍሩን ዘይሓንኩን ዝነበሩ ሕጂ ግና ብሰንኪ ኩፉእ ኣበሳ ጣርዮም ምኻኖም ፈሊጦም ብሕንከት ተዋሕጡ።
ግሩም መልእኽቲ ዘፍጥረት (Part 2)
2 ጐደሎና ዝምልእ ኣምላኽ! “እግዚኣብሄር ኣምላኽ ክኣ፡ ሰብኣይ በይኑ ክኸውን ጽቡቕ ኣይኮነን፡ ንእኡ ኣትበቅዕ ደጋፊት ክገብረሉ ኢየ በለ።” ኣምላኽ ንሰብ ከም ምስሉን መልኹዕን ጌሩ ፈጢሩ ኣብቲ ብሉጽ ኩሉ ዘለዎ ገነት ኤደን እዩ ኣቐሚጥዎ። ኣብ ልዕሊ ኹሉ ክስልጥን ድማ ምልክን
ግሩም መልእኽቲ ዘፍጥረት (Part 1)
ነፍሲ አከፍ ሕጥቦ ጹሑፍ ወይ ቃላት መጽሓፍ ቅዱስ እንተ ብቐጥታ ወይ ብተዘዋዋሪ ፍቕሪ ኣምላኽን ምሕረቱን እየን ዘርእያን ዘግህዳን። ነዚ ድማ እዩ ቃል ኣምላኽ ንምህናጽና ንምምዓድና ነቲ ሓቐኛ መንገዲ ከርእየና ዝተጻሕፈልና። ፍቕሪ ኣምላኽ ኣብ ቃሉ ጋህ ኣቢሉ እዩ ዘርእየና። ማእከለያ ሕመረት መጽሓፍ ቁዱስ ኣምላኽ


text:
December 3, 2016
መእተዊ
ስድራቤት ኣብ ደቂ ሰባት ዓቢ ኣገዳስነትን ግደን ዘለዋ ትካል ኮይና፥ ቀንዲ ማሕበራዊ ጉጅለ ኢያ፣ ስድራቤት ብቅርጽን ዕማማትን ኣብ ቀጻሊ ምዕባለን ለውጥን እኳ ትርከብ እንተኾነት፥ ብዝተፈላለዩ መንገድታት ንማሕበራዊ ህይወት ደቂሰባት ትጸሉን ትቕልስን፣ መላግቦ ናይ ማሕበራዊ ኮምን ሕብረተሰብን ድማ ኢያ። ስድራ ቤት ኣድማሳዊ ባህሪይ ዘለዋ ዝተሓተት ማሕበራዊ ኣሃዱ ናይ ደቂሰባት ኢያ፤ ብናይ ስጋዊ ዝምድና (ናይ ደም ምትእስሳር) ብመገዲ መውስቦ ትቐውም፣ ብወለድን ደቆምን ወይ ካብቲ ባህርያዊ ዝምድና ወላድን ውሉድን ወጻኢ ከም ውላድ-ጡብ ብምርዓም ብዝተዛመዱ ኣካላት እውን ትቐውም እያ። ስለዚ፡ ብሓፈሻዊ ኣዘራርባ ስድራ ቤት ብመውስቦ ትቐውም። ኣቦን ኣደን ደቆምን ምስኦም ዚነብሩ ካብ ቤተሰብ ወይ ካልእ ኣካል እታ ቤተሰብ ዝኾኑ ከኣ ይርከብዋ።
ስድራ ቤት መሰረታዊትን ባህርያዊትን ኣሃዱ ናይ ሓደ ሕብረተሰብ ስለዝዀነት ሕብረተሰብ እኩብ ውልቀ ስድራቤታት እዩ ተባሂሉ ኪግለጽ ይከኣል። ክንዲ ዝዀነ ጥዑይ ስድራ ቤት መሰረት ጥዑይ ሕብረተሰብ ኮይኑ፣ ኣቃውማ ነፍስወከፍ ስድራ ብኣንጻሩ ምስ ዝኸውን ድማ ሕብረተሰብ ብኣሉታ ክጽሎ ናይ ግድን ይኸውን።


text:
ኣብ ብዙሓት ሃገራት ዝርከቡ ካፌታት መውሃቢ ኣገልግሎት ኢንተርኔት ናይ 2013 ኣ/ፈ ናብ ዩናይትድ ስቴትስ ንምእታው ዘኽእል ዲቪ ሎተሪ ንምምላእ ብኣመልከቲ ከምዝተጨነናቓ ይግለፅ ኣሎ።ናይ መወዳእታ ማዕልቲ ናይ ሎሚ ዓመት መምልኢ ሎተሪ ዝመፅእ ቀዳም እዩ።ናብ ዩናይትድ ስቴትስ ዘእቱ ናይ ግሪን ካርድ ቪዛ ካብ ዝረኽቡ 50 ሽሕ ሰባት ሓደ ንምዃን ገለ 15 ሚሊዮን ዝኾኑ ሰባት ብኢንተርኔት ክምዝገቡ ሰበስልጣን ትፅቢት ይገብሩ።
ኣብ ከተማ ኣዲስ ኣበባ ኣብዝርከብ ብስራሕ ዘብዐኝነት ይመሓደር።ማዕልታዊ ናይ ዋርዲያ ስርሑ ኣብ ዩናይትድ ስቴትስ ንምንባር ተስፋ እናገበረ ኮፍ ኢሉ የሕልፎ።ብዘብዐኝነት ኣብ ወርሒ ከባቢ 860 ቕርሺ ይረክብ።እዚ ንበዓልቲ ቤቱን ጛሉን ንምንባር እኹል ኣይኮነን።
ዩሱፍ ኣብ ዩናይትድ ስቴትስ ናይ ምንባሩ ዕድል እንተረኺቡ ኣብ ሃገሩ ናብ ዝርከብ ስድርኡ ወርሓዊ ንምልኣኽ ዘኽእሎ ኣታዊ ከምዘርክበሉ ይዛረብ።ብምቕፃል ‘’ሕልመይ ናብ ዩናይትድ ስቴትስ ምኻድ እዩ።ከይደ ሰሪሐ ናብ ጛለይን ብዓልቲ ቤተይን ዝልእኾ ገንዘብ ክህልወኒ እዩ ማለት እዩ።’’ይብል።
ናይ ዩናይትድ ስቴትስ ሰበስልጣን ኮንሱላር ከምዝብልዎ ብዙሓት መደናገርቲ ናይ ምስዓር ዕድልኩም ሓፍ ክነብሎ ኢና እናበሉ ናይ ሓሶት ተስፋታት ብምሃብ ብዙሕ ገንዘብ ከምዘኽፍሉዎም ይዛረቡ።
ኣመልከቲ መንበሪ ፍቓድ ረኺቦም እንተኾይኖም ንምርግጋፅ ናብ መርበብ ሓበሬታ ምንስቴር ጉዳያት ወፃኢ ዩናይትድ ስቴትስ ብምእታው ናይ ውልቆም ናይ መንነት ቁፅሪ ብምእታው ከረጋግፁ ከምዘለዎም ናይ ኮንሱላር ሰበስልጣን ይገልፁ።ዝርዝሩ የድምፁ።


text:
ሃይማኖታዊ ናጽነት
ናይ መጠረሽታ ዝተሓደሰሉ፡ 17 8 2021
እዚ ጽሑፍ ብዛዕባ ናጽነት ሃይማኖት እዩ። ኣየናይ ሃይማኖት ወይ እምነት ክህልወካ ከም እትደሊ ባዕልኻ ምምራጽ፡ ሰብኣዊ መሰል እዩ። እዚ ዝኾነ ሃይማኖት ንኸይህልወካ ክትመርጽ እውን መሰል ኣለካ ማለት እዩ። ናጽነት ሃይማኖት፡ ኵሉ ሰብ ሃይማኖቱ ከተግብር መሰል ኣለዎ ማለት እዩ። ክትጽልን ቅዳሰ ከተቐድስን መሰል ኣለካ። ራማዳን፡ ልደት፡ ቻኑካ ወይ ካልእ ሃይማኖታዊ በዓላት ከተብዕል እውን መሰል ኣለካ። ኣብ ዝደለኻዮ ሃይማኖት ወይ እምነት ንኽትኣምን ንዘሎካ መሰል ዝከላኸሉልካ ሕግታት ኣለዉ።
ሃይማኖታዊ ናጽነት እንታይ ማለት ምዃኑ ከተንብብ ክትክእል ኢኻ። ብዛዕባ እቶም ንሃይማኖታዊ ናጽነት ዝሕልዉ ሕግታትን ውዕላትን እውን ከተንብብ ክትክእል ኢኻ።
ኣብ ሽወደን ኵሉ ሰብ ሃይማኖቱ ብተግባር ክጥቀመሉ መሰል ኣለዎ
ክርስትና ኣብ ታሪኽ ሽወደን ዓብዪ ቦታ እዩ ነይርዎ። ቀደም ኵሎም ሽወደናውያን ኣባላት ሓንቲ ክርስትያናዊት ጉባኤ ንኽኾኑ ይግደዱ ነይሮም። ኣብ ካልእ ሃይማኖት ዝኣምኑ ወይ ፈጺሞም ዘይኣምኑ ይንበሩ ብዘየገድስ። ክሳብ 1951 ኣብ ሽወደን ሃይማኖታዊ ናጽነት ሕጊ ኣይነበረን፡ ኣብ'ዚ ግዜ'ዚ ሃይማኖታዊ ናጽነት ሓደ ክፋል ናይ ሽወደን ቅዋም እዩ።
ሃይማኖታዊ ናጽነት ማለት ንኣብነት እዚ ዝስዕብ እዩ፡
- ኵሉ ሰብ ሃይማኖቱ ብተግባር ክጥቀመሉ መሰል ኣለዎ። እዚ ንኣብነት ክትጽሊ ወይ ሃይማኖታዊ ማሕበራት ምምስራት ክትጅምር ክኸውን ይኽእል እዩ።
- እቲ ብዛዕባ ሃይማኖቱ ክነግር ዘይደሊ ሰብ፡ ምንጋር ኣየድልዮን እዩ።
- ቈልዑ ከምቲ ስድራ ቤቶም ዝኣምንዎ ሃይማኖት ከምኡ ናይ ግድን ክመርጹ ኣየድልዮምን እዩ።
- ኵሉ ሰብ ኣብ ዝደለዮ ግዜ ሃይማኖት ናይ ምቕያር መሰል ኣለዎ።
- ኵሉ ሰብ ሃይማኖታዊ በዓላት ናይ ምብዓል መሰል ኣለዎ።
- ወሃብቲ ስራሕ ሰራሕተኛታት ሃይማኖቶም ከተግብሩ ፍቓደኛታት ክዀኑ ኣለዎም። እዚ፡ ንስራሕ ዕንቅፋት ኣብ ዘይኰነሉ እዋን፡ ኣብ እዋን ስራሕ ምጽላይ ፍቑድ እዩ ማለት ክኸውን ይኽእል እዩ። ሃይማኖታዊ ኣርማታት ወይ ክዳውንቲ ምኽዳን እውን ካብዚ እተፈልየ ኣይኮነን።
- ኵሉ ሰብ ብምርጫ ሃይማኖቱ ወይ ሃይማኖት ንኸይህልዎ ብምምራጹ ቅቡል ክኸውን መሰል ኣለዎ።
-
ንምስትንታን ዝኸውን ሕቶታት
እዚ መሰላት እዚ ኣብታ ቅድሚ ሕጂ እትነብረላ ዝነበርካ ሃገር ወይ ሃገራት ከም ዘሎ ትፈልጦ ዲኻ?
ኣብኡ እንታይ ዓይነት መሰላት እዩ ዘሎ?
ኣብኡ እንታይ ዓይነት መሰላት እዩ ዘየሎ?
ው. ሕ. ሃ. ንናጽነት ሃይማኖት የውሕስ እዩ
ናጽነት ሃይማኖት ሰብኣዊ መሰል እዩ። እዚ ኣብ ናይ ውድብ ሕቡራት ሃገራት፡ ኣድማሳዊ ኣዋጅ ብዛዕባ ሰብኣዊ መሰላት ሰፊሩ ኣሎ። እዚ ኣብ ውዕል ኤውሮጳዊ ሕብረትን ውዕል መሰላት ቈልዑን እውን ሰፊሩ ኣሎ።
ኣድልዎን ሃይማኖታዊ ናጽነትን
ኣብ ብዙሓት ሃገራት ሃይማኖታዊ ናጽነት ቀይድታት ኣለዎ። ኣብ ገሊኡ ሃገራት ሰባት ብሰንኪ እምነቶም ወይ ሃይማኖቶም ግዳያት ምክትታል፡ ምስጐትን ቅተልትን ይኾኑ እዮም። ኣብ ሽወደን እውን ሃይማኖታዊ ናጽነት ይጥሓስ እዩ።
ኣብ ናይ ሽወደን ሕጊ፡ ዝዀነ ይኹን ሰብ ብምኽንያት ሃይማኖቱ ወይ ካልእ እምነቱ ኣድልዎ ክግበረሉ ኣይፍቀድን እዩ ዝብል ሰፊሩ ኣሎ። ንኣብነት ሓደ ሓኪም ብምኽንያት ሃይማኖትካ ሕክምናዊ ክንክን ክኣብየካ ኣይፍቀዶን እዩ። ብተመሳሳሊ ሓደ ወሃብ ስራሕ ከም ናቱ ዓይነት ሃይማኖት ስለ ዘይብልካ ናብ ናይ ስራሕ ቃለ-መጠይቕ ካብ ምጽዋዕካ ክቝጠብ የብሉን።
ኣብ ሽወደን ኣብ ዝኾነ ኣምላኽ ዘይምእማን ዝውቱር እዩ። እዚ ዋላ'ዃ ንዕኡ ዝጻረር ሕጊ እንዳ ሃለወ ከሎ፡ ሓደ ሓደ ግዜ ኣመንቲ ዝኾኑ ሰባት ኣድልዎ ንከጋጥሞም ሳዕቤን ክኸውን ይኽእል እዩ።
ኣብቲ ሕጊ፡ ሃይማኖትን ካልእ እምነታትን ዝብል ኣምር እዩ ዝጥቀም። ሃይማኖት ንኣብነት እምነት-ሂንዱ፡ እምነት-ኣይሁድ፡ ክርስትናን ምስላምናን ማለት እዩ። ካልእ እምነታት ንኣብነት ቡድሂዝም፡ ኢዚሀርነትን ኢፈላጥነትን ክጥቀስ ይኽእል እዩ።


text:
ማላዊ ድሕሪ ን 13 ኣዋርሕ ዝጸንሐ ከይዲ መረጻ ኣብ መወዳእታ ሓዱሽ ፕረዝዳንት ሸይማ። ኣብ መወዳእታ ወርሒ ሰነ ብዝተኻየደ ዳግመ መረጻ'ዩ መራሒ ተቃ፟ዋሚ ፓርቲ ዝኾኑ ላዛረስ ቻክዌራ ኣብ ስልጣን ንዝነበሩ ፕረዚደንት ፒተር ሙታሪካ ብ58 ሚእታዊ ዝሰዓርዎም።
እቲ ናይ መጀመርታ መረጻ ኣብ ዝሓለፈ ዓመት ጉንበት 2019 ዝተኻየደ እንተነበረ ፤ፕረዝደንት ሙታሪካ ብዝጸበበ ድምጺ ከምዝተዓወቱ ብምግላጽ ቻክዌራ ድማ ካልኣይ ተባሂሎም እዮም ። እንተኾነ ግና ቻክዌራ በቲ ውጽኢት ብዘይምስምመዖም ናብ ሕገ መንግስታዊ ቤትፍርዲ ማላዊ ወሲዶሞ 'ዮም ። እቲ ቤት ፍርዲ ድማ ኣብ እዋን መረጽ ዘይሕጋዊ ኣካይዳታት ከምዝነበሩ ድሕሪ ምርግጋጽ ኣብ 2020 ወርሒ ለካቲት ክካየድ ወሲኑ እዩ።
ማላዊ ኣብ ኣፍሪካ ስሸፈጥ መረጻ ተተሓሒዙ ዳግመ መረጻ ፕረዝዳንት ዘካየደት ። ኣብ 2017 ኣብ ኬንያ ከምዝተኻየደ እቲ ርእሰዓንቀጽ የዘኻኽር።እቲ ኣብማላዊ ዝተኻየደ ዳግመ መረጻ ተገዛእነት ሕግን ትግባረ ዴሞክራሲን ዘርኣየ ክብሉ ሚንስትር ጉዳያት ወጻኢ ዩናይትድ ስቴትስ ማይክ ፓምፓዮ ኣድኒቆሞ'ዮም።
ህዝቢ ማላዊ ንላዛረስ ቻክዌራ ፕረዚዳንቱ ክኾኑ መሪጽዎም እዩ ።ኣብ ኣፍሪካ ዝተሸፈጠ መረጻ ብፍርድቤት ክስረዝን ኣብ ዳግመ መረጻ ተቃ፟ዋሚ ፓርቲ ከሸንፍን ንኻልኣይ ግዘ እዩ።እዚ ኣዚዩ ታሪኻዊ ለውጢ እዩ ንህዝቢ ማላዊ ኢሎም ።
ፕረዚደንት ቻክዌራ ቃለ መሓላ እንትፍጽሙ ከምዝበልዎ እዚ መረጻ ፍትሕን ዴሞክራስን ዝተረጋገጸሉ ክብሉ ገሊጾሞ እዮ። ወሲኾም ንባዕሎም ልዕሊ ሕጊ ከምዘየቀ፟ምጡን መርኣይኡ ድማ በቢ ዓመቱ ዘለዎም መጠን ውልቀ ሃፍቶም ንህዝቦም ዕላዊ ከምዝገብሩ፣ ኣብ ፓርላማ ሃገሮም ቀሪቦም ብዛዕባ ኣካይዳ ምምሕዳሮም ክሕተቱ ዝገብርን ከምኡውን ስልጣን ፕረዝዳንት ተቀኒሱ ዝተፈላለዩ ትካላት ንፓርላማን ቢሮ ጸረግዕዝይናን ሓዊሱ ብዘይ ጸቅ፟ጢ ንክሰርሑ ባይታ ክተዓራረ ክሓትት እየ ኢሎም።እቲ ረሰዓንቀጽ ኣብ መወዳእታ እዚ ማላዊ ናብ ዘሐሸ ዕብየት፤ተሓታትነት መንግስትን ነጻነትን ከተምርሕ ባይታ ዘመዓራረየ እዩ ኢሉ።


text:
ጥቅምቲ ፪/2–ዕረፍቱ ለኣባ ሕርያቆስ
በስመ ኣብ ወወልድ ወመንፈስ ቅዱስ ኣሃዱ ኣምላኽ ኣሜን።
ሕርያቆስ ማለት ኅሩይ ማለት እዩ፡ንሹመት መሪጸሞ እዮም፡ከምኡ’ውን ረቂቕ ማለት እዩ። ረቂቕ ምስጢረ ሥላሴ ይናገር እዩ።ካብ ሊቃውንቲስ ምስጢረ ሥላሴ ዘይናገር የልቦን፡ካብ ኩሉ ብዝበለጽ ንሱ ኣስፊሑን ኣጒሊሑን ተናጊሩ እዩ።ከምኡ’ውን ጸሓይ ማለት እዩ።”ኣብ ጸሓይ ፡ወልድ ጸሓይ፡መንፈስ ቅዱስ ጸሓይ” እና በለ ደሪሱ እዩ። ከምኡ’ውን ብርሃን ማለት እዩ፡ናይ ምእመናን ልቦና ብትምህርቱ ብሩህ ይገብር እዩ።”‘ዘኣብርኃ መንበረ ማርቆስ በብርሃኑ ” ከም ዝብል።ከምኡ’ውን ሕርያቆስ ማለት ንህቢ ማለት እዩ። ንህቢ ዘይቀስሞ ዕንባባ የልቦን ንሱ ድማ ዘይጠቕሶ ሊቅ የልቦን። እዚስ ከመይ እዩ እንተበልና ሓዋርያት ዝተማህረ ሥነ ምግባር ዘለዎ ይሸየም ኢሎም ሥርዓት ሠሪዖም እዮም። ከመይ ብትምህርቱ ምእመናን ዝሕሉ ንመናፍቓን ተኻራኺሩ ዝመልስ ምእንቲ ክኸውን ብሥነ ምግባሩ ብጸሎቱ ይረድእ እዩ። ኣባ ሕርያቆስ ካኣ ሥነ ምግባር ዘለዎ ትሑት ሰብ እዩ ነይሩ ፡ኣብ ብህንሳ ኣብ ልዕሊ እልፊ መነኮሳትን እልፊ መነኮሳይያትን ብኤጴስ ቆጶስነት ተሸይሙ ብምንባሩ ፡ኣብ ብዙኃት ምሻም ልሙድ እዩ፡ኣባ ሆርን ኣባ ኤስድሮስን ኣብ ብዙኃት ከም ዝተሸሙ።እዛ ብህንሳ ቅድም ኣርጋድያ ትበሃል ነበረት ድሓር ግና መኑፍ ተባሂላ ይብላ፡ብዙሕ ግዜ ናይ ስም ለውጢ ገጢምዋ እዩ።ሎሚ ካኣ ብህንሳ ተባሂላ ትጽዋዕ ኣላ።ኣባ ሕርያቆስ ድማ ብትሕትናን ብፍቕርን ዝጸንዐ እዩ።ስርዓተ ቆኖና ተኸቲሉ ጽሙ ፡ጸልዩ፡ተፋቐሩ ፡ትሕትና ግበሩ፡እና በሉ ስርዓት ስለ ዘጽንዓሎም ግና ክጸልእዎ ጀመሩ።ዘይተማህረ እዩ እሞ ካብ ምጥምጣም ምምሃር ይቕድም ከምዝበሃል ።ካብ ምሻም ምማህር ምቕዳምዶ ኣይሓይሽን! እና በለ ይንዕቅዎ ነበሩ።ንሱ ግና “ወእቀውም ዮም በትሕትና ወፍቅር” ኢሉ ከምዘምጽኦ ፡ከምቲ ዝጸልኡኒ ክጸልኦም ከምቲ ዝነዓቑኒ ክንዕቆም ከይበለ ብፍቕርን ብትሕትናን ጸኒዑ ይምህሮም ነበረ።
ካብ መዓልታት ሓደ መዓልቲ ብምንታይ ምኽንያት ኢና እንስዕሮ በሉ’ሞ ቀዲስካ ኣቕሩበና ኢልና በዚ ንስዕሮ ኢሎም መኸሩ።ንሱ ግና ከም ቅዱስ ኤፍሬም ናይ ቅድስት ድንግል ማርያም ምስጋና ከም ኆጻ ባሕሪ ከም ከዋኽብቲ ሰማይ በዚሑለይ ከም መግቢ ተመጊበዮ ከም ክዳን ለቢሰዮ ምነበርኩ ኢሉ ይምነ ነበረ።ድኅርዚ ቅዳሴ ኣትዩ ሥርዓት ቅዳሴ ኣብጺሑ ኣብ ፍረ ቅዳሴ ክበጽሕ ከሎ ካብ ናይ ሊቃውንቲ ቅዳሴ ክብድ ዝበለ ሽግር ንሃቦ እና በሉ ክመኽሩ ከለዉ ዝለመንዋ ዘይትኸልእ ዝነገርዋ ዘይትርስዕ እግዝእትነ ማርያም ንግዜኡ ገሊጻትሉ “ጎሥዐ ልብየ ቃለ ሠናየ” ኢሉ ወይእዜኒ ንሰብሖ ክሳብ ዝብል ሰተት ኣቢሉ ተናገሮ።
ዝንዕቅዎን ዝጸልእዎን ዝነበሩ እዚስ ዝነገርዎ ቀለም እኳ ኣጠናቂቑ ምንጋር ዘይተኻእሎስ ሓድሽ ድርሰት ክደርስ ኢሉ ሃተው ተው ይብል ኣሎ ኢሎም ተገረሙ።ዝእዘዝዎን ዘፍቅርዎን ዝነበሩ ግና መንፍስ ቅዱስ ገሊጽሉ እዩ እምበር ከምዚ ዝበለ ምስጢር ዶ ካብ ሰብ ይርከብ እዩ ኢሎም ኣደነቑ።ንግዚኡ እቶም ዘኽብርዎን ዘፍቅርዎን ጽሒፍና ደጒስና ዘይንኅዞ በሉ።እቶም ዝጸልእዎን ዝንዕቅዎን ድማ ኣየ መን ተናጊርዎ ኢልና ኢና እንኅዞ በሉ ከም እተለምደ ገይርና እንሕዞ ድማ በሉ ።ኣብ ሃገሮም ሓድሽ ድርሰት እንተ ተደሪሱ ጽሒፎም ደጒሶም ናብ ሓዊ የእትውዎ ድኃን እንተወጸ ናብ ማይ የእትውዎ፡ካብ ማይ’ውን ድኃን እንተወጸ ኣብ ልዕሊ ሕሙም የንብርዎ እሞ ሕሙም እንተ ፈወሰ ቅቡል ድርሰት ኢሎም ይኅዝዎ።
ነዚ ድማ ከምኡ ጽሒፎም ደጒሶም ናብ ሓዊ ኣእተውዎ ድኃን ወጸ ናብ ማይ ኣእተውዎ ድኃን ወጸ ኣብ ሕሙም ኣንበርዎ ፈወሶ ብዝበለጸ ድማ ምዉት ኣተንስአ።ስለዚ ሓቂ ብሓቂ ቅቡል ድርሰት እዩ ኢሎም ሓዝዎ።ኣብ መጽሓፍ ቅዳሴ መበል ዓሰርተ ኣርባዕተ ኮይኑ ብኽብሪ ተታሕዘ።ካብ ዓሰርተ ኣርባዕተ መጻሕፍቲ ቅድሴ ተኣምራት ዘይተገብረሉ የልቦን ፡ዝቐደሰሉ መዓልቲኸ መዓስ ነበረ እንተበልና ፡ካብ ሰላሳን ሰለስተን በዓላት ናይ ቅድስት ድንግል ማርያም ሓደ መዓልቲ እዩ። ሓደ ባሕታዊ ካብ ፍቕሩ ዝተላዕለ ካብዘን ሰላሳን ሰለስተን በዓላትክስ ነየናይ ከኽብሩልኪ ደስ ይብለኪ በላ።ንሳ ካኣ “ኪዳነ ምሕረት ፲፮ ለካቲት፡ልደተይ ሓደ ግንቦት፡ዕረፍተይ ፳፩ ጥሪ ፡ በዓል ፍልሰተይ ፲፮ ነሃሴ ” በለቶ።ደጊሙ ካብ ኣርባዕቲኤንከ በላ።ካብ ጸቢብ ናብ ርኂብ ካብ ጸልማት ናብ ብርሃን ዝወፃእኩሉ እዩ’ሞ መዓልቲ ልደተይ ከኽብረለይ እፈቱ በለቶ።ማር፮፡፳፩/6፡21።
ከምኡ’ውን ኣነ ከየተወለድኩ ንወለደይ መባእኩም ኣይንቕበለኩምን ኢሎሞም ኃዚኖም ኔይሮም ኢዮም ሓዘኖም ሓዘነይ እዩ።ከም ዝበለቶ ዝቐደሰሉ መዓልቲ በዓል ልደታ እዩ።
ካብ ስግር ባሕሪኸ መን ኣምጻኣልና ፡ቅዱስ ያሬድ ማይ ከይራሕ መደባይ ታብር ኣብ ዝበሃል ቦታ ተቐሚጡ ከሎ ቅድስት ድንግል ማርያም ንቅዱስ ኤፍሬም ካብ ሶርያ ንኣባ ሕርያቆስ ካብ ብህንሳ ብደመና ተቒሳ ኣብታ ቅዱስ ያሬድ ዘለዋ ቦታ ኣምጺኣ ንስኻ ውዳሴይ ፡ ንስኻ ቅዳሴይ ንገርዎ ብዜማ ይድረሶ በለቶም።ነጊሮማ ብዜማ ደረሶ፡ድኅሪ’ኡ ነዚ ጥራሕ ዘይኮነስ ነቲ ዓሰርተ ሰለስተ ቅዳሴ ‘ውን ብዜማ ደሪሱ እዩ።ካብ ዓሰርተ ሰለስተ ቅዳሴ ቀዲሙ ብዜማ ዝተደርሰ ቅዳሴ ማርያም ስለ ዝኾነ ማርያም ስለ ዝኾነ ዝበዝሕ ምልክት(ሥራዪ) ኣብኡ እዩ ዝርከብ።
ሓደ ባሕታዊ ካብ ኩሉ ምስጋናኺስ ኣየናይ ክደግሙልኪ ትፈትዊ በላ ።ንሳ ድማ ወደይ ዳዊትን ኣቡነ ዘበሰማይትን ክደግምሉ ከም ዝፈቱ ኣነ ድማ ውዳሴየይን ቅዳሴይን ክደግሙለይ እፈቱ ደስ ይብለኒ በለቶ ይበሃል።(ታሪኽ ኣበው) ።ኣባ ሕርያቆስ ተሸይሙ ከሎ ብዙሕ ድርሳንን ጠቓሚ ተግሳጽን ጽሒፉ እዩ።
ዕረፍቱ ክልተ ጥቅምቲ እዩ። ጸለቱ እንተበልና ናቱ ፡ ጸሎታ እንተበልና ድማ ናይ ቅድስት ድንግል ማርያም ረድኤት ምሳና ይኹን ኣሜን።
ቅዳሴ ማርያም (ኣባ ሕርያቆስ ዝደረሶ ቅዳሴ)
“ጎሥዓ ልብየ ቃለ ሠናየ ፡ጎሥዓ ልብየ ቃለ ሠናየ ፡ጎሥዓ ልብየ ቃለ ሠናየ “
ቅዱስ ኣባ ሕርያቆስ ኣብ መጀመርታ ድርሰቱ “ጎስዓ ልብየ ቃለ ሠናየ ” ኢሉ ምጅማሩ መጽሓፍ ምስ መጽሓፍ ምትሕሓዝ ልማድ ስለ ዝኾነ እዩ።ቅዱስ ዳዊት ንንጉስ ሰማይን ምድርን ምስጋና ከቕርብ ከሎ “ጎሥዓ” ኢሉ ተዛሪቡ ነይሩ እዩ።ኣባ ሕርያቆስ ካኣ ንንግስቲ ሰማይን ምድርን ቅድስት ድንግል ማርያም ምስጋና ከቕርብ ኢሉ “ጎሥዓ ልብየ” በለ።(መዝ፵፭፡፩) “መዝሙር ንንጉስ ክደርሰሉ ከለኹ ካብ ልበይ ጽቡቕ ቃላት ይግንፍል ልሳነይ ከም ብርዒ ቕልጡፍ ጸሓፊ ቅኔ ትደርስ” ከም ዝበለ ቅዱስ ዳዊት።
ወአነ ኣየድዕ ይብል
ብልቢ መደብ ቆይሙ–ልቦናይ ሰናይ ነገር ኣውጺኡ ተናገረ።”ወትጎዖሙ ይእቲ ባሕር ለነጋድያን” ከም ዝብል ፡ከምኡ’ውን ልህኲት ልቦናይ ብእሳት መንፈስ ቅዱስ ፈሊሑ ሠናይ ነገር ኣውጺኡ ተናገረ ፡ከምኡ’ውን ሠናይ ነገር ጎሥዐ።


text:
Skip to content
በስመአብ ወወልድ ወመንፈስ ቅዱስ አሐዱ ኣምላክ ኣሜን!!!
ነገረ ጾም
ጾም ማ ለት ንዝተወሰነ ግዜ ካብ መብልዕን ካብ መስተን ምኽልካል እዩ። እዚ ኮይኑ ከምቲ ቅዱስ ያሬድ ገሊጽዎ ዘሎ ጾም ኣብ እንጸመሉ ግዜን ዕለትን ዓይንና ፣እዝንና፣ኣእዳውና፣ኣፍና ፣ኮታስ መላእ ኣካላትና ሓጥያት ካብ ምስራሕ ምስ እንቑጠብ ምስቲ ዘይምብላዕን ዘይምስታይን ሓቢሩ ዝፆምናያ ጾም ሓቀኛ ጾም የብሎ፣፣
ናይ ጾም በዓል ቤት ባዕሉ ቅዱስ እግዚኣብሄር እዩ፣፣ንሰብ ኣኽቢሩ ድሕሪ ምፍጣሩ ኣብ መንጎ ፈጣርን ፍጡርን፣ኣብ መንጎ ገዛእን ተገዛእን ፣ኣብ መንጎ ኣመሓዳርን ተመሓድርን “ካብ ፍረ እቲ ኣብ ገነት ዘሎ ኦም ኩሉ ብላዕ ካብ ፍረ እታ ጽቡቕን ክፉእን እተፍልጥ ኦም ግና ካብኣ ዝብላዕካላ መዓልቲ ብርግጽ ክትመውት ኢኻ እሞ ካብኣ ኣይትብላዕ።” ዝብል ናይ ጾም ኣዋጅ ተኣወጀ ፣ሕጊ ተሰርዔ፣፣(ዘፍ2፣16-17)
ስለዚ ጾም ብእግዚኣብሄር ዝተሰርዔ ፣ ዝሓለፉ ናይ እምነት ኣቦታትና ካኣ እና ፈጸምዎ ዝሓለፉ ስለዝኾነ ኩሉ ኣባል ቤተክርስቲያን ፣ቤተክርስቲያን ዝሰርዓቶም ኣጽዋማት ተኸቲሉ ክኸይድ ሃይማኖታዊ ግዴታ ኣለዎ፣እዚ ካኣ ንረብሓ ማንም ሰብ ዘይኮነ ንረብሓ እቲ ዝጸውም ዘሎ ኣካል ፣ከመይ ዝሓለፉ ኣብታት ብጾም(ብጥምየትን ብጽምእን) ንኣምላኽ ኣስሚሮም ስለዝሓለፉ፣፣ጾም እምበኣር ብብሉይ ኪዳን ኮነ ብሓዲሽ ኪዳን ዝተደንገገን ዝተነግረን ኮይኑ ምስ ኣምላኽ ዘተዓርቕ፣ናብ መንግስተ ሰማያት ንምእታው በሪ ዝኸፈት ፣ኢድ እግዚኣብሄር ንምሕረት ከምእትዝርጋሕ ዝገብር ቀንዲ ዓንዲ ሕቖ ናይ ሓደ ክርስቲያን እዩ፣፣
ሊቀ ነብያት ሙሴ 40 ለይትን 40 መዓልትን ብዘይ መግብን መስተን ከምዝነበረ፣(ዘዳ10፣10)፣ንግስቲ ኣስቴር ፣ “እኽለማይ ከይበላዕኩምን ከይሰተኹምን ጽሙ ኣነን ኣዋልደይን እውን ክንጸውም ኢና” ኢላ ከም ዝኣዘዘት እሞ ብጸሞም እግዚኣብሄር ብዓይኒ ምሕረቱ ጠሚቱ ካብ ሞት ከምዘድሓኖም፣(መጽ.ኣስተር4፣1-መፈ)፣ልቢ ኣምላክ ቅድስ ዳዊት “ንነብሰይ ብጾም ቀጻዕክዋ፣እና በኸኹ ንነብሰይ ብጾም ኣሕሳእክዋ ሰባት እውን ጸረፉኒ”(መዝ35፣13,67፣10)፣ነብይ ዳንኤል እውን፣ “በቲ ግዜ እቲ ኣነ ዳንኤል ሰለስተ ሰሙን ምሉእ ሓዚነ ነበርኩ፣እተን ሰለስተ ሰሙን ምሉእ ክሳዕ ዝውድኣ ጥዑም መባልዕ ኣይበላዕኩን፣ስጋን ወይንን ኣብ ኣፈይ ኣየእተኹን ዘይቲ እውን ኣይተለኸኹን”(ት.ዳን10፣2-3) ይብል፣፣ኣብ ብሉይ ኪዳን ኣብ ብዙሕ ስፍራ ስለ ጾም ተዘርዚሩ ኣሎ ፣፣ኣብ ሓዲሽ ኪዳን እንተ መጺእና’ውን ባዕሉ ኣምላኽና ኢየሱስ ክርስቶስ ኣብ ማይ ዮርዳኖስ ምስ ተጠምቀ(ማቴ3፣13-17)፣ኣብ ገዳም ቆሮንጦስ ከይዱ 40 መዓልትን 40ለይትን ጾይሙ(ማቴ4፣1-11)፣ብዛዕባ ጾም ሰቢኹ “ስለ ጽድቂ ዝጸምኡን ዝጠምዩን ክጸግቡ እዮም እሞ ብጹኣን እዮም”(ማቴ5፣6)፣ስለ ኣጻውማናን ክንኮኖ ዝግብኣናን ክዛረብ ከሎ ድማ “እቶም ግቡዛት ጸወምቲ ዝኾኑ ድማ ብሰብ ምእንቲ ክረኣዩ ገጾም የጸምልዉ እዮም እሞ ክትጸሙ ከለኹም ከምኣቶም ጽምልዋት ኣይትኹኑ ዓስቦም ከምዝተቐበሉ ብሓቂ ይብለኩም ኣለኹ’’(ማቴ6፣16-17) እና በለ ጾምና ንውዳሴ ኮንቱ ኮይከውን ምሂሩና ኣሎ ፣፣ብዛዕባ እቲ ጋኔን ዝሓመ ቆልዓ ክዛረብ ከሎ ኻኣ “እዚ ኸምዚ ዝኣመሰለ ዓይነት ግና ብጾምን ብጸሎትን እንተ ዘይኮይኑ ኣይወጽእን እዩ”በሎም፣፣(ማቴ17፣21)፣፣ ቅዱስ ሃዋርያ ጳውሎስ እውን ብጾምን ጸሎትን ድኣ እምበር ጾም ስዒርካ ካብ ጾም ርሒቃ መንግስተሰማያት ከምዘይእቶ ክገልጽ ከሎ፣ “እምበኣር ኣሰር ሰላም ኣሰር እቲ ንሓድሕድና እንተሓናነጸሉ ነገርን ንስዓብ ፣ብምኽንያት ብልዒ ንስራሕ ኣምላኽ ኣይተፍርሶ’’ ቀጺሉ እውን “ብልዒ ግና ኣብ ኣምላኽ
ኣየብጽሕን እዩ፣ እንተበላዕና ኣይንውስኽን እንተዘይበላዕና ኣይንንክን’’(ሮሜ14፣19,1ቆሮ8፣8)ከመይ ሰለስተ መንእሰያት ኣናንያ ፣ኣዛርያ፣ሚሳኤል ካብ እቲ ርኹስ መግቢ ስለተሓረሙን ንሰብነቶም ስለዝቐጽዑን ዝያዳ እቶም ምስ ኣቶም ዝነበሩ ገጾም በሪሁ ካብ ኩሎም መልኪዖም ድኣ ተራእዩ እምበር ዝጎደሎም ኣይነበረን፣፣ከምቲ ኣምላኽና ኢየሱስ ክርስቶስ ብጸሙ ግዜ ነቲ ዝፈተኖ ሰይጣን ዝሰዓሮ ንሕና እውን ብክርስቶስ ክርስቲያን ዝተሰመና በቲ ዘርኣየና መገዲ ምስ እንኸይድ ንሰይጣን ካብ ዙርያና ክነርሕቖ ኣጋንንቲ እውን ካብ ሰብነትና ክሃድሙ እዮም፣፣(ማቴ4፣1-8,17፣21)እንተኾነ ጾምና ኣብ ቅድሚ ኣምላኽ ቅቡል ዝኸውን ካብ ግብረ ስጋ ፣ካብ ርኽሰት ርሒቕና ብመንፈስ ብጸሎትን ምህለላን ምስ እንቐውም ጥራሕ እዩ፣፣እስራኤላውያን ብኣጻዋውምኦም ተነቒፎም እዮም፣ “…እንሆ ብመዓልቲ ጾምኩምሲ ተጋብርኩም ኢኹም እትገብሩ፣ ንጉዝኣትኩም ድማ ተገፍዕዎም ኣለኹም፣ክትጸሙ ከለኹም ትብኣሱን ትከራኸሩን ብሑሱም ጉ`ስጢት ትዋቕዑን ኣለኹም ጸለትኩም ኣብ ላዕሊ ከምዝስማዕ ገርኩም ሎሚ ኣይትጸሙን ዘለኹም”(ት.ኢሳ58፣3-12ኣንብብ)
ብዙሓት ሰባት ገለ ካብ ፍትወት ስጋ ዝተላዕለ ገለ ሰባት ካኣ ካብ ምንፍቕና ዝተበገሰ ንጾም ክነቕፉን ዘይመጽሓፍ ቅዱሳዊ ቃል ክዛረቡን ይስማዕ እዩ፣፣ገለ ካብኡ
1.“ጎይታ ጾይሙልና ኢዩ” ማቴ4፣1-
2.መርዓዊ ምስ ኣቶም ከሎ ዶ ኣዕሩኽ መርዓዊ ይጾሙ እዮም(ማቴ8፣15)
3.ብኣፍ ዝወጽእ እምበር ብኣፍ ዝኣቱ ንሰብ ኣየርክሶን እዩ (ማቴ15፣11)
ዝብል ኮይኑ እቲ ቀንዲ ዕላማ ሰብ ካብ ኣርዑት ጾም መሊቑ` ቀይዲ በተኽ መተን ክኸውን ሰይጣን ንኣእምሮ ደቂ ሰባት እና ጠወየ ካብቲ ኣምላኽ ዝሰርዖ ሕጊ ጾም ንምውጻእ ዝገብሮ ዘሎ ጻዕሪ እዩ ፣፣እንተኾነ “ጎይታ ጾይሙልና እዩ” ንዝብሉ ጎይታና ኢየሰስ ክርስቶስ ከምዝጾመ ንፈልጥ ኢና እንተኾነ ክንጸውም ኣይግብኣናን ድዩ እንተተባህለ ግን ይግብኣና እባ እዩ’ቲ ፣መልሲ ከመይ ኣቐዲምና ከምዝረኣናዮ ፣ድሕሪ ኣብ ገዳም ቆረንጦስ ምጻሙ ስለ ጾም ሰቢኹሉን ምሂርሉን እዩ፣፣(ማቴ4፣1-8, ማቴ5፣6,ማቴ6፣16-17,ማቴ17፣21ተመልከት)፣፣”ኣዕሩኽ መርዓዊ መርዓዊ ከሎ ክጸሙ የብሎምን” ንዝብልዎ ካኣ፣ናብ መጽሓፍ ቅዱስ ምልስ ኢልና እንተ ኣንቢብና ጎይታ ዝመለሶ ቃል ነቶም ንሃወርያት “ስለምንታይ ብዕለት ሰንበት ሸዊት ቀንጢቦም ዝበልዑ” ኢሎም ዝኸሰሱ ፈሪሳውያን ዝተዋህበ መልሲ ኮይኑ ፣ጾም ከም ዘይግባእ ዘስምዕ ኣይኮነን ፣ከመይ ቅድሚ እዚ ኢሉ ምዝራቡ 40መዓልትን 40ለይትን ዝጾመ እቲ ንኣዳም ጾም ዝኣወጀ ኣምላኽና ኢየሱስ ክርስቶስ ኢዪ(ዘፍ2፣16-17)፣፣እዚ ስለዝኾነ ካኣ ከምቃሉ መርዓዊ(ኢየሱስ ክርስቶስ)ካብ ኣቶም ምስተፈለየ(ምስ ዓረገ)ቅዱሳን ሃወርያት ጾይሞምን ምሂረምሉን እዮም፣፣(ሮሜ14፣9,13፣3,1ቆረ6፣13,ሮሜ14፣6)፣፣ነቲ ብ ኣፍ ዝወጽእ እምበር ብ ኣፍ ዝኣቱ ኣየርክስ ኢዩ ንዝብልዎ ድማ ብዝያዳ ነቲ ምዕራፍ ብምልኡ እሞ ነንቦ ብግልጺ ንጹሩን ብሩሁን ኮይኑ ተጻሒፉ ኣሎ፣፣እቲ ቃል ከምዚ ይብል፣ “ብድሕሪ እዚ ካብ እዮሩሳሌም ዝመጹ መማህራን ሕጊን ፈሪሳውያንን ናብ ኢየሱስ ቀሪቦም ‘ስለምንታይ ደቂ መዛሙርትኻ ስርዓት ዓበይቲ ዘፍርሱ፣ምኽንያቱ እንጌራ ክበልዑ ከለዉ ኣኣዳዎም ኣይሕጸቡን እዮም’ እና በሉ ሓተትዎ(ማቴ15፣1-2)…..ብድሕሪ እዚ ኢየሱስ ነቶም ህዝቢ ጸዊዑ”ስምዑ ኣስተውዕሉ ንሰብ ዘርክሶ ካብ ኣፍ ዝወጽእ ድኣ እምበር ናብ ኣፍ ዝኣቱ ኣየርክሶን እዩ’በሎም ሽዑ ደቂ መዛምርቱ ቀሪቦም “ፈሪሳውያን ዘረባኻ ሰሚዕም ከምዝተዓንቀፉስ ፈሊጥካዶ ‘በልዎ፣፣……….ጴጥሮስ ድማ
‘ነዚ ምስላ እዚ ግዳ ተርጉመልና’በሎ፣፣ኢየሱስ ካኣ ‘ንስኻትኩምን እውንዶ ገና ኣየስትውዓልኩምን? ኣቲ ብኣፍ ዝኣቱ ዘበለ ናብ ከብዲ ከምዝሓልፍ እሞ ንግዳም ከምዝወጽእዶ ኣይትፈልጡን ኢኹም?እቲ ካብ ኣፍ ዝወጽእ ግና ካብ ልቢ እዩ ዝመጽእ እሞ ንሲኡ እዩ ንሰብ ዘርክሶ፣፣ካብልቢ ክፉእ ሓሳብ፣ቅትለት፣ዝሙት፣ምንዝርና፣ስርቂ፣ብሓሶት ምምስካር፣ጸርፊ ይወጽእ እዩ እሞ እዚ እዩ ንሰብ ዘርክሶ እምበር ብዘይተሓጽበ ኣእዳው ምብላዕሲ ንሰብ ኣየርክሶን እዩ በሎም፣፣”(ማቴ15፣1-መፈ ነንብቦ)፣፣እቲ ቃል እምበ ኣር ንጹር ስልዝኾነ ብምስትውዓል ክንከይድ እቲ ዝተዘርበ ካኣ ብዛዕባ ኢድ ተሓጺብካ ምብላዕን ዘይምብላዕን ድኣ እምበር ጾም ከምዘየድሊ ዘስምዕ ከምዘይኮነ ክንግንዘብ ይግብኣና፣፣
ዓይነት ጾም
1.ናይ ግሊ ጾም-እዚ ጾም እዚ ሓደ ክርስቲያን ብወለንትኡ ዝጸሞ ወይ ድማ ብመገዲ ኣበነፍሲ ብቆነና መልክዕ ዝወሃቦ ኢዩ፣፣መዝ35፣13,ት.ዳን10፣2,ማቴ6፣16,ማቴ4፣1,
2.ናይ ኣዋጅ ጾም- ብመርሒነት ኣብታት ካህናት ብደረጃ ቤተክርስቲያን ዝእወጅ ፣ኩሉ ኣማኒ ህዝቢ ኣብ ግዚኡን ሰዓቱን ክጸሞ ዝግብኦ እዩ(ግ.ሃዋ20፣28,ማቴ18፣18,ማቴ10፣40,1ቆሮ14፣40)”ኣነ ድማ ኣብ ቅድሚ እግዚኣብሄር ኣምላኽና ርእስና ክነዋርድ፣ንዓናን ንህጻናትናን ንኹሉ ቅንዕቲ መገዲ ካብኡ ክንልምን ኢለ ኣብ ሩባ ኣሃዋጾም ኣወጅኩ “ከምዝበለ እዝራ ፣፣(እዝ8፣21)
2.1.ዓቢ ጾም-ማቴ4፣1-
2.2.ጾመ ሃዋርያት-ካብ በዓል መንፈስቅዱስ -5ሓምለ
2.3.ጾመ ስብከት(ጾመ ነብያት/ታሓሳስ/ልደት)-15 ሕዳር-29ታሕሳስ(ኣብ ዘመነ ዮሃንስ 28 ታሕሳስ)
2.4.ጾመ ፍልሰታ–1ነሃሴ-16ነሃሴ
2.5.ጾመ ድሕነት
2.6.ጾመ ነንዌ-ት.ዮናስ ምዕ1—3
2.7.ጾመ ገሃድ- ድሮ ጥምቀት
ተወሳኺ ጥቕስታት
2ሳሙ12፣16-17,ዘዳ9፣9-18,ዘዳ10፣10,1ነገ19፣6,ኢዩ2፣14, መዝ135፣13, መዝ109፣24,ማቴ9፣14,ሮሜ14፣6,1ቆሮ13፣35, ግ.ሃዋ13፣3,14፣23, ሮሜ16፣18
ወስብሃት ለእግዚአብሔር
ወለወላዲቱ ድንግል
ወለመስቀሉ ክቡር
Leave a comment


text:
ወታሃደራዊ መራሒ ሱዳን ጀነራል ዓብዱልፈታሕ ኣልቡርሃን ምስ ካልኦት ላዕለዎት ወታሃደራውያን ኣዘዝቲ ብምዃን ናብቲ ምስ ኢትዮጵያ ዘከራኽር ዘሎ ስፍራ ኣልፋሽጋ ከም ዝበጽሑ ወኪል ድምጺ ኣመሪካ ካብ ካርቱም ጸብጺቡ።
ዑደት ጀነራል ቡርሃን፡ ሱዳን ሽዱሽተ ወተሃደራታ ብኢትዮጵያ ከም ዝተቐትሉዋ ድሕሪ ምግላጻ’ዩ። ከም መግለጺ ሚኒስትሪ ምክልኻል ሱዳን፡ እቶም ወተሃደራት ሱዳን ንዅነታት ዓጺድ ክዕዘቡ ምስ ከዱ’ዮም ብወተሃራትን ሚሊሻን ኢትዮጵያ ተቐቲሎም። እቲ መግለጺ ወሲኹ’ውን ወተሃደራት ሱዳን መልሰ-መጥቃዕቲ ገይሮም ኣብ ልዕሊ ሰራዊት ኢትዮጵያ ከቢድ ክሳራ ከም ዘውረዱ የመልክት።
ወሃብ ቃል ሚኒስትሪ ምክልኽላ ሱዳን ንረድዮ ድምጺ ኣመሪካ ከም ዝሓበሩዎ፡ ዑደት ጀነራል ቡርሃን ነቲ ዶባት ንምዕዛብን ሞራል ሰራዊት ክብ ንምባልን’ዩ።
ብወገን ኢትዮጵያ ግን ዛጊት ነዚ ጉዳይ ኣመልኪቱ ዝወጸ መግለጺ የሎን።


text:
ኣብ ክልል ቤንሻንጉል ጉሙዝ ዝተፈላለዩ ጣቢያታት ወረዳ ጉባ ዕጡቓት እቲ ከባቢ ኣብ ልዕሊ ተወለድቲ ኣምሓራ ብዝፈፀሙዎ መጥቓዕቲ ህይወት 16 ስቪላት ምጥፍኡን ካልኦት 6 ሰባት ድማ ከምዝቖሰሉን ዳይረክተር ጉዳያት ኮሚኒኬሽንክልላዊ መንግስቲ ኣምሓራ አቶ ግዛቸው ሙሉነህገሊፆም።
ግዳያት ናይቲ መጥቓዕቲ ዝኾኑ ድማ እቲ መጥቓዕቲ መንነት ዒላማ ዝገብረ እዩ ኢሎም።
ምኽትል ሓላፊ ቢሮ ጉዳያት ፀጥታን ምምሕዳርን ክልል ቤንሻንጉል ጉምዝ ኣቶ ዓብዱልዓዚዝ መሓመድ ግን እቲ መጥቓዕቲ ብሄር መሰረት ዝገበረ ከይኮነስ ብምምላእ ዓብይ ግድብ ህዳሴ ዘይተሓጎሱ ተለኣኣኽቲ ግብፅን ህወሓትን ዝፈፀምዎ እዩ ኢሎም ።
22 ሓምለ 2012 ዓ\ም ኣብ ዝተፈላለዩ ጣቢያታት ወረዳ ጉባ ብዝተፈፀመ ብሄር መሰረት ዝገበረ መጥቓዕቲ ህወይት 14 ሰባት ጠፊኡ ሽዱሽተ ሰባት ድማ ቆሲሎም ኣብ ሆስፒታል ይርከቡ ብመሰረት ሓበሬታ መንግስትን መሰኻኽርን።
ኣብ ወረዳ ጉባ ያንቡነ ኣብ ዝተብሃለ ቦታ ዝነብር ሲሳይ ኣበበ መጥቓዕቲ ከምዝፍፀመ ምስ ሰምዐ ስድርኡ ሒዙ ምሽት ከምዝሃደመ ይሕብር።
‘’ቶኽሲ ክጅመር ከሎ ብፀልማት ስዓት ክልተ ሃዲምና ወፂኢና።ንጉሆ ተመሊስና ምስርኣናዮ ግን ኣዚዩ የፅልእ።ምፍጣርካ የፅልእ’’ ብምባል ገሊፁዎ።
ነቲ መጥቓዕቲ ዝፈፀሙዎናይቲ ከባቢ ነበርቲ እዮም ፤ናብ ሓይሊታት ፀጥታ ስልኪ ደዊልና ዝደርአና የለንኢሉ።
ሓላፊ ጉዳያት ኮሚኒኬሽን ክልል ኣምሓራ ኣቶ ግዛቸው ምሉነህኣብ ዝተፈላለዩ ከባቢታት ተላኢኹ ስነስርዓት ቀብሮም ተፈፂሙ ኣሎ ኢሎም።
ሓላፊ ጉዳያት ኮሚኒኬሽን ወረዳ ጉባ ኣቶ ግርማ ንጋቱ እቲ መጥቓዕቲ ዝተፈፀመ ኣብቲ ከባቢ ብዝንቀሳቐሱ ሽፍታታት እዩ፤ምስቶም ሸፋቱ ብምኳን ነቲ መጥቓዕቲ ዝፈፀሙ ተወለድቲ ናይቲ ከባቢን ሓደ ናይ ካሊእ ብሄር ተወላዲን ከምዝሎ ፈሊጥና ኣለና ኢሎም።
‘’ሓበሬታ ብምቕባልን ንዕኦም ብምሕጋዝን ዝተጠርጠሩ ሰባት ኣብ ቁፅፅር ናይ ምውዓል ስራሕ ሰሪሕና ኣለና።ብርግፅ ናይ ትግራይ ተወላዲ ዝተብሃለ ኣሎ።ንሱ እውን ኣብ ትሕቲ ቁፅፅር ዝወዓለሉ ኩነታት ኣሎ’’ ኢሎም።
ምኽትል ሓላፊ ቢሮ ጉዳያት ፀጥታን ምምሕዳርን ክልል ቤንሻንጉል ጉምዝ ኣቶ ዓብዱልዓዚዝ መሓመድ ግን እቲ መጥቓዕቲ ብሄር መሰረት ዝገበረ ኣይኮነን፤ምምላእ ግድብ ህዳሴ ስዒቡ ናይዚ ዓወት ዘይድግፉ ተለኣኣኽቲ ዝፈጠሩዎ እዩ ኢሎም።
ናይ ግብፅን ህውሓትን ተለኣእኽቲ ዝበልሉ መረጋገፂ ክቕርቡ ተሓቲቶም ’’መቐለ ቀኒዮም ዝመፁ ኣለው።ካብ ሱዳን ዝመፁ ድማ ነዚ ተልእኾ ሒዞም ዝመፁ እዮም።ካብዚ ንላዕሊ መረጋገፂ እንታይ ይድለ’’ ኢሎም።
ምስቲ መጥቓዕቲ ብዝተኣሳሰረ ብድምር 30 ሰባት ኣብ ትሕቲ ቁፅፅር ከምዘውዓሉን እዚ ናይ ብሄር ግጭት ከምዘይኮነን ክፍለጥ ኣለዎ ኢሎም።
ዳይረክተር ጉዳያት ኮሚኒኬሽን ክልላዊ መንግስቲ ኣምሓራ አቶ ግዛቸው ሙሉነህ ኣብ ልዕሊ ተወለድቲ ኣምሓራ መጥቓዕቲ ዝተፈፀመ ብፅንፈኛ ተለኣኣኽቲ ህወሓት እዩ ኢሎም።
ኣብቲ ወረዳ ሰላም ናብ ንቡር ምምላሱ ኣቶ ግርማ ገሊፆም ኣለው።


text:
ሕፁያት ተወዳደርቲ ተቓዋሚ ፓርቲ መድረኽ ብኣካላት መንግስቲ ዝተፈላለዩ በደላት ይፍፀሞም ከምዘሎ ሓደ ላዕለዋይ ኣባል ኣመራርሓ መድረኽ ገሊፆም።ቦርድ ምርጫ ብወገኑ ግቡእ ናይ መአረሚ ስጉምቲ ክውሰድ እዩ ኢሉ’ሎ።
መድረኽ ኣብ ናይ 2007 ዓ/ም ሃገራዊ ምርጫ ዘዕግብ ምንቅስቓስ ኣብ ምክያድ ይርከብ ዝበሉ ላዕለዋይ ኣባል ኣመራርሓ ናይ ኢትዮጵያ ፌደራላዊ ዴሞክራሲያዊ ሓደነት መድረኽ ዶ/ር መረራ ጉዲና ይኹን እምበር ኣብ ልዕሊ ተወዳደርትን ደገፍትን መድረኽ ካብ መንግስቲ ይበፅሕ ኣሎ ዝበለዎ ፀቕጢ ዝለዓለ እዩ ኢሎም።
ፀሓፊን ሓላፊ ቤት ፅሕፈትን ቦርድ ምርጫ ኢትዮጵያ ኣቶ ነጋ ዱፊሳ ብወገኖም መድረኽ ኣብዚ ምርጫ እዚ ዝለዓለን ዕዉትን ናይ ምርጫ ምልዕዓል የካይድ ዘሎ ውድብ እዩ ምስበሉ ቤት ፅሕፈቶም ናይ ዝኾነ ይኹን ቅሬታ እናመርመረ ስጉምቲ ክወስድ እዩ ኢሎም።ዘፃሪዩ ጉጅለታት ናብ ዝተፈላለዩ ከባቢታት ተላኢኾም እውን ኢሎም ኣለው።


text:
ንሰን ነዚ መጸዋዕታ ዘቕረባ ንኮሚሽን መርማሪ ሰብኣዊ መሰላት ኤርትራ ብዝምልከት ትማሊ ንሓፈሻዊ ዋዕላ ሕቡራት መንግስታት ጸብጻብ ኩነታት ሰብኣዊ መሰላት ኤርትራ ኣብ ዘስምዕኦ ጸብጻብ እዩ።
እቲ ኮሚሽን ንኩነታት ኤርትራ ናብ ዓለም ለኸ ቤት ፍርዲ ገበን ክሓልፍ ሓሳብ ኣቕሪቡ’ሎ።
ናይ ሕቡራት ሃገራት ፍልይቲ ራፖርተር ንኹነታት ሰብአዊ መሰላት ኤርትራ ሚስ ሼይላ ኪቲሩት ኣብ ክንዲ’ቲ ኮሚሽን መርማሪ ኣብ ዘስምዕኦ መደረ ሰበ-ስልጣን ኤርትራ ካብ 1991 ዓ.ም አትሒዙ ገበናት አንጻር ሰብአዊነት ከምዝፈጸሙ እቲ ኮሚሽን ዝረኸቦ ዝበልኦ ርኽበታት ኣቕሪበን። እዚ ኸአ ዓለምለኸ ማህበረሰብ ምስ መንግስቲ ኤርትራ ኣብ ዝገበሮ ጽምዶ ከም ኹሉ ጊዜ ንኽሕለፍ ዘይፈቐድ ኣዝዩ ህጹጽ ኩነታት እዩ ኢለን።
ንሰን ብተወሳኺ ኣብ ክንዲ እቶም ሰለስተ አባላት እቲ ኮሚሽን ማይክ ስሚዝን፡ ቪክቶር ዳንክዋንን ንዓኻትኹም ዝተኸበርኹም ዘቕርቦ ምህንጽንታ ንድምጺ እቶም ኣብ ኤርትራ ግዳያት ገበናት ኣንጻር ሰብአዊነት ዝኾኑ ክትሰምዑ እዩ ኢለን።
መንግስታት ድማ ንኤርትራዊያን ሓተቲ ዑቕባ ዑቕባ ክህብን ናብ ኤርትራ ኾነ ናብ ካልእ ሳልሳይ ሃገር ከይልእኽን ከይመልስን እምህጸን ኢለን።
ምሉእ ትሕዝቶ ኣብዚ ምስማዕ ይኽኣል።


text:
ሃለት ዎሃለና ኤርትርያ ደውለታ ዎደውለት እንደ ገብኣት ነብር!!!!!
ሃለት ዎሃለና ኤርትርያ ደውለታ ዎደውለት እንደ ገብኣት ነብር!!!!!
ሃለና ሃለና ሃለና ኢትሓለልና ኣዘማ
ኤርትርያ ዓድና እግልናታ ሰማ
ማያ ዎባሓራ ለእበና ዎዶማ
ዓድካ ሕዘ ተንበናይ ሕና ኖስናቱ ለቆማ
ገድም ግራ እላ እንታ ኢኮን ለሹማ
ንኣመስለካ ዓልና ሑና ወድ ዓድ ምግብ
ዎእንታ ሃየ ጋና ምን ስታይ ደም ኢጸግብ
ውግል ኣከይ ውዳይ ላሊ ዏኣምዕክ ኢሰክብ
እምበል ሸታት ዎበዳ እግል ዎሮ ኢኣክብ
ኣምር እንደእንበ ኢሰዐና ኣሰርካ
ግሩም እንደእንበ ኢዓጅበና ሕብርካ
ሓጥር እንደእንበ ኢሓረና ሽቁልካ
ወድ ዓድ እንደእንበ ገመና ምስልካ
ገድም ከፈ ላሓልፋ ዓድካ ሕዘ ዓድካ
ወድ በቀለ ወድ ኣዳነሽ ዎኣቦቱ ብጭር
ሑድ ኢወደካ ስጋና እትመጭር
ኣመርናካ ገድም ግራ እላ ኢታኣጭፍር
ጽናሕ ዲቡ እብና ዮምካ ኣስክ ሓጭር
ሰኒ ኣባይ እንታ ወድ ቡጋለ ወድ እርገቱ
ከደን ልቡ እንታ እሙር ተሓቲቱ
ደገልልና ለቀትለው እሙራም መሳኒቱ
ምኒና ኢእንታ ምን ከን ሰቲት መራፊቱ
ሃለት ዎሃለና ሽዓብና ቀንጻ እሊቱ
መትተናሳይ ዎጀሳሰት ምን በዲር ኢንኣምራ
ከምሰል ኣርወ ዎኩከት ኣዳም ቀቲል እብግራ
ኩሉ ልርኣምረና ውላድ ምግብ ክም ሕምብራ
ሃለት ዎሃለና ዓድና እንታ ኢትነብራ
በደል ትትበሃል ፋርስ ወድ ዓድ ዎሓጥር
ኢበነ ዎ ኢዓምር ሸታት ወደ ዎፈነጥር
ታሪኽ እግሉ ከሰርካ ክም በዓል ኣከይ መባጥር
ጃሱስ ገብኣት ስመትካ ኣንብዕ ኣዳም ላትቃጥር
እንታ ወላ እካ ለመስሎ ልብኩም ዲማ ኢነገ
በደል ትትበሃል ሰልፍ ርኢስ ወድ ድገ
ኣከይ ስሜት ሓረካ ልኡክ ኣባይ እትፍንገ
ስከ ኣስክ ዓድካ ቸው ናቸው ተሃገ
ሃለት ዎሃለና ኢትከርም ዎኢትሓገ
ምን ደንካልያ ኢእንታ ዎምን ኣከለጉዛይ
እካ መስል ኣለብና ራሕመት ብና ሰብ ሞዳይ
ዕሹራም ሕና ዲብ ሞት ልግባእ ዎህዳይ
ሃለት ዎሃለና ምስልናቱ ለሞላይ
ምን ሓማሴን ኢእንታ ዎምን ዓድና ሰራየ
ምን ጋሽ ኢእንታ ምና ዓርኮከባየ
ዎምን በርካ ኢእንታ ምና ራህያ ዓባየ
ኢትመስሎም እንታ ምርወት ቦም ለሓውየ
ምን ሰምሃር ኢእንታ ዎምን ዓድና ሰንሒት
መን ዲብ ሕድ ወደና ምስል እማትካ ገልሒት
ጊሶም በይንካ ዓርዮም ግል ደምሂት
ህቶም ቶም ሓውካ ዓርዮም ግል ደምሂት
ምን ሳሕል ኢእንታ ምን መሳክብና ለኣድብር
ኣካን ሓሊብ ዎስጋ ምን ከን ርምቅ ዎድብር
ኢርትርያ ደውለታ ዎደለት እንደገብኣት ነብር
ዮም ልግባእ ዎፈጅር ምስል ዓድካ ኢትሓብር
ኤርትርያ ደውለታ ዎደለት እንደገብኣት ነብር
ኢርትርያ………….
ኣቡ ያረድ


text:
ከምዚ ዓይነት ተረሳዒ ህሞት ዘሻቕል ነገር እዩ።
ምኽንያቱ ዘጋጠመ ነገራት ፍጹም ኣይዝከረክን ማለት እዩ።
ዋላ እውን ከይደቀስኪ ከለኺ።
ምናልባሽ መሓዙትኪ ዘጋጠመኪ ኩነታት ይፈልጣ ይኾና።
መጀመርያ ንዓተን ሕተትየን።
ደሓር ናብ ሓኪም ክትከዲ ይግባእ።
ሓሚምኪ ከይትህልዊ ክትርኤኪ ትኽእል እያ።
ዝኾነ ሰብ ዕጸ-ፋርስ ኣብቲ ትሰትይሉ ዝነበርኪ ብርጭቆ የእትይሉ ክኸውን ይኽእል እዩ።
መብዝሕትኡ ግዜ እዚ ነገር „K.O.-Tropfen“ ተባሂሉ ይጽዋዕ።
ዝኾነ ጣዕሚ ወይ ሽታ የብሎምን።
ኣብ ትሰትይዮ ነገር ሓቢኦም የንጥቡልኪ።
ሓይልኺ ይደኽመኪ ነብስኺ ክትኣልዪ ኣይትኽእልን ወይ ዝለመስኪ ኮይኑ ይስመዓኪ።
ድሒሩ እውን ናይ ምዝካር ሃጓፍ ወይ Filmriss የጋጥም።
ብዛዕባ እዚ ጉዳይ ምስ ሓኪምኪ ክትዛረቢ ትኽእሊ ኢኺ።
ናብ ኣማኸርቲ ትካል ብዛዕባ እዚ ጉዳይ እውን ክትሰደኪ ትኽእል ኢያ።
ዘጋጠመ ነገር ዘይምፍላጥ ከሻቕለኪ ይኽእል እዩ።
ስለዚ ሓገዝ ድለዪ።


text:
Tigrigna / ትግርኛ
-
-
ውሑስ መውጽኢ ፕሮግራም ግዜ ናይ ምርካብ ሰዓታት / Advance Notice of Work Schedule
- ኮቪድ-19 ናይ ዘይቀወምቲ ሰራሕተኛታት ፍሉይ ክፍሊት ሕጊ መርትዖ ወረቐት / COVID-19 Gig Worker Ordinance Premium Pay Fact Sheet
- ንሰራሕተኛታት ተደጋገፍቲ ትካላት ሆቴል ሓበሬታ ናይ መሰላት 2022 / 2022 Notice of Rights for Employees of Ancillary Hotel Businesses
- ሕታም፡ 07/2020 ምልክታ ጠበቓ ናይ ኮምን፡ ከምኡ'ውን ንሰራሕተኛታት ዝኸውን መሰላት ግዳይ ናይ ገበንን / Notice of Community Advocate and Crime Victim Rights for Employees
-
Office of Labor Standards (OLS, ቤትጽሕፈት ደረጃታት ዕዮ ሲያትል) - ንዑቕበኛታትን ስደተኛታትን ዘለና ተገዳስነት / Immigration Fact Sheet
- ሓለዋ ናይ ግሊ ኮንትራክተር ትእዛዝ ሓቅታት ዝሓዘ ወረቐት / Independent Contractor Protections Ordinance Fact Sheet
- Independent Contractor Protections Notice of Rights / ንዉልቐ ኮንትራክተራት ንምሕላው ዝወፀ ሕጊ
- Independent Contractor Protections Pre-Work Written Notice / ንዉልቐ ኮንትራክተራት ንምሕላው ዝወፀ ሕጊ ቅድመ-ስራሕ ናይ ጽሑፍ ምልክታ
- Independent Contractor Protections Written Notice – Itemized Payment Information / ንዉልቐ ኮንትራክተራት ንምሕላው ዝወፀ ሕጊ ዝተጽሓፈ ምልክታ-ዝርዝር ናይ ክፍሊት ሓበሬታ
-
- PSST፣ ናይ ስያትል ዝኽፈሎ ናይ ሕማምን ውሑስ ግዜን ኦርዲናንስ/ Paid Sick and Safe Time Ordinance Fact Sheet
- Paid Sick and Safe Time and COVID-19 -- ብተደጋጋሚ ዝሕተቱ ሕቶታትን መልሲታቶምን / Paid Sick and Safe Time COVID-19 Questions and Answers


text:
ኣድያም ኣብቲ ዓራታ ኮፍ ኢላ ብሓሳብ ናብ ርሑቕ ከደት፣ ኣብ ኣእምሩኣ ኸኣ ብዙሕ ነገር ክመላለሳ ጀመረ፣ “ኣምላኸይ ኣነ መን ምዃነይ ይፈልጥ እየ ታሪኸይ እውን ኣንደዕዲዔ ይፈልጦ እየ፣ ንስኻ ግና ኣይንዓቕካንን፣ እንኳዕ ደኣ ንዓኻ ፈለጥኩኻ እምበር ኣዚ ንዓኻ ብምስዓበይ ዝመጸኒ ዘሎ መከራ ክቕበሎ ውሳኔይ እዩ” እናበለት ንብዓት ብኽልተ መዓጓጉርታ ክፈስስ ጀመረ፣ ኣድያም ኣብ ርእሳ ዝነበራ ኩቱር ቃንዛ ከደቅሳ ኣይከኣለን፣ ብፍላይ ምሸት ምሸት ሓለፋ ኣለዎ፣ ምስ እዚ ኹሉ ጸገማ ግና ንኣምላኽ ምምስጋን ኣየቃረጸትን፣ ብፍላይ እግዚኣብሄር ይሓልየለይ እዩ ትብል መዝሙር ደጋጊማ ትዝምራ ነበረት፣
ኣብዚ ኸመዚ ኩቱር ሓሳብ ከላ ኣያ ዶክተር ሁርግ ዝብላ “ኣይትሰንብዲ ኣድያም ከመይ ይስማዓኪ ኣሎ” ኢሉ ርእሳ ተንከፋ፣ ኣድያም “ዶክተር ቀስ በል” ኢላ ዘለዋ ኩትር ቃንዛ ገለጸትሉ “ኣድይም ሕጂ ሓዊኪ ኢኺ ኣጆኺ ድሕሪ ቕሩብ ገዛኺ ክትከዲ ኢኺ ጥራይ ነዚ ዝሃብኩኺ መድሃኒት ብዝግባእ ጥራይ ውሰድዮ” በላ ብፍላይ ገዛኺ ትብል ቃል ምስ ኣውጻላ፣ ኣብ ኣእምሮኣ ናይ ኣቡኣን ኣዲኣን ሓዋን ጸርፍን ማህረምትን ቅጅል በላ እሞ የዒንታ ካብ ዶክተር መሊሳ ኣብ ከቢድ ሓሳባት ኣተወት” ዶክተር “ኣድያም ናብ ገዛ ምኻድ ተሃዊኪ ናፍቕዮ ዶ ደሓን ኣጆኺ ሓዊኺ ኢኺ” “ሓራይ ዶክተር” በለት ኣድያም ብትሑት ድምጺ፣
“ኣድያም ስምዒ እንዶ ኣቦኺ ክሳብ ክንድዚ ዝቑጥዓክስ እንታይ እዩ እቲ ጸገም? ክሳብ ክንድዚ ማእሰይቲ ኣብ ልዕሌኽስ” በላ ዶክተር ነቲ ሚስጥር ክፈልጥ እናተሃንጠየ፣ “ደሓን እዩ እኮ ኣበይ ሓራቕ ስለ ዝኾነ እዩ” በለት ኣድያም “እንታይ ኮይኖም ሓሪቖም ኣድያም ክሳብ ከምዚ ዓይነት ሓደጋ ዘውርድልኪ” በላ ዶክተር “ኣጋጣሚ ኣምስየ መጽየ” በለት ኣድያም ብትሑት ድምጺ “ኣየ ደቂ ሎሚ ኣበይ ኣምሲኺ ኣድያም ስለምንታይ ተምስዪ”
ኣድያም “ዶክተር ጸሎት እየ እኮ ኣመስየ” ዶክተር ፍሽኽ ኢሉ “እንታይ ጸሎቱ ናይ ምሸት ጸሎት ዶ ኣሎ እዩ” “ኣነ መንፈሳዊት እየ ንኣምላኽ ከኣ የፍቅሮ ኣየ ምስ ከማይ ዝኣመስሉ ሓቢርና ኸኣ መጽሓፍ ቁዱስ ክንመሃርን ክንጽልን ኣመሲና ኣቦይ ግና ሃይማኖትኪ ቀይርኪ ኢሉ እዩ ኣዚ ኹሉ ኣውሪዱለይ” በለት “ኣድያም ንስኺ ንእሽቶይ እኺ ዘለኺ ኣብዚ እዋን እዚ ኸኣ ትምሃርሉ ትምዕብልሉ እዋን እምበር ኣብ ዘይጭበጥን ዘይእምንን ነገር ኣቲኺ ትኸድሉ ሰዓት ኣይኮነን” ኢሉ ገንሓ “ዶክተር መገዲ ኣምላኽ ምሓዝ ጌጋ ድዩ” ኢላ ተመሊሳ ሓተተቶ “ኣድያም ብመጀመርያ ኣምላኽ ከም ዘሎ ከመይ ጌርኪ ኣረጋጊጽኪ? ኣየናይ ኣመላኽ እዩ ኸ ኣምላኽ?” ኢሉ ብሕቶ ዘዋጠራ መሰሎ፣ “ዶክተር ሓቅኻ ኢኻ ኣእምሮና ብዛዕባ ኣምላኽ ኣሎ ድዩ የለን ኢሉ ክመራመር ዓቅሚ የብሉን፣ ኣምላኽ ከም ዘሎ ርጉጽ ምዃኑ ግና ሕጂ ሕጂ ሓደ መረጋገጺ ከርእየካ” በለቶ ኣድያም “እንታይ ኢልኪ እስከ ኣረጋግጽለይ” ኢሉ ብሓውሲ ምሕጫጭ ተዛረበ “ኣምላኽ ከም ዘሎ መረጋገጺ ደኣ እንሆ ኣብዚ ጥቓይ ኮይኑ ዝዛረበኒ ዘሎ ሰብ እዩ” በለቶ ኣድያም “እንታይ ኣይተረደኣንን መን ኣብ ጥቓኺ ዘሎ” በላ ዶክተር ብምግራም
“ዶክተር ንስኻ ኣምላኽ ከም ዘሎ መረጋገጺ ኢኻ፣ ርኣይ እሞ ደክተር እስኻ ሓኪም ኢኻ ብዛዕባ ኣቃውማ ሰባት ትፈልጥ ኢኻ ኣይገርመካን? ሰብ ከምቲ ሙሁራት ዝብልዎ ከመይ ጌሩ እዩ ብኣጋጣሚ ዝመጽእ? ንስኻ ከም ሰብ ኮይንካ ኣብዛ ምድሪ ምምልላስካ ኣይገርምን ዶ? መጽሓፍ ቁዱስ እንታይ ይብል መስለካ “መስተንክርን ድንቅን ጌርካ ፈጢርካኒ ኢኻ እሞ የማስወካ ኣለኹ” ኢሉ ስለዚ ዶክተር ምናልባት ከይትቕበሎ ትኽእል ንስኻ ግና ብኢድ ኣምላኽ ዝተፈጠርካ ኢኻ” ኢላ ተዛረበቶ ኣየ ኣድያም ኢሉ ዶክተር ክርትም ኢሉ ሰሓቐ፣
ኣድያም በለ ዶክተር “እዚ ሕዝክዮ ዘለኺ ስነ ሓሳብ ጥራይ እዩ ኣይትዓሸዊ” ኢሉ ክኸይድ ምስ ተበገሰ፣ ኣድያም ቕልጥፍ ኢላ “ዶክተር ክልእ መረጋገጺ ኣሎኒ” “እንታይ ኣድያም” በለ ዶክተር ክፈልጥ እናደለየ “ኣነ ባዕለይ” በልቶ ኣድያም “ብከመይ” በላ ዶክተር “ኣነ ናይ ትማሊ ኣድያም ከይመስለካ ታሪኸይ ዝተለወጠ እዩ ብዝኾነ እቲ ታሪኽ ነዊሕ እዩ፣ ሕጂ ተሃዊካ ኣለኻ ካልእ መዓልቲ ክነግረካ እየ ብሰፊሑ ብዛዕባ ገዛእ ርእሰይ ከዕልለካ እየ ሓራይ ዶክተር” “ኣድያም ሕራይ ግና ክትወጺ ኢኺ ኣበይ ክንራኸብ በላ” “ዶክተር ፕሮሚሰ ናይ ግድን ሞባይልካ ሃበኒ ክድውለልካ እየ” በለቶ “ሓራይ ክንራኸብ ኢና” በላ ዶክተር፣ ዶክተር እናሰሓቐ ናብ ካልእ ሑሙማት ከደ፣
ኣድያም “ዎ ኣምላኸይ እዚ ነገር ኣዚ ካብ ሙሁራትን ፈላጣትን ሰዊርካ ስለ ዝገለጽካለይ የመስግነካ ኣለኹ” ኢላ ንኣምላኽ ኣመስገነት፣ ኣድያም ብዛዕባ ዶክተር ዝበል ኣዚዩ ኣሕዘና፣ “ኣንታ ኣምላኽ ከምይ ጌሮም እዮም የለኻን ዝብሉኻ ከመይ ጌርሞ እዮምከ እቲ ብወድኻ የሱስ ክርስቶስ ዝገበርካዮ ምድሓን ዝርስዑ” ኣነ ግና ወሰኸት ኣድያም “ ካባኻ ፈልከት ኣይብልን እየ” ኣምለኸይ ተመስገን እናበለት ምስጋናኣ ምውዳእ ኣበያ፣
ኣድያም ብዛዕባ ወለዳ ኣብ ልዕሊ ሒዛቶ ዘላ ኣምነት ኩቱር ዝኾነ ጽልኢ ክትሓስብ ከላ ውሽጣ ብምግራም እዩ ዝመልእ፣ “ስለምንታይ ክንዲ መንገዲ የማንን ጽድቅን ዝኸድኩ? ቀደም ደኣ ከማኡ ዘይብሉኒ? ምዃን ንሶም መዓስ ኮይኖም ደይ ስለ ዘይበርሃሎም እዩ እምበር ጸሊኦምኒ ኣይኮኑን” እናበለት ንወለዳ ከይትቅየመሎም ወሰነት፣ ኣድያም መድሃኒት ትበልዓሉ ሰዓት ስለ ዝኣኸለ ካብ ሓሳብ ወጺኣ ነቲ ኣብ ኮሞዲኖኣ ተድርዲሩ ዝነበረ መድሃኒት ክትወስዶ ጀምረት፣ ኣቲ መድሃኒት ምስ ወሰደት ከኣ ሩፍ ኢላ ደቀሰት፣ ኣብ ከቢድ ድቃስ ከላ ሓደ ሕልሚ ሓለመት፣ ሓደ ገጅፍ ጸሊም ገበል ክውሕጣ እናተወርወረ ናብኣ ገጹ ይመጽእ ነበር፣
ኣድያም ድሕሪ እዚ ዘፍርሕ ሕልሚ ከይተፈለጣ የሱስይ ኢላ ብድድ ኢላ ተሰኣት፣ “ኣድያም ጓለይ ሕሽኺ ዶ” ኢለን ሒቑፍ ኣቢለን ሰዓማኣ፣ ኣብኡ ኸኣ “ኣዱ ጓለይ ሓዊኺ ዶ?” ኢሎም ኣቦይ ዓንደ ትርር ኢሎም ሓተትዋ፣ ኣድያም “ባብ ማማ መዓስ መጺኹም ደኣ ነዊሕ ጌርኩም” ኢላ ኣጥቢቓ ሓተተቶም “ኣየ ከቢድ ድቃስ እንዲኺ ደቂስኪ ሕሺኺ ዶ ኸ? ኢለን ኣደይ ጎዖይ ካብ ሓሳባ ኣበራበርኣ “ደሓን እየ ኣምላኽ ይመስገን ቁሩብ ቃንዛ ኣሎኒ እምበር ካብ ናይ ዝሓለፍ ሰሙንሲ ሒጂ ይሕሸኒ” ኢላ ብልስሉስን ልዙብን ቃላት መልሰትሎም፣
ኣበይ ዓንደ የማነይቲ እግሮም እናነቕነቑ “ረኣዪ ኣድያም ጓለይ ኣብ ዘይሽይጣነይ ኢኺ የእቲኽኒ፣ ሕጂ እውን ኣድያም ጓለይ ተኽብርኒ እንተ ኾንኪ በጃኺ ስምዕኒ..” ኢሎም ዘረብኦም ከይወድኡ ኸለዉ እወ እዛ ጓለይ በጃኺ ስምዕዮም ኢለን ኣብ ብርካ ወደቓ፣ “እወ ኣድያም ጓለይ ብህይወት ክነብር ትደሊኒ እንተ ኾይንኪ እዛ ዝብለኪ ዘለኹ ስምዕኒ” ኢሎም ትርር ኢሎም ተዛረብዎ፣ “ማማ በጃኺ እንዶ ተስኢ እንታይ ትገብሪ ኣሎኺ” ኢላ ፊቕ ኢላ በኸየት “ሕራይ ከይበልክና ብፉጹም” እናበላ ፊቕ ኢለን በኸያ ወይዘሮ ግዖይ፣ “ኣድያም እዚ ሕዝክዮ ዘለኺ ኣይናይ ኣቦና ኣይናይ ኣዴና እዩ ኣነ ከኣ ዘመነይ ኩሉ ተከቢረን ተፍሪሔን ዝነብርኩ ሰብኣይ እየ፣ ንስኺ ሕንጫል ቆልዓ ሽመይን ዓጽመይን ከተጥፍእዮ ኣይኮንክን ኣይተጸልልኒ በጃኪ ስሞዕኒ ማርያም ትስማዕኪ፣
ኣድያም ብኸመይ ከም ትምልሰሎም ጠፍኣ ርእሳ ጭርውርዉ በላ፣ “ማም ተስኢ እንዶ እንታይ ዶ በዲለ ኣየ በጃኹም እባ ሕደጉኒ” ኣብ ኣእምሮ ኣድያም ሓሳብት ክወናጨፍ ጀምረ፣ እንታይ ኣለዎ ድዩ ሐራይ ዘይትብልዮም ደሓር ትቅጽልዮ፣ ኣቦኻን ኣዴኻን ኣኽብር እንድዩ ዝብል ኣዋእ ቃል ኣምላኽ ካባይ ንላዕሊ ነብኡን ነዲኡን ዘፍቕር ወዲ መዝሙረይ ክኸውን ኣይበቅዕን እዩ እንድዩ ዝብል፣ ኣብ ቅድሚ ስብ ዝኸሓደኒ ኣነ ክኽሕዶ እየ እዩ ዝብል፣ እዚ ኹሉ ሓሳባት ኣብ ኣእምርኣ ክነፍስ ጀምረ፣ ብሃንደበት “በቃ በቃ” ኢላ ጨደርት ኣድያም “ተንስኢ ማም ኣይትብከዪ ” ኢላ ፊቕ ኢላ በኸየት፣
ሃንደበት ሓንቲ ነርስ ማዕጾ ከፊታ ኣተወት ኣሞ “ደሓን ዲኹም ክንድዚ ዋዕ ዋዕ? ነዞም ኣብዚ ገዛ ዘለዉ ሑሙማት እኮ ድቃስ ከሊእክምዎም በጃኹም ስርዓት ግበሩ ደሓር ከኣ ሰዓት ናይ በጻሕቲ ኣኪሉ ኣዩ” በልቶም፣ “ደሓን ኢና እኮ ሲስተር ናይ ቤተሰብ ጉዳይ እዩ” ክኸውን ይክእል እዩ ግና ንኹሉ በበቱኡ ኣለዎ” ኢላ ብሓውሲ ሕርቃን ንኣቶ ዓንደ መለሰትሎም፣ ብዓይና ጌራኸኣ ናይ ዉጹ ምልክት ኣርኣያቶም፣ “ኣድያም እዛ ዝበልኩኺ ሕሰብላ ሕሰብላ” በልዋ ኣቦይ ዓንደ “እወ ኣድያም ጓለይ ኣይትዓሽዊ” ደገማ ኣደይ ጎዖይ፣ ኣድያም ኣንትርፎ ካብ ኣዒንታ ዝወጽእ ንብዓት ምንም ኣይመለሰትን፣ ኣቦኣን ኣዲኣን ከኣ ሓዲጎማ ኸዱ፣
ኣድያም ኣፍ ተመስገን ኣምላኸይ ኢላ ንብዓታ ደረዘት፣ “ረብሽናኪ ዶ” በለታ ነታ ኣብ ጥቕኣ ደቂሳ ዝነበረት ኣብ ሰላሳታት እትርከብ ዝሓመምት መንእሰይ “ኣይ ደሓን ኣይረብሽክሙንን ደሓን ድዮም ስድራኺ ክንድዚ ዘጨንቁኪ” በለታ ሓውሲ ሕፍር ኢላ “ኣይ ደሓን እዮም መገደይን ኣካይዳይን ስለ ዘይተረደኦም እዩ” ኢላ መለሰትላ “ማለትኪ ኣይተረደኣንን” “ሶሪ ኣብ ኩቱር ቃንዛ ስለ ዝቐንኹ ክሳብ ሕጂ ኣይተላለናን መጀመርያ ሽምኪ ዶ ክትነግርኒ ምፍላጥ ጽቡቕ ኢንድዩ ኣሕዋት ከኣ ንኸውን” በለታ ኣድያም “ኣወ ሓቅኺ ስመይ ራህዋ ይብሃል” ኣነ ኸኣ “ኣድያም ይበሃል” ተበሃሃላ፣ “መዓስ ደኣ ናብዚ ሆስፒታል ኣቲኺ ደሓን ዲኺ” ኢላ ብዛዕብኣ ቁሩብ ክትፈልጥ ስለ ዝደለየት ኣድያም ሓተተታ፣ ራህዋ “ሕጂስ እንሆልኪ ወርሐይ ቐሪበ ኣለኹ” ኢላ መለሰትላ፣ ኣድያም ኣብ ገጽ ራህዋ ፉሉይ ናይ ተስፋ ምቑራጽ መንፈስ ተንብብ ነበረት፣ ሕማማ እንታይ ምኳኑ ክትሓታ ደለየት ግና ተስኪፋ “ደሓን ክትሓዊ ኢኺ ኩሉ ኣብ ኢድ ኣምላኽ እዩ” በለታ “ኣየ ኣድያም ሓፍተይ ይግበረለይ እምበር” ኢላ ዘረበኣ ክይወደኣት ከላ ካብ የዒንቲ ራህዋ ንብዓት ኮረር ኮረ ክብል ጀመረ፣
“ኣንቲ ራህዊ ክላትና እኮ ሕሙማት ኢና ኣይትበከይ እባ” በለታ ካብቲ ፖርሳኣ ሶፍት ኣውጽኣያ ሃበታ፣ ኣድያም “ኣምላኽ ኣብዚ ቦታ ዘምጻኻኒ ብዘይ ዓላማ ኣይኮንካን እዚ እርድኣኒ ኣሎ” በለት ብልባ፣ ኣድያም ራህዋ ዝሓተተታ ሕቶ ተዘከራ እሞ “ራህዋ እዞም ዝረኣኽዮም ስድራይ እዮም ሕጂ ሃይማኖትኪ ቀይርኪ ኢሎም እዮም ዝቋዮቑኒ ዘልዉ” በለታ ራህዋ ቕልጥፍ ኢላ “መንፈሳዊት ዲኺ” በለታ “እወ” ኢላ ቐልጢፋ መለሰትላ፣
“ደሓን በሊ ኣጆኺ ጸሊኦምኺ ኣይኮኑን” ኢላ ኣደዓዓሰታ ወሲኻ እውን “ንዓና መን ምሃበን ከምዚ ናትኪ መገዲ ተንሕዝ ኔርና ኣብዚ እኳ ኣይምበጻሕናን ኢላ” ንብዓታ ምቁጽጽር ሰኣነት ራህዋ፣ ኣድያም ርእሳ ቃንዛ እኳ እንተ ነበራ ቀስ ኢላ ካብ ዓራታ ወሪዳ ናብ ራህዋ ኸይዳ ሑቕፍ ኣቢላ “ኣጆኺ ራህዋ ሓፍተይ እንታይ ኮይንኪ ትበኺ ኩሉ ሰብ ይሓምም ኣምላኽ ከኣ ኣሎ” ኢላ ንብዓታ ደርዘትላ
“ኣድያም ንዓኺ ኸኣ ከይልክመኪ ጥንቕቕ በሊ” በለታ ራህዋ፣ ኣድያም ዘረባኣ ኣይተረድኣን፣ “ራህዋ ሓፍተይ ኣምላኽ ከም ዘፍቅረኪ ትፈልጢ ዶ” በለታ ኣፍደገ ከም ተኸፍተላ ፈሊጣ “ንዓይ” በለት ራህዋ “እወ ንዓኺ” መለሰትላ ኣድያም “ኣይመስለንን” በለት ራህዋ “ስለምንታይ ራህዋ ከምኡ ኢልኪ” ሓተተታ ኣድያም “ኣድያም ፕሊስ ኣይትጸግዕኒ ኣነ” ኢላ ዘርባ ከይወደኣት ፊቕ ኢላ በኸየት “ራህዋ ሓፍተይ በጃኪ እስኺ ክንዲ ተጸናንዕንስ ትበኺ ምሽ ወለደይ ከብክዩኒ ጸኒሖም ንስኺ ኸኣ ከትብኪኒ ደሊኺ” ኢላ ካብ ንብዓታ ክትመልሳ ተጋደለት “እውይ ሓቅኺ ሶሪ ኣዱ” በለታ ራህዋ፣ ኣድያም ንሰብ ቐልጢፋ ቀሪባ መሓዛ ክትገቦሮ ግዜ ኣይወስደላን እዩ፣
ኣድያም ኣብ ሆስፒታል ካብ ትኣቱ ምስ ማንም ሰብ ኣፋ ከፊታ ኣይተዛረበትን፣ ምንም ኣኳ ዘለዋ ቃንዛ ናይ ስድርኣ ጸቕጢ ኣዚዩ ኣንተ ኸበዳ ሕጂ ንብዓት ራህዋ ምስ ረኣየት ውሽጣ ብድንጋጸ መልኣ፣ “ራህዋ ሓፍተይ ሕጂ ብሓንሳብ ክንድረር ኢና ኣነ ኸኣ ፍረሽ ክኸውን ደሊየ ስለ ዘለኹ ኢላ ንራህዋ ጽግዕ በላታ” “ኣድያም ሓፍተይ ኣይጠመኹን በጃኺ የዕርፊ ደሓን” በለታ፣ ራህዋ ቀልዓለም ጌራ እምበር ምስ ኣድያም ኮፍ ኢላ ከትዕልል ደልያ ነበረት፣ “ደሓን ደሓን ንዓይ ከማን እንተ የዕሊለ እየ ቃንዛይ ዝሓድገኒ” ኢላ ንራህዋ ኣብ ሓሳባ ኣርዓመታ፣
እናበልዓ ከለዋ ራህዋ ንኣድያም “ሓደጋ ዲኺ ረኺብኪ” በለታ “ኣይኮነን ራህዋ ሓፍተይ” ኣንታይ ደኣ ሓተት ራህዋ “ኣቦይ እዩ ሃሪሙኒ” ስለምንታይ “ደሓን እዩ ራህዋ” ኢላ ኣድያም ንራህዋ ናብ ካልእ ዕላል ክትወስዳ ደለይት፣ ራህዋ ኸኣ ስለ ዝተርድኣ “መዓስ ደኣ መንፈስ ኮይንኪ ሶሪ ማለተይ መንፈሳዊት ኮይንኪ” ኢላ ሓተተታ፣ ኣድያም እምብዛ ተሓጎሰት፣ “ራህዊ ታሪኸይ ነዊሕ እዩ፣ እንተ ነገርኩኺ ኣይስልጭወክን እዩ?” በለታ “ኖኖ እንታይ ኮይኑ በጃኺ ንገርኒ በለታ” ኣድያም ከኣ ኣምላኽ ዝኸፈተላ ደገ ክትጥቀመሉ ደለየት ታሪኻ ከኣ ሓንቲ ብሓንቲ ክትነግራ ወሰነት፣
ኣድያም (4ያ ክፋል)
Typography
- Font Size
- Default
- Reading Mode


text:
መዓስ እየ ናብ ክፍሊ መወልዳን ክኸይድ ዘለኒ?När ska jag åka till förlossningsavdelningen? - tigrinska
ኣብቲ መጀመርታ ክፋል ናይ ሕርሲ ኣብ ገዛኺ ክትጸንሒ ኣዚዩ ልሙድ እዩ። ቃንዛ ሕርሲ ዝያዳ ምስ በርተዓን ብብዝሒ ብተደጋጋሚ ምስ መጸን፡ ናብ ክፍሊ መወልዳን ናይ ሆስፒታል ትኸድሉ ግዜ በጺሑ ክኸውን ይኽእል እዩ።
ቅድሚ ናብኡ ምኻድኪ ተሌፎን ደውልሎም
ቅድሚ ናብ ክፍሊ መወልዳን ምኻድኪ ተሌፎን ደውልሎም።
ሽዑ ከም ትመጺ ፈሊጦም ክዳለዉ ይኽእሉ።
እታ ተዘራርበኪ መሕረሲት (Barnmorskan) ምኽሪ ክትህበኪ ትኽእል እያ። ሓደ ሓደ ግዜ ንቑሩብ ንውሕ ዝበለ ግዜ ኣብ ገዛኻ ምጽናሕ ዝሓሸ እዩ።
ናበይ እየ ክድውል?
ኣብዚ ኣብ ምሉእ ሽወደን ንዘለዋ ክፍሊ መወልዳን ትረኽብየን። እቲ ሓበሬታ ብሽወደንኛ እዩ።
ምስ ኣየናይ ክፍሊ መወልዳን ከም ትራኸቢ ዘይትፈልጢ እንተ ዄንኪ፡ ናብ ቍጽሪ ተሌፎን 1177 ክትድውሊ ትኽእሊ ኢኺ። ኣብኡ ሽወደንኛን እንግሊዝኛን ዝዛረባ ኣለይቲ ሕሙማት ይሰርሓ። ሓደ ሓደ ግዜ ብኻልኦት ቋንቋታት ሓገዝ ምርካብ ይከኣል እዩ።
ብናይ ወጻኢ ሃገር ቍጽሪ ተለፎን ምስ እትድውሊ፡ ናብ 0046 771-11 77 00 ደውሊ።
ናብ ክሊኒክ ነፍሰ ጾራትን ሓራሳትን ትኸዲ እንተ ዄንኪ፡ ናበይ ከም ትድውሊ ሓበሬታ ክወሃበኪ እዩ።
እቲ ክትከድዮ ትደልዪ ክፍሊ መውልዳን ምሉእ ምስ ዝኸውን፡ ናብ ካልእ ክትከዲ ትኽእሊ ኢኺ።
መዓስ እየ ናብ ክፍሊ መወልዳን ክኸይድ ዘ`ለኒ?
ገለ ካብዚ ዝስዕብ ልክዕ ምስ ዝኸውን ናብ ክፍሊ መወልዳን ምኻድ ከድልየኪ ይኽእል እዩ፦
- እቲ ቃንዛ ሕርሲ ብስሩዕ ምስ ዝመጽእን ብርቱዕ ቃንዛ ምስ ዝገብረልክን። ኣብ መንጎ ነፍስ ወከፍ ቃንዛ ሕርሲ ዘሎ ግዜ 2–3 ደቓይቕ ምስ ዝኸውን።
- እቲ ቃንዛ ሕርሲ ኣስታት ሓደ ደቒቕ ንውሓት ምስ ዝህልዎ።
- ቅድሚ ሕጂ ዝወለድኪ ምስ ትኾኒ እቲ ሕርሲ ክቕልጥፍ ይኽእል እዩ።
- ናብ ክፍሊ መወልዳን ርሑቕ ምስ ዝከውን
- ካብ ርሕሚ ማንታ ርእሲ ምስ ዝፈስስ። ብሕልፊ እቲ ፈሳሲ ሕማቕ ሽታ ዘለዎን ብናዊ ወይ ናብ ብናዊ ዝከደ ሕብሪ ምስ ዝህልዎ።
- ብርሕሚ ደም ምስ ዝወጽእ።
- ቀጻሊ ቃንዛ ምስ ዝገብረልኪ።
- እቲ ቃንዛ ሕርሲ ብርቱዕ ዘይኮነ ግን ንነዊሕ ግዜ ዝጸንሓ ምስ ዝኸውን። ንኸተዕርፍን ሓይሊ ክትመልስን መድሃኒት ምውሳድ ከድልየኪ ይኽእል እዩ።
መዓስ ኢኺ ኣብ ክፍሊ መወልዳን ትጸንሒ?
ኣብቲ ክፍሊ መወልዳን ሓንቲ መሕረሲት ክትቅበለኪ ኢኺ።
እቲ ሕርሲ ብግቡእ ጀሚሩ እንተድኣ ኾይኑ ክትምርመሪ ኢኺ።
እታ መሕረሲት ንኣብነት እቲ ኣፍ ክሳድ ማህጸን ክንደይ ተኸፊቱ ከም ዘሎ ንምፍላጥ ኣብ ውሽጢ ርሕሚ ክትምርምር እያ።
እታ መሕረሲት እቲ ሕርሲ ቅሩብ ግዜ ተሪፍዎ ኣሎ ኢላ ምስ እትግምግም፡ ተመሊስኪ ናብ ገዛ ምኻድ ከድልየኪ ይኽእል እዩ። እዚ ድማ ልሙድ እዩ።
ኣብ ገዛ እንታይ ክገብሪ ትኽእሊ?
ኣብ ገዛ እንታይ ክትገብሪ ከም ትኽእሊ ሓደ ሓደ ምኽርታት እንሆ፦
- የዕርፊ ከምኡ’ውን ካብ ኣድካሚ ስራሕ ተቘጠቢ።
- ሓይሊ ንኽትረኽቢ ብልዕን ስተይን።
- ቃንዛ ምስ ዝህልወኪ ትሕዝቶ ፓራሰታሞል ዘለዎ መድሃኒት ውሰዲ።
- ቃንዛ ምስ ዝህልወኪ ምድራዝን (ማሳጅ) ሙቐትን ተጠቀሚ። ንኣብነት ብውዑይ ማይ ነብስኺ ክትሕጸቢ ትኽእሊ ኢኺ።
ምሳኺ ሒዝክዮ ትኸዲ
ናብ ክፍሊ መወልዳን ዝኾነ ነገር ምምላእ ኣየድልየክን እዩ። እቲ ዘድሊ ነገራት ኣብኡ ኣሎ።
ይኹን’ምበር ብዙሓት ኣብ ሻንጣ ናተን ነገራት ይማልኣ እየን።
ምሳኺ ሒዝክዮ ክትመጺ ናይ ትኽእሊ ገለ ኣብነታት እንሆ፦
- ንዓኽን ንውላድክን ዝኸውን ክዳውንቲ
- ገለ ጥዑም ዝብላዕ ነገር
- መመወጺ ስኒ፡ መመሸጥን ንጽርየትኪ ዝኸውን ነገራትን።


text:
ስምረት ምንቅስቓስ ኤርትራውያን ንድሕነት ሃገር ንኡስ ጨንፈር ሞንሽን ጀርመን
ስምረት ምንቅስቓስ ኤርትራውያን ንድሕነት ሃገር ንኡስ ጨንፈር ሞንሽን ጀርመን ወርሓዊ ስሩዕ ኣኼብኡ ብዕለት 19/01/2019 አቃኒዑ። ኣኼባ ብዝኽረ ሰማእታት ድሕሪ ምጅማሩ ቀጺሉ ብዛዕባ ጉዕዞ ኩነታት ቃልስና ናበይ ገጹ ኣብ ትሕቲ ዝብል ዛዕባ ሰፊሕን ዝርዝራውን መግለጺ ተዋሂቡ።ንሕና ከም ህዝቢ ሃገርና ኤርትራ ብኽብሪ ጀጋኑ ሰማእታትና ዝመጸት ሃገር ኣሕሊፍና አይንህብን ጉጅለ ህግደፍ ዝገብሮ ዘሎ ሃገርና ክሸይጥን ልኡላውነትና ክደፍርን አይነፍቅድን ሎሚ ከኣ ልዕሊ ዝኾነ እዋን ንምዕቃብ ታሪኽናን ምውሓስ ሃገርናን ህዝብናን ከይተሓለልና ንቃለሰሉ እዋን እዩ ክብል ተሳታፊ እቲ ኣኼባ ብናይ ሓባር ድምጺ ኣስሚርሉ። መሰል ህዝብና ክኽበርን ንህዝቢ ዘገልግል ስርዓት ንምህናጽን ቃልስና ብናህሪ ክንቅጽል ኢና ድሕሪ ምባል ንዓመተ 2019 ብሓድሽ ኣገባብን ኣወዳድባን ተወድብና ክንቃለስን ንመራሒ ህግደፍን ጉጅልኡን ንምእላይ ኣበርቲዕና ክንሰርሕን ኢና ድሕሪ ምባል ናይ መጻኢ መደባት ብምሕንጻጽ ናይቲ ዕለት ኣኼባ ብዝኽረ ሰማእታት ብዓወት ዛዚሙ።


text:
ኣብ መንጎ ኢትዮጵያን ኤርትራን ዝካየድ ርክብ “ነባሪ ሰላም ዘየምጽእ እንተኾይኑ ሕጂ’ውን ገደል ይእቶ ዝብል’ዩ ኣብ ውድብ ዘሎ መርገጺ” ክብሉ ሓላፊ ቤት ጽሕፈት ህውሓት አቶ አለም ገብረዋህድ ተዛሪቦም።
“ኣብ መሰረታዊ ነባሪ ሰላም መፍትሒ ከይተረኽቦ ዝኾነ ይኹን ሓይሊ ክንቀሳቀስ’ዩ ክለዓል’ዩ ዝብል’ዉን ፈፂምና አይንቅበሎን” ክብሉ’ውን ገሊጾም።
አቦ መንበር ህውሓት ዶ/ር ደብረጽየን ገብረሚካኤልን አቶ አለም ገብረዋህድን ምስ ስነ ጥበብዊያን ተወላዶ ትግራይ ኣብ ዘካየድዎ አኼባ ንዝቀረበሎም ሕቶታት ኣብ ዝሃብዎ ምላሽ ነዚ ዝበሉ፡ ንዝሓለፈ 17 ዓመታት’ታ ሃገር ኣብ ዝነሃረ ለውጢ’ያ ኔራ ሕጂ ካልእ ሓድሽ ለውጢ ዝስምዓሉን ዝረአየሉን ምኽንያት ፈጺሙ የለን ክብሉ’ውን ብዛዕባ ኣብ ኢትዮጵያ ዝረአ ዘሎ ኩነታት አቶ አለም ገብረዋህድ ተዛሪቦም ኣለው።
እዞም ክልተ መራሕቲ ህውሓትን ሰብ ስልጣን ክልል ትግራይን ምስ ስነጥበበኛታት ትግራይ ዘካየድዎ ኣኬባ ዝምልከት አለም ፍሰሃ ካብ መቐለ ዝለኣኾ ጸብጻብ ኣብዚ ምስማዕ ይክኣል።


text:
Berg
ናይ መጠረሽታ ዝተሓደሰሉ፡ 30 9 2020
ባርይ ኣብ ወረዳ የምትላንድ ትርከብ። ስቬንስታቪክ ርእሲ ከተማ ናይቲ ከባቢ ኮይና ኣስታት 1000 ተቐማጦ ኣለዉዋ።
ሓበሬታ ብዛዕባ ምምሕዳር ከተማ
ብዝሒ-ህዝቢ7,150
ስፍሓት መሬት6,145 ኪሜ²
ርሕቐት ካብ ዓበይቲ ከተማታት
- Östersund 65 ኪሜ
- Sundsvall 195 ኪሜ
- Stockholm 490 ኪሜ
ኣብ ስቨንስታቪክን ካልኦት ንእስ ዝበላ ከባቢታት ኩሉ ንርሁው ህይወት ዘገልግል ነገራት ኣሎ። ንኣብነት: ኣብያተትምህርቲ: ድኳናት: መዋእለ ህጻናት ማእከላት ጥዕና ወዘተ. ናይቲ ወረዳ ሆስፒታልን ዕዳጋን ኣብ ኦስተርሹንድ ይርከብ። ናይ ደገ ህይወት ንጥፈታትት ንዝደልዩ ብዙሕ ተኽእሎ ኣሎ። ናይ ባርይ ኮምዩን ማሕበራውን ባህላውን ዋኒናውን ህይወት ይርከቦ።
መንበሪ-ገዛ
ኣብቲ ኮምዩን ክልተ መደቀስን ካብኡ ዚበዝሕ ናይ ስድራቢት ናይ ኪራይ ኣፓርትመንት ኣሎ። እቲ ናይቲ ኮምዩን ናይ መንበሪ ኣባይቲ ቤትጽሕፈት ባርይስ ሂረስሁስ ይብሃል፣ ከምኡ ውን ናይ ብሕቲ ትካል ኣባይቲ ኑርድሩስ ፋስቲግሀተር ዝውንኖም መንበሪ ኣባይቲ እውን ይርከቡ።
ካልእ ቋንቋታት ዝዛረቡ ተቐማጦ መን ኣለዉ ኣብቲ ቦታ
ብብዝሒ ዚዝረብ ቋንቋ: ዓረብ: ሶማሊ: ትግርኛ: ፋርስ: ታይላድን ሩስያን እዩ።
ማሕበራትን ምትእኻባትን
ሃድን ኣብ ዓበይቲ ጫካታት፣ ሰብ ኣብ ዘይነብሮ ከባቢታት ጎቦታትን። መራኽብ፣ እግሪ ጉዕዞ ጫካ፣ ኣብ ጎላጉልን ጎቦታትን፣ ንጥፈታት በረድ፣ ፈረስን እንስሳን ባህልታት ምምሕዳር ባርይ እዮም። ኣብ ሓጋይ ይኹን ክረምቲ ካብ ጫካ ናብ ርሑቕ ሰብ ዘይነብሮም ከባቢታት ዝወስድ መንገዲ። ኣብ ተፈጥሮ ዝርከቡ ወሓዝቲ፣ ቀላያትን እኩባት ማያትን ቀጥታ ካብቲ ምንጪ ዝስተዩ ማያት እዮም።
ንምምሕዳር ባርይ ማሕበራዊ ሂወት ኣገዳሲ እዩ ስለዚ ከኣ ኣብዘን ነጻ/ኣታዊ ዘይብለን ማሕበራት ምትብባዕ ኣገዳሲ ዝኸውን። ማሕበራዊ ሂወትን ኣብ ደገ ዝግበር ንጥፈታትን ኣብ ስሩዕ ጥዕና ሕብረተሰብ ኣዎንታዊ ጽልዋ ኣለዎ። ኣብ ባርይ ዝርከባ መብዛሕትአን ኣብ ደገ ዝግበሩ ንጥፈታት ስዋሰኣ እየን። ምምሕዳር ባርይ ሃብታም ተፈጥሮ ዓሳ ዝርከብዎ ማያት፣ ንኣሽቱ እኩባት ማያትን ወሓዝቲ ማያትን ይርከብዎ።
ባህላውን ማሕበራውን ሂወት ሓደ ኣገዳሲ ጉዳይ ሕብረተሰብና እዩ ኣብ ኩሉ ከባቢና ከኣ ይንጸባረቕ። ኩሉ ክነጥፈለን ዝኽእል 300 ምዝጉባት ማሕበራት ከኣ ኣለዋ።
ኣብዚ ኮሙን ምስ ቤተ ክርስትያን ሽወደን ዝተኣሳሰራ ብዙሓት ዝተፈላለያ ሰበኻታት ኣለዋ።
ኣብያተ ክርስትያን ኣብ ብዙሕ ዝተፈላለየ ከባቢታት ናይዚ ኮሙን ኣሎ። ኣብ ስቨንስታቪክ ናይ ሽወደን ሚስዮናዊ ቤተ ክርስትያን ዝኾነት ሓንቲ ቤተ ክርስትያን ኣላ። እቲ ዝቐረበ መስጊድ ኣብ ኦስተርሱንድ እዩ ዝርከብ።
ኣብቲ ከባቢ ብቐረባ እንታይ ይርከብ
ኣብ ማእከል ከተማ: ኢካ: ቤትንባብ: ቤትጽሕፈት ዕዮ: ማሕበራዊ ቤትጽሕፈት: ናይ እተዘውተረ ክዳውንቲ ድኳን ኣሎ። ኣብ ነኣሽቱ ከተማታት ድማ ናይ መግቢ ድኳናትን ኣብያተንባብን ይርከብ።
ፊልም ብዛዕባ ኣደናቂ ናይ በርይ ኮምዩን ተመልከት
ፊልም ብዛዕባ ትርኢት ካብ ናይ በርይ ኮምዩን ተመልከት
ኣገልጎት ክንክን ወይ ሕብሐባ ቆልዑ
ኣብቲ ኮምዩን ብዙሕ ናይ ህጻናት ቤትትምህርቲ ኣሎ። ንኣብነት፤ ኣብ ስቨንስታቪክ: ሃኮስ: ሚርቪከን: ኦሳርና: ረታንን ስቱርሸ/ዩንግዳለን። ኣብ ስቨንስታቪክ ናይ ፍየልዪምናስየት ወይ ካልኣይ ደረጃ ቤትትምህርቲ ኣሎ: ኣብኡ ድማ እተፈላለየ ትምህርቲ ኪምረጽ ይከኣል።
መባእታ ኣብያተ ትምህርትን ካልኣይ ደረጃ ኣብያተ ትምህርትን
መባእታ ኣብያተትምህርቲ ኣብ ስቨንስታቪክ፡ ህኮስ፡ሚርቪከን፡ ኦሳርና፡ ሮታንን ስቱርሾ/ዩንግዳለን ይርከብ። ኣብ ስቨንስታቪክ እተፈላለየ ኣካይዳ ዘለዎ ፍየልዪምናስየት እውን ኣሎ።
ዕድላት ትምህርቲ
ኣብ ስቨንስታቪክ: ኤስኤፍኢ: ምልላይ ምስ ሕብረተሰብ: ትምህርቲ ንዓበይቲ: ካልኣይ ደረጃ ቤትትምህርቲ: ኮምቩክስ ይርከብ። ብዛዕባ ናይ ዓበይቲ ቤትትምህርቲ ኣብ ናይቲ ኮምዩን መርበብ ኢንተርነት ተወከስ።
ኣገልጎት ጥዕና
ኣብቲ ኮምዩን ክልተ እንዳ ስኒ ኣሎ: ሓደ ኣብ ስቨንታቪክ ሓደ ድማ ኣብ ሚርቪከን። ኣብዚ ቦታዚውን ሓኪምን ነርስን BVC, MVC ናይ ምውስዋስ ኣካላት ዘለዎ ማእከል ጥዕና ኣሎ።
ናይ ቋንቋ ድግፍ-ተርጓሚ ምርካብ
ኣድላዪ ኮይኑ ምስ ዚርከብ እቲ ኮምዩን ብተለፎንን ብኣካልን ዚትርጉም ተርጓማይ ይጥቀም እዩ።
ኣገልግሎት መጎዓዝያ
ትራፊክ ወረዳ ንመብዛሕትኡ ቦታታት ናይቲ ኮምዩን የገልግል። ካብ ረታን ኦርሳና: ስቨንስታቪክን ሃኮስን ናይቲ ከባቢ ባቡር ምጕዓዝ ይከኣል። ብናይ ከባቢ ባቡር መዓልታዊ ብሞራ ጌርካ ናብ ስቶክሆልም ምኻድ ይከኣል።
ስራሕን ትካላት ናይ ምምስራት ተኽእሎታትን
ኣብ ምምሕዳር ባርይ ዝርከቡ መብዛሕትኦም ስራሓት ብርክት ዝበሉ ዓውደ ስራሓት ዝርከብዎም ኣብ ንእስ ዝበሉ ናይ ብሕቲ ትካላት እዮም። ካልኦት ዕብይ ዝበሉ ትካላት ቱሪዝም፣ ዕንጨይቲ፣ ፋብሪካን ንግድን እውን ኣለዉ። ቁጽሪ ኣብ ሕርሻን ዕንጨይትን/ኣግራብን ዝነጥፉ ምስ ዝተረፈ ሃገረ ሽወደን ክወዳደር ከሎ ልዑል እዩ። ቁጽሪ በጻሕቲ ምምሕዳር እናወሰኸ ስለዝመጸ ቁጽሪ ምስ ቱሪዝም ዝተሓሓዝ ናይ ስራሕ ዕድላት እውን ይውስኽ እዩ። 25 ሚእታዊት ዕድላት ስራሕ ናይ ምምሕዳር እዩ መብዛሕቶም ሰራሕተኛታት ድማ ኣብ ሕክምና፣ ክንክን፣ ኣብያተ ትምህርትን ክንክን ህጻናትን ይነጥፉ። ኣብ ቱሪዝም ቀጻሊ ምቹእ ምዕባለት ኣሎ ቁጽሪ በጻሕቲ ምምሕዳርና ውን ዓቢ እዩ።


text:
መንእሰይ ሃፍታይ ገብረን መንእሰይ ኣብርሃለ ፍትዊን ንቪኦኤ ኣብዝሃብዎ ቃለ-ምልልስ ብዕለት 27 ጥሪ 2008 ዓ/ም ሰዓት 12 ንግሆ ወታደራዊ ክዳን ዝተኸድኑን መብዛሕቲኦም ኣምሓርኛ ዝዛረቡን ዕጡቓት ቶኽሲ ከፊቶም ብበትሪ እናወቕዑ ን32 ሰባት ናብ ኤርትራ ከምዘስገሩዎም ገሊፆም።ዝተጨውይሉ ኣብ ዞባ ሰሜን ምዕራብ፣ወረዳ ቃፍታ ሑመራ ፍሉይ ሽሙ ፅርጋ ግርማይ ኣብ ዝተብሃለ ቦታ እዩ።
ኣብ ጥቓ ከተማ ተሰነይ ኣብ ዝርከብ ዓብዪ ዝበልዎ መስኖ ክሳብ 19 ለካቲት 2008 ዓ.ም ከስርሑ ከምዝፀንሑን ናብ ታዕሊሞ ክወስዱዎም ይንገሩዎም ከምዝነበሩን ብምግላፅ ኣብ መወዳእታ ግን ንሳቶም ብዘይፈልጡዎ ብመኪና ኣሳፊሮም ኣብ ዶብ ኤርትራን ሱዳንን ናብ እትርከብ ከተማ ሓምዳይት ምስ ኣፀግዕዎም ላዕለዋይ ኣመራርሓ ‘ኣርበኞች ግንቦት ሸውዓተን’ ሻምበል ዳዊት ዝተብሃለ ኤርትራዊ ወታደራዊ መኮነንን ናብ ዓድኹም ትምለሱ ኢኹም ከምዝበሉዎም ክልቲኦም መናእሰይ ይዛረቡ።
ብፍላይ እቲ ኤርትራዊ ወታደራዊ መኮነን ‘መንግስቲ ኤርትራ ብከምዚ ተዓፊንኩም ምምፃእኹ ኣይፈለጠን፣ምስ ፈለጠ ግን ናብ ሃገርኩም ክትምለሱ ወሲኑ’ኢሉ ከምዝተዛረቦም ገሊፆም።
እዚ ዜና እዚ ብዕለት 10 ለካቲት 2008 ዓ/ም ምስ ዘመሓላለፍናዮ ናይ 85 ኢትዮጵያዊን ምዕፋን ኣይመሳሰልን።
መጭወይቲ ተኻይድዎ ዝተብሃለ ቦታ ሓደ እንተኾነ እውን እቲ ዕለት፣ዝተጨውይሉ ስዓት፣ብዝሒ ዝተጨውዩ ኢትዮጵያዊያን፣መንነት እቶም ጨወይቲ፣ኣብ እዋን እቲ መጭወይቲ ኣጋጢሙ ብዛዕባ ዝተብሃለ ናይ ሰባት ሞት ኣይመሳሰልን።ካብ መንግስቲ ኢትዮጵያ መብርሂ ንምርካብ ዝገበርናዮ ፈተነ ኣይሰለጠን።ካብ መንግስቲ ኤርትራን ኣብ ኤርትራ ካብ ዝንቀሳቐስ ‘ኣርበኞች ግንቦት 7’ን ርእይቶ ንምርካብ ፈቲና እውን ኣይቀንዐናን።
ምሉእ ትሕዝቶ ኣብዚ ምስማዕ ይክኣል።


text:
ሓንቲ ኣደ ምስ ሽዱሽተ ደቃን ሓዋን ብድምር ሸሞንተ ኣባላት ቤተ ሰብ ምሟቶም፣ብዝሒ ዝሞቱ ድማ ካብ 40 ንላዕሊ ክኸውን ከምዝኽእል ሬድዮ ድምጺ ኣሜሪካ ካብ ዘዘራረቦም ነበርቲ ጅግጅጋ ሓደ ገሊጾም።
ኣብ ከተማ ጅግጅጋ ለይቲ ሰዓት ሓሙሽ ጋሻ ውሕጁ መጺኡ ን23 ሰባት ቀቲሉ፣ን84 ሰባት ብከቢድ ኣቑሲሉን ኣብ ብዙሓት ኣባይቲ ድማ ጉድኣት ኣብጺሑን።
ሽመን ክግለጸለን ዘይደለያ ነባሪት ጅግጅጋ ነቲ ኩነታት ከምዚ ክብላ ይገልጻ።
‘እቲ ውሕጅ እናሓነነ እዩ መጺኡ።ልክዕ ናይ ኣውሮፕላን ድምጺ እዩ ዝመስል።ንሰባት ምውሳድ ምስ ጀመረ ኣብታ ከተማ ኣውያት ብኣውያት ኮይኑ።ጸልማት እዩ ድማ ነይሩ፣ናይ መንገዲ መብራህቲ ኣይነበረን።’
ፖሊስ ብዛዕባ ዝጋጠመ ሓደጋ ምዝጋብ ስለዝቐጸለ ብዝሒ ናይ ዝሞቱ ካብቲ ዝተጠቕሰ ንላዕሊ ክኸውን ከምዝኽእል ካልእ ነባሪ ይገልጹ።
ብዝተኣሳሰረ ዜና ብቕድሚ ትማሊ ሰንበት ኣብ ክልል ዓፋር ኣብ ወረዳታት መጋሌን ዳሉልን ሓያል ንፋስ ዝተሓወሶ በረድ ወቒዑ ሓሙሽተ ሰባት ከምዝሞቱ ኣሶሼትድ ፕረስ ጸብጺቡ’ሎ።
ምሉእ ትሕዝቶ ኣብዚ ምስማዕ ይክኣል።


text:
January 19, 2019
ደራሲ – ኣልኣሚን መሓመድ ስዒድ
3
ቤት ሻሂ ኣቶ ማሕጁብ ኣልጃዓሊ ንእድሪስን ንዝተፈላለዩ ኣዕሩኽቱን፣ ከም ሓንቲ ደሃይ ኣዝማድን ኩነታት ሃገርን ዝዝትዩላ ቦታ እናኾነት ብምምጻኣ፣ ካብ ተጸናጸንትን ምስ ፖሊስ ሱዳንን ስለያ ኢትዮጵያን ዝሰርሑ ወኪላት ከይፈርሑ፣ ብደገፍ ኣቶ ኣልጃዓሊ ተተባቢዖም፣ ብዛዕባ ዝተፈላለዩ ጉዳያት እንተላይ ተኣፈፍቲ ናይ ፖለቲካ ጉዳያት ከይተረፉ፣ ብወግዕን ዓውታን ዝመያየጡላ ባይታ ኮነት። ምስ ግዜ፣ እታ እንዳ ሻሂ ቖላሕታ ተቐማጦ ከባቢኣ ክትስሕብ ብምጅማራ፣ ብዙሓት ብጥርጣረ ክዛረቡላን ከሓቱ’ላውን ጀመሩ። ዝእከቡ ሰባት ካብ ግፍዕታት ስርዓት ኢትዮጵያ ዝሃደሙ ኤርትራውያን ከም ዝኾኑ ምስ ተፈልጠ፣ ገለ ቀናኣት ነቲ ንኤርትራውያን ዝወሃብ ነጻ ትምህርትን ሕክምናን ብቕጽበት ደው ክብል ኣለዎ ክብሉ ተበገሱ። ቀጺሉ ገለ ኣብ ከባቢ ሹቕ ከተማ ከሰላ ዝርከቡ ኣባላት ቀብላ ፈላታ (1) ምስ ገለ ኣባላት ፖሊስን ስለያን ሱዳን ተመሻጥሮም፣ ሃገራዊ ረብሓ ሱዳን ክሕሎ ኣለዎ ብዝብል ምስምስ፣ ንእድሪስን ቀረብቱን ክከታተሉ፣ ክርብሹን ክሕሱዉን ጀመሩ።ሕሉፍ-ሓሊፉ፣ ገለ ዓያሹን ደናቁርን ብዘይ ሕጋዊ ኣገባብ፣ ቀቢላ በኒዓሚር ንህዝቢ ምብራቕ ሱዳን ዘይውክሉ ወጻእተኛታት ኢዮም፣ ተጻረርቲ ሰውራ ኢማም ማህዲ ነይሮም ወ.ዘ.ተ. ብዝብል ጸለመታት


text:
ብዛዕባና
ፕሮጀክት ሶቨራን - "SOUVERÄN – migrantischeSelbstorganisationzurberuflichen Integration" (ዓርሰ -ምሕደራ ስደተኛታት ንተሳትፎ ስራሕ) ብካውንስል ስደተኛታት ሽሌስቪህ - ሆልስቴን ሓገዝ ገንዘብ ዝንቀሳቐስ እዩ። እቲ ፕሮጀክት ስደት ድሕረ ባይታ ንዘለዎም ብፍላይ ከዓ ኣብ ገጠር ሽሌስቪህ - ሆልስቴን ንዝነብሩ ሰባት ሓገዝ ዝህብ እዩ። ስደት ድሕረ ባይታ ዘለዎም ሰባት በዚ ፕሮጀክት ዝተፈላለዩ ሓገዛት ዝረኽቡ እንትኾን ብፍላይ ኣብ ስራሕ ተሳተፍቲ ንክኾኑ ንዝሕንፅፁዎም ስትራቴጂታት ግልጋሎት ምኽሪ፣ ስልጠናን መዕበዪ ዓቕምን ይህብ። ካብዚ ብተወሳኺ ሞያው ተሳትፎ ንክህሉ ኣቓልቦ ሂቡ ዝሰርሕ ፕሮጀክት ውን እዩ።
ንጡፋት ተሳፍቲ ኣባላት ማሕበረሰብ ስደተኛታት ብሓገዝ ፕሮጀክት ሶቫራን ኣብ ዝተፈላለዩ ከባቢታት ዓርሰ -ምህደራ ዘሳልጡ ብዙሓት ትካላት ከጣይሹ ክኢሎም እዮም።
ጥምረት ሽሌስቪህ - ሆልስቴን "Integration durchQualifizierung (IQ)" (ጥምረት ብውፅኢት) ንኹሉ ዘሳትፍ ኣብ መላእ ዓለም ምስ ዝርከባ ዝተፈላለያ ትላላትን ፕሮጀክትታትን ብምስራሕ ንስደተኛ ድሕረ ባይታ ሰባት ናብ ስራሕ ዓለም ክፅንበሩ ዝሕግዝ ፕሮጀክት እዩ። መሰረታዊ መበገሲ እዚ ጥምረት ሰባት ብፅሬት ክሰርሑን ዓቕሞም ከዕብዩን ከምዘለዎም ክርድኡ ምኽራዊ ሓገዝ ምሃብ እዩ። እቲ ጥምረት ብካውንስል ሰደተኛታት ሽሌስቪህ - ሆልስቴን ገንዘባዊ ሓገዝ ዝንቀሳቐስ እዩ። (www.frsh.de)
ንተወሳኺ ሓበሬታ እዚ ረኣዩ፡ www.iq-netzwerk-sh.de
ዋና መተሓባበሪ እቲ ጥምረት ፋርዛነህ ቫጂ-ቮብ፥ ኢ-ሜይል: fvv@~@frsh.de ስልኪ: 0431556-856-47
ኣማሓዳሪ ፕሮጀክት SOUVERÄN:
ሉድሚላ ባባያን
ስልኪ.: 0431 556 853 67
ተወሰኸቲ ኣናእሽቱ ፕሮጀልትታ ጥምረት ብውፅኢት ( IQ)፡
HSP 1: Anerkennungs- und Qualifizierungsveratung
Anerkennungs- und Qualifizierungsberatung - ምኽሪ ኣፍልጦን ብቕዓትን
IQ Faire Integration Schleswig-Holstein - ምኽሪ ኣብ ሓደ ንዘይረግኡ ሰራሕተኛታት
HSP 2: Qualifizierungsmaßnahmen
መመዘኒ ረቛሒታት
HSP 3: ተሳትፎ (Teilhabe)
ፕሮጀክት ሶቨራን - "SOUVERÄN – migrantischeSelbstorganisationzurberuflichen Integration" (ዓርሰ -ምሕደራ ስደተኛታት ንተሳትፎ ስራሕ
- ስልጠና ኣብ ጉዳይ ሕብረ-ባህላዊ ግልፅነትን ፀረ-ምጉናይን - diffairenz – Schulungen zur interkulturellen Öffnung und Antidiskriminierung
- ፀረ- ምጉናይ ደው ምባል - Mit Recht gegen Diskriminierung!
HSP 4: ጥምረት ሰብሞያ
ጥምረት ክልላዊ ስፔሻሊት ሽሌስቪህ - ሆልስቴን
ጉጅለ ሶቨራን
ሉድሚላ ባባያን
ኣማሓዳሪ ፕሮጀክት
ስልኪ.: 0431 556 853 67
Danica Fröhlich
ሓጋዚት ፕሮጀክት ሃውስ ቻይልድ
Mahmoud Abu Lahem
ፕሮሞተር SOUVERÄN
ካውንስል ስደተኛታት ሽሌስቪህ - ሆልስቴን
ካውንስል ስደተኛታት ሽሌስቪህ - ሆልስቴን ስፖንሰር ፕሮጀክት ሶቨራን እዩ። ካብ 1991 ጀሚሩ ድማ ትምህርትን ግልጋሎት ምኽርን ክህብ ፀኒሑ እዩ። ፖሊሲ ስደተኛታት፣ ስራሕቲ ርክብ ህዝቢ፣ ጥምረታት እንትፍጠሩ ምትሕብባርን ካልኦትን ስራሕቲ እውን ይፍፅም። ሜህር ላን ሲች ከም ኣብነት ምውሳድ ይከኣል።
ካውንስል ስደተኛታት ሽሌስቪህ - ሆልስቴን (Flüchtlingsrat Schleswig-Holstein e. V.)
ሶፊንብላት 82-86
24114 ኬለ


text:
ንሶም ኣብታ ሃገር ብዝተላዕለ ኹናት ሓድሕድ ቕድሚ ክልተ ዓመት ናብ ስደት ዘምርሑ ክኾኑ ከለው ብመሰረት መስከረም 12,2018 ኣብ መንጎ ክልቲኦም ወገናት ዝተፈረመ ስምምዕ ሰላም ሪክ ማቻር ምክትል ፕረዚደንት ሳልቫኬር ኮይኖም ከምዘገልግሉ ተፈሊጡ’ሎ።
ኣብ 2013 ኣብታ ሃገር ኹናት ሓድሕድ ካብ ዝለዓል ንደሓር ክልቲኦም መራሕቲ ብሓባር ንምስራሕ ዝፍትንሉ እዚ ሳልሳይ ጊዜ’ዩ።
ሪክ ማቻር ኣብታ ሃገር ዝክበር ናይ ሰላም መዓልቲ ንምስታፍ ጁባ ኣብ ዝኣተውሉ እዋን ፕረዚደንት ሱዳን ዑመር ኣልበሽር፡ ኣብ ኢትዮጵያ ፈላመይቲ ጓል ኣንስተይቲ መራሒት ሃገር ፕረዚደንት ሳህለወርቅ ዘውዴ፡ ፕረዚደንት ኡጋንዳ ዩወሪ ሙሰቨኒ፡ ፕረዚደንት ሶማል መሓመድ ዓብዱላሂ መሓመድ ከምኡ’ውን ቀዳማይ ሚንስተር ግብጺ ሙስጠፋ ከማል ማድቡለይ ተረኺቦም ምንባሮም ተገሊጹ’ሎ።
እዚ ከምዚ ኢሉ ከሎ ፕረዚደንት ሳልቫ ኪር ኣብታ ሃገር ንዝሓለፉ ሓሙሽተ ዓመታት ንዝወረደ ዕንወት ንህዝቢ ደቡብ ሱዳን ብወግዒ ይቕሬታ ብምሕታት ናይ ሪያክ ማቻር ወሃቢ ቃል ዝነበሩን ሞት ዝተፈረዶምን ጄምስ ጋትዴት ካብ ማእሰርቲ ፈቲሖም። ካብቶም ዝተፈትሑ ካልእ ናይ ማቻር ኣማኻሪ ፀጥታ ዝነበሩን ብኽስታት ስለያ ብማሕነቕቲ ክቕተሉ ዝተፈዶም ጆን ኤንድለይ ይርከብዎም።
ፕረዚደንት ኪር ዳግም ንዝተመሓየሸ ኣብ ዝሓለፈ ወርሒ ዝተፈረመ ስምምዕ ሰላም ንምኽባር ንዝተኣከበ ህዝቢ ኣብ ዘስምዕዎ መደረ ‘’ከም ፕረዝዳንትኹም ኣብ ክንዲ ኩሎም ተሳተፍቲ ናይቲ ግጭት ይቕሬታ ይሓትት ኣለኹ’’ኢሎም ።
‘’ንርእስና መራሕቲ ኢልና ንወስድ ብሓባር ሓላፍነት ክንወስድን ናብ ኲናት ንዘይምምላስ ንህዝብና ቃል ክንኣትው ኣለና’’ እውን ኢሎም።
ኣብ ደቡብ ሱዳን ኣብ ዝሓለፈ ሓሙሽተ ዓመታት ብዝተኻየደ ኩናት ሓድሕድ ኣስታት 400,000 ሰባት ምሟቶምን ብሚልዮናት ዝቑጸሩ ድማ ካብ መነባብርኦም ምዝንባሎም ጸብጻባት ዝተፈላላዩ ትካላት ይሕብሩ።


text:
ውግእ ብቀጥታ ናይ ደቂ-ሰባት ህይወት ዝቐዝፍ ናይ ጥፍኣት ስራሕ እዩ። ምስኡ ንሂወት መቐጸሊ መነባብሮ ዝዀነ ኩሉ የዕኑ። ሰላምን ቅሳነትን ሕብረተሰብ ከሊኡ ናብ ጥምየትን ስደትን ዘቃልዕ ተግባር እዩ። ዘዕኑ እምበር ዝሃንጽ ኲናት የለን። ብምዃኑ ውግእ ንኸይክሰት ሓያል ቃልሲ ይሓትት። ህዝቢ ኤርትራ ልዕሊ ማንም ህዝቢ ውግእን ወረ ውግእን እንታይ ምዃኑ ጽቡቕ ገይሩ …ዝተረፈ ኣንብቡ
ርእሰ ዓንቀጽ
ሽዱሽተ ተቓወምቲ ኤርትራውያን ውዳባት ሓባራዊ ጋዜጣዊ መግለጺ ብዛዕባ ህሉው ጥሕሰት ዶብ ሰራዊት ኢትዮጵያ ናብ ኤርትራ
ሽዱሽተ ተቓወምቲ ኤርትራውያን ውዳባት ሓባራዊ ጋዜጣዊ መግለጺ ብዛዕባ ህሉው ጥሕሰት ዶብ ሰራዊት ኢትዮጵያ ናብ ኤርትራ ገዛኢ ስርዓት ጃንዳ፡ ዲክታቶርያዊ ስርዓት እሳያስ ኣፍወርቂን ጭፍራኡን ኣብ ውሽጢ ሃገር ንህዝቢ ኤርትራ ብጭካነ ረጊጽካ ብምምብርካኽ ንምግዛእን ከምኡ’ውን ንምውራድን፡ ብኽብርን ነጻነትን ኣብ ሃገሩ ናይ ምንባር መሰረታዊ መሰሉ ሓሪምዎ ይርከብ። ኣብ ወጻኢ ድማ ንዝምድና ሕዝቢ ኤርትራን …ዝተረፈ ኣንብቡ
ውድባዊ መግለጺ ውዱብ ሓድነት ኤርትራውያን ብመኽንያት ሓደ መስከረም ምጅማር ብረታዊ ቃልሲ ህዝቢ ኤርትራ
ውድባዊ መግለጺ ውዱብ ሓድነት ኤርትራውያን ብመኽንያት ሓደ መስከረም ምጅማር ብረታዊ ቃልሲ ህዝቢ ኤርትራ ዝኸበርካ ሓፋሽ ህዝብና፣ ባሕቲ መስከርም ኣብ ታሪኽ ህዝቢ ኤርትራ፣ ምልክት ኒሕን ሓቦን፣ መድረኽ ሕራነን ንመግዛእቲ ዘይተምበርካክነትን ፡ ምልክት ኩልንተናዊ ቃልስን ኢያ። ህዝብና እቲ ንዘመናት ዝደለዮ ምምላስ ናጽነቱን ክብረቱን፣ ካብ መግዛእቲ ናብ መግዛኣቲ ምስ ተሰጋገረ፣ ብሰለማዊ ቃልሲ ከረጋግጾም …ዝተረፈ ኣንብቡ
ንስስን ክንሕይል፡ ንጽቡቕና ንሞጉስ ንሕመቕና ንመንቑስ
ንስስን ክንሕይል፡ ንጽቡቕና ንሞጉስ ንሕመቕና ንመንቑስ ሰባት ኣሽምባይዶ ካብ ዝተፈላለየ ድሕረ ባይታን ኣተሓሳስባን ተጠርኒፎምን ንናይ ሓባር ዕላማ ክቃለሱ ዝወሰኑን፡ ካብ ሓንቲ ማህጸንን ስድራቤትን ዝተወልዱን ብሓባር ዝነብሩን ሰባት እውን ኣብ እዋን መግቢ፡ ድቃስን ካልእ ዕለታዊ፡ ተግባራትን ምኹራይን ምጉናጽን ከርእዩ ንቡር ኢዩ። ይኹን እምበር እታ ካብ ሓደ ኣቦን ኣደን ብምውላዶም ዘይትብተኽ …ዝተረፈ ኣንብቡ


text:
- Startsida
- Kommun och politik
- Ny i kommunen
- ሕደሽቲ መጻእተኛታት ኣብ ሉማ ኮሙን
- ቆጠባን ምትካል እግርን
- ትምህርቲ ሕብረተ፡ሰብ (SO)
ትምህርቲ ሕብረተ፡ሰብ (SO)
ትምህርቲ ሕብረተ፡ሰብ (SO) ንሓድሽ መጻኢ ዝኸውን ትምህርቲ`ዩ። እቲ ስልጠና ብቋንቋ ኣዴኻ ኮይኑ፡ ብጠቕላላ ካኣ 60 ሰዓታት`ዩ፡ ሕብረተ፡ሰብ ሽወደን ከመይ ከም ዝሰርሕ ካኣ ኣፍልጦ ይህብ።
ድሕሪ ኣብቲ ምምሕዳር ከም ተቐማጢ ምምዝጋብካ ብዝተኻእለ መጠን ቀልጢፍካ ትምህርቲ ሕብረተ፡ሰብ ትጅምር። ድሕሪ ሰልስተ ዓመት ከም ነባሪ ምምዝጋብካ ኣብ ሽወደን ካኣ ግዴታ ናይ ኮሙን ምድላው ትምህርቲ ሕብረተ፡ሰብ ናዓኻ የብቅዕ።
እቲ ዕድል ናይ ስልጠና ሓንሳብ ጥራይ ከም ዝኾነን ብዘይ ዝኾነ መኽንያት ምስ ተቡክር ክፍሊት መደብ ምትካል እግሪ ከምዘይዋሃበካን ፍለጥ። ንስኻ ወይ ውላድካ እንድሕር ሓሚሙ ነቲ ኣካያዲ SO ክትዛራረቦ ኣለካ፡ እንተ ዘየለ ናይተን ዘብኮርካለን መዓልታት ክፍሊት ኣይወሃበካን`ዩ።.
ኣብ ሉንድ ዘሎ ቤት ጽሕፈት መራኸቢ ስራሕ`ዩ ናብ ትምህርቲ ሕብረተ-ሰብ ከተመልክት ዝሕግዘካ።
ዝኾነ ሕቶ ኣለካ፧ ምስ ማርያ ላርሾን ክኢላ ማሕበራዊ ነገራት ኣብ ሉማ ኮሙን ተዘራረብ። ናብ ማእከል ርክባት ደውል ሽዑ ምስኣ ከራኽቡኻ ዮም።
ቴሌፎን፡ 040-641 10 00
Sidansvarig: Lucia Prieto De La Fuente
Senast uppdaterad:


text:
ወዲ ሕድሩ(II)
ካልኣይ ክፋል
ኣብ መስከረም 1976፡ ቤት ትምህርቲ ሰውራ ክምስረት ከሎ፡ ክቕበሎም ዝጀመረ ተመሃሮ ኣብ ክልተ ክሊ ዕድመ እዮም ነይሮም። ኣዝዮም ነኣሹ (ንናይ ወለዶም ናብዮትን ፍቕርን ዝትክእ ኣተኣላልያ ዘድልዮም፡ ከምኡ እውን መዓልታዊ ምክትታልን ናይ ጽሬትን መግብን ሓገዝ ዘድልዮም፡ ብግምተይ ዕድሚኦም ክሳብ 11 ዓመት ዝነበረ)፡ ዓበይቲ ድማ (ካብ ብግምት 12 ክሳብ 16 ዓመት ኣቢሎም ዝኾኑ) ዝጥርነፉለን ኣሃዱታት ቆይመን፡ ብጋንታታት ወይ ምግብናታት ዝፍለጥ ውደበ ይፍለጣ ነይረን። ጸኒሑ ናይ ማእከሎት ምድብ (ብግምተይ 12-13 ዝነበሩሉ) ቆይሙ። ኣብቲ መጀመርታ- እቲ ቤት ትምህርቲ ኣብ ኣብ ዜሮ ኣብ ዝነበረሉ ዓመታት- እተን ጋንታታት፡ ብፍላይ ድማ ናይ ንኣሽቱ፡ ብኣስማት ሓለፍቲ ወይ “ኣደታቶም/ኣቦታቶም”ይጽወዓ ነይረን…እንዳ ዛይድ…እንዳ ኣበባ..ወዘተ። ነብሰወከፍ ጋንታ ድማ ናይ ገዛእ ርእሳ ምግብናን ኣለይትን ነይሮማ። ኣለይቲ ዝበሃላ ድሕሪ ወተሃደራዊ ታዕሊም ዝምደባ ተጋደልቲ እየን ነይረን። ስርሐን ድማ መግቢ ምቕራብ ነይሩ። ብዛዕባ ኣመሰራርታ ቤት ትምህርቲ ሰውራ ዝምልከት ንዝያዳ ንባብ ነዚ መተሓሓዚ ጠውቕ። ቤት ትምህርቲ ሰውራ ብዙሓት ትጉሃትን ውፉያትን “ኣቦታት”ን “ኣደታት”ን ሓለፍትን መምሃራንን ዝፈረዩላን ዝተፈተኑላ ትካል እያ ነይራ። ዝቕጽል ጽሑፍ ምስ ስዉእ ሚኪኤል ሕድሩ ዝተኣሳሰር ኮይኑ፡ ኣብቲ ናይ ዓበይቲ ጉጅለ ዘተኮረ እዩ።
ቀዳማይ ሓላፊ ዓበይቲ ፊተውራሪ እሽማዒል መሓመድ (ወዲ መሓመድ) ይበሃል ነይሩ። ኣዝዩ ፍቱው ሰብ እዩ ነይሩ። ምስ ምምስራት ቤት ትምህርቲ ሰውራ፡ ካብ ሓይልታት ተሳሒቡ፡ ኣብ ልዕሊ እቲ ምስ መዓልታዊ ምምሕዳር ተመሃሮ ዝነበሮ ሓላፍነት፡ ሓደ ካብቶም መስረትቲ ዘመናዊ ካሪክለም ትግረ እዩ ነይሩ። ቋንቋ ትግረ ብክልተ ኣእጋራ ደው ክትብል ኣዝዩ ወሳኒ ተራ ዝተጻወተ እዩ ነይሩ። ኣብ ማእቶት ቀዳማይ፡ ኣብ ማሕበራዊ ህይወት (ምዝንጋዕን ጸወታታትን) ቀዳማይ፡ ብዕድመ እምበር ብጠባይ ዳርጋ ሓደ ካብቶም ፊተውራሪ ኮይኑ እዩ ንእንዳ ዓበይቲ መሪሕዋ። መነባብሮኡ ድማ ካብ ናይ ፊተውራሪ ሓለፋ ዘይነበሮ፡ ቤት ጽሕፈቱ ከይተረፈ ኣብ ትሕቲ ሓንቲ ባዕቲ ኮይኑ፡ ትምህርታዊ ማተርያላት ከዳሉ ምሉእ ለይቲ ምስ ሸምዓ ክቃለስ ሓዲሩ፡ ንጽባሒቱ ድቃስ ከይጸገበ ዝምህር ዝነበረ ኣብነታዊ ስዉእ ተጋዳላይ እዩ። ኣብ ፊተውራሪ ሓድነትን ሕውነትን ከስፋሕፍሕ፡ ፍቕሪ ሃገርን ስራሕን ክሓድር መሰረት ካብ ዘንበሩ እዩ ነይሩ ወዲ መሓመድ። ምስ ጉብዝና (adolescence) ዝመጽእ ጠባያት ኣብ ምርዳእን ምእላይን ጸገም ከም ዝነበሮ ሎሚ ምስ ዓበኹ ክረኣየኒ ይኽእል እዩ። ብዝተረፈ ኣዝዩ ፍቱው ኣላዪ ነይሩ። ወዲ መሓመድ ኣብ 1978 ናብ ቤት ትምህርቲ ካድር ምስ ከደ፡ ኣብቲ ጸላኢ ንግንባር ባጽዕ ዝሰበረሉ ውግኣት ምስ ብጾቱ ብጅግንነት ተሰዊኡ። ብዛዕባ ወዲ መሓመድ ኣብ ካልእ እዋን ርእሱ ዝኸኣለ ጽሑፍ ከቕርብ ክፍትን እየ።
መስዋእቲ እስማዒል መሓመድን ብጾቱን ምስ ተሰምዐ፡ ፊተውራሪ ዓሚቚ ሓዘን እዩ ሒዝዎም። ዳርጋ ንኹላ ቤት ትምህርቲ ሰውራ ዝተንከፈ ዜና እዩ ነይሩ። መን እዩ ቦታ ወዲ መሓመድ ዝትክእ ዝብል ሕቶ ኣብ ሓንጎል ኩሉ ነበረ- ክሳብ ወዲ ሕድሩ ዝቕልቀል። ንወዲ ሕድሩ ክንቅበሎን ክንፈትዎን ግዜ ኣይወሰደልናን። ብሓቂ ድማ ቦታ ናይ’ቲ እንፈትዎ ወዲ መሓመድ ተኪኡ ጥራይ ዘይኮነስ፡ ንሓድጊ ወዲ መሓመድ ዝያዳ ኣሃብቲምዎን ኣበሪኽዎን እዩ።
ሚኪኤል ሕድሩ፡ ካብ ከም ዓቢ ሓላፊ ወይ “ኣቦ” ምዝካሩ፡ ዝያዳ ከም ዓቢ ኣያን ከም ዓቢ ዓርክን ከም ዓቢ መምህርን ምዝካሩ ይቀለና ነቶም ምስኡ ዝተጋደልና ሰባት። ብዙሓት ሓርበኛታት ተጋደልቲ ኣብ ታሪኽ ቤት ትምህርቲ ሰውራ ዘይሃስስ ኣሰር ገዲፎም ሓሊፎም እዮም- ሓለፍትን ኣለይትን መምሃራንን። ኩሎም ከዋኽብቲ’ኳ እንተኾኑ፡ ከዋኽብቲ እውን ብድምቀቶም ይፈላለዩ እንድዮም፡ ኣብ ህይወትና ጽልዋ ዘሕደሩ ሰባት እውን ብመጠን እቲ ኣብ ዝኽርና ዝሓደግዎ ኣሰር፡ ድምቀቶም ይፈላለ እዩ።
ዝበዝሕ እዋን ኣብ ህይወትና ዘይሃስስ ምስሊ ገዲፎም ዝሓልፉ ሰባት፡ በቲ ብኣሃዛት ዝልካዕ ጭቡጥ ኣበርክቶኦም ጥራይ ዘይኮነ በቲ ሰብኣዊ ባህርያቶም እዩ። ኣብቲ ሰባት ኣግሊሎምካን ግደ ጽምዋ ዝኾንካሉ ግዜ መን ቀሪቡ ከዕልለካን ሽግርካ ክፈልጥን ተወኪሱካ? ኣብቲ ዝደነንካሉን ዝሓዘንካሉ እዋን መን ኣጸናኒዑካ? ኣብቲ ዝጠመኻሉን ዝጸማእካሉን ግዜ መን እዩ ንነብሱ ወጺዑ “እንካ” ዝበለካ? ኣብቲ ብቁሪ ዝተቐለጥካሉ መን እዩ ኣንሶልኡ ገፊፉ ዝኸደነካ፡ ኣብቲ ብጸላኢ ተኸቢብካ ኣብ ቀውጢ ዝኣተኻሉ መን እዩ መሪሕ ኮይኑ መዋጽኦ ክትረክብ ልዕሊ ብጾቱ ላዕልን ታሕትን ዝበለን “ኣጆኹም” ዝበለካን? መን እዩ ነቲ ተስፋ ዝፈታትን ህይወት መቐረት ክህልዎ መደባት ዘውጽእን ኣበርክቶታትን ዝገብር? መን እዩ ኣሃዱኣዊ ስኒት ክህሉ ዝጽዕር፡ ብስምዒታዊ ድፍኢታት ከይተሰነፍካ ንነዊሕ ክትጥምት ዝምዕደካ፡ ኣብ ደረጃኻ ወሪዱ፡ ከም መሓዛ ዝምዕደካ—ወዘተ። ሚኪኤል ሕድሩ፡ ክሳብ ኣብታ ናይ መወዳእታ ህሞት ናይ ህይወቱ፡ ሞት ብኹሉ ሸነካት ከቢባቶ እንከላ እውን ከይተረፈ፡ ንኩሎም እዞም ኣብ ላዕሊ ዘለዉ ባህርያት ዘማልአ ሰብ እዩ። ብዛዕባ ኣሰዋውኣ ሚኪኤል ሕድሩ ንዝምልከት፡ ኣብ ዝቕጽል ክፋል ብተመሃራዩ ዝነበረ ፍጹም ተስፋማርርያም ረባዕ ኣብታ ” ካብ ቅያታት ፊተውራሪ” እትብል መጽሓፉ ዘስፈሮ ብምልኡ ክልቅቦ እየ። ብተወሳኺ፡ ካብታ ሰንኪሉ ናብ ቤት ትምህርቲ ሰውራ ዝመጸላ 1978፡ ክሳብ እታ ዝተሰወኣላ 1983፡ ገለ ንሚኪኤል ሕድሩ ዝምልከት ካብ ዝክርታተይን፡ ንሚኪኤል ዝፈልጡ ዝኽርታት ብጾተይን ከካፍል እየ። ኣብ ሳልሳይ ክፋል የራኽበና።


text:
ካብቲ ኣብ ኡክረይን ዘሎ ውግእ ዝሃደምካ
ናይ መጠረሽታ ዝተሓደሰሉ፡ 3 5 2022
ካብቲ ኣብ ኡክረይን ዘሎ ውግእ ንዝሃደምካ ዝኸውን ኣብዚ ዝተኣከበ ሓበሬታ ኣሎ። ዝበዝሓ ክፋል ናይዚ መርበብ ሓበሬታ ኣብ ሓጺር ግዜ ናብ ኡክራይኛ ክትርጐም እዩ።
ንስኻ ካብ ኡክረይን ናብ ሽወደን ዝመጻእካ፡ ባዮሜትሪካዊ ፓስፖርት እንተ ኣለካ ኾይኑ ብዘይቪዛ ን90 መዓልታት ክትጸንሕ ትኽእል ኢኻ። ክትሰርሕ ንኽትክእልን ውላድካ ክምሃር ንኽኽእልን፡ ካብ ብዓል መዚ ኢሚግረሽን ንመንበሪ ፍቓድ ከተመልክት ከድልየካ እዩ።
ብመሰረት መምርሒ ጃምላዊ ስደት ንዕቑባ ኣመልክት።
ካብቲ ኣብ ኡክረይን ዘሎ ውግእ ዝሃደምካ፡ ብመሰረት ናይ ኤውሮጳዊ ሕብረት መምርሒ ጃምላዊ ስደት፡ ግዝያዊ ዕቑባ ዝህብ መንበሪ ፍቓድ ክወሃበካ መሰል ክህልወካ ይኽእል እዩ።
ኣብ መርበብ ሓበሬታ ናይ ብዓል መዚ ኢሚግረሽን ብመሰረት መምርሒ ጃምላዊ ስደት መን ንግዝያዊ መንበሪ ፍቓድ ከመልክት ከም ዝኽእል ብዝያዳ ከተንብብ ትኽእል ኢኻ። ብዛዕባ ከመይ ገርካ ከም ተመልክትን ድሕሪ ውሳነ እንታይ ከም ዘጋጥምን እውን ከተንብብ ትኽእል ኢኻ።
ብመሰረት መምርሒ ጃምላዊ ስደት ሓደ መንበሪ ፍቓድ ተዋሂቡካ እንተ ኾይኑ
መምርሒ ጃምላዊ ስደት ናይዚ ዝስዕብ መሰል ይህበካ፦
- መንበሪ ቦታ ብመንገዲ ብዓል መዚ ኢሚግረሽን (ከተማ ክትመርጽ ኣይትኽእል ኢኻ)
- ክጸንሕ ዘይክእል ሕክምና
- ዝተወሰነ ቍጠባዊ ሓገዝ
- ቤት ትምህርቲ ንቘልዑ
- ኣብ ሽወደን ምስራሕ
መንበሪ ኣብ ሽወደን
መንበሪኻ ባዕልኻ ከተዳሉ ወይ ካብ ብዓል መዚ ኢሚግረሽን ንመንበሪ ሓገዝ ክትረክብ ትኽእል ኢኻ። ባዕልኻ መንበሪኻ ከተዳሉ እንተ መሪጽካ፡ ነቲ ክራይ ገዛ ናይ ግድን ባዕልኻ ክትከፍሎ ኣለካ። ባዕልኻ መንበሪኻ እንተ ኣዳሊኻ ንብዓል መዚ ኢሚግረሽን ኣድራሻካ ምሕባር ዘክሮ።
ብዓል መዚ ኢሚግረሽን ዝርዝር ናይ ማሕበራውን ቍጠባውን ብድሆታት ዘለዎም ናይ መንበሪ ከባቢታት ከም ዘለዎ ኣስተብህል ። እቲ ኣብ ከምዚ ዓይነት ከባቢ ክነብር ዝመርጽ ሰብ ነቲ ካብ ብዓል መዚ ኢሚግረሽን ዝወሀብ ናይ ቍጠባዊ ሓገዝ ምርካብ መሰል ከጥፍኦ ይኽእል እዩ። ኣብ ናይ ብዓል መዚ ኢሚግረሽን መርበብ ሓበሬታ እቲ ክትግዕዞ ትደሊ ዘለኻ ኣድራሻ ነቲ ካብ ብዓል መዚ ኢሚግረሽን ክፍሊት ናይ ምርካብ መሰልካ ኣብ ዝጸልዎ ከባቢ ዝርከብ እንተ ኾይኑ ክትፈልጥ ትኽእል ኢኻ።
ኮሙናት ኣብ ሽወደን
ኵሉ ኣብ ሽወደን ዝነብር ሰብ፡ ኣብ ሓንቲ ኮሙን ይነብር። ሓደ ኮሙን፡ ሓደ ከተማ፡ ሓደ ቁሸት ወይ ብዙሓት ቁሸታት ክኸውን ይኽእል እዩ። ኣብ ሽወደን 290 ኮሙናት ኣለዋ።
ኣብ Informationsverige.se ብዛዕባ ኵለን ኣብ ሽወደን ዝርከባ ኮሙናት ሓበሬታ ኣሎ። ኣብተን ዝተፈላለያ ኮሙናት እንታይ ከም ዘሎ፡ ንኣብነት ብዛዕባ ቤት ትምህርቲ፡ ስራሕን መንበርን ዝኣመሰለ ከተንብብ ትኽእል ኢኻ።
ካብ ኡክረይን ፍትዊ እንስሳ ሒዝካ እንተ መጺእካ ዄንካ
ካብ ዩክረይን ከልብኻ፡ ድሙኻ ወይ ካልእ ፍትዊ እንስሳኻ ሒዝካ መጺእካ እንተ ዄንካ፡ ናብ ዶብ ሽወደን ክትበጽሕ ከለኻ ንሰራሕተኛታት ጉምሩኽ ወይ ሓካይም እንስሳታት ክትሕብሮም ኣለካ። እቲ ካብ ዩክረይን ሒዝካዮ ዝመጻእካ እንስሳኻ ኣብ ዶብ እንተ ዘይተመርሚሩ ብዝተኻእለ መጠን ቀልጢፍካ ምስ ሓኪም እንሳታት ርክብ ክትገብር ኣለካ። እቲ ሓኪም እንስሳታት ነቲ እንስሳን ነቲ ዘሎ ሰነዳትን ክምርምሮ እዩ።
እቲ እንስሳ ብሓደ ሓኪም እንስሳታት ክሳብ ዝምርመር ምስ ካልኦት እንስሳታት ወይ ሰባት ክራኸብ ከም ዘይብሉ ኣይትረስዕ። እዚ ኣገዳሲ ዝኾነሉ ምኽንያት፡ ዩክረይን ዓመታዊ ብዙሕ ሕማም ዕብደት ከልቢ ከጋጥማ ከሎ ኣብ ሽወደን ግን እዚ ሕማም ስለ ዝጠፍኣ እዩ። ዕላማኡ ዝርግሓ ሕማም ዕብደት ከልቢ ንምዕጋት እዩ።
ክንክን እንተ ኣድልዩካ
ብመሰረት መምርሒ ጃምላዊ ስደት መንበሪ ፍቓድ ዝተዋህቡ በጽሕታት ህጹጽ ሕክምና፡ ህጽጹ ሕክምና ስኒ ከምኡ’ውን ክጸንሕ ዘይክእል ሕክምና ንኽረኽቡ መሰል ኣለዎም። ኣየናይ ሕክምና ክጸንሕ ከም ዘይክእል ዝውስኑ ሰራሕተኛታት ክንክን ሕማም እዮም። ክንክን ኣብ እዋን ሕርሲ፡ ክንክን ኣብ እዋን ምንጻል ጥንሲ፡ ምኽሪ ብዛዕባ መከላኸሊ ጥንሲ፡ ክንክን ጥዕና ኣዴታትን ክንክን ብመሰረት ሕጊ ተመሓላለፍቲ ሕማማት ( ሓደ ተማሓላለፍቲ ሕማማት ከይላብዑ ዝኽልክል ሕጊ) ክትረኽቢ እውን መሰል ኣሎኪ። ነዚ ክንክን እዚ ንምርካብ ፈለማ ኣብ ብዓል መዚ ኢሚግረሽን ክትምዝገብ ኣሎካ። እዚ ንቘልዑን ዓበይትን ይምልከቶም እዩ። ከም’ውን ሽዑ ናይ ጥዕና መርመራ ንኽትገብር ዕድል ክወሃበካ እዩ።
እንተ ሓሚምካ፡ ተጎዲእካ ወይ ስነ እእምሮኣዊ ሕማቕ ኣለካ ዄንካ፡ ፈለማ ምስ ማእከል ክንክን ጥዕና ርክብ ግበር። ምዓስ ሕክምና ከም ትደሊ ርግጸኛ እንተ ዘይኴንካ፡ ኵሉ ግዜ ናብ 1177 ቮርድጋይደን ክትድውል ትኽእል ኢኻ። ቍጽሪ ተለፎን +46 771 1177 00 እዩ። ንህይወት ሓደ ሰብ ዘስግእን ህጹጽ ኵነታትን እንተ ኾይኑ፡ ናብ ቍጽሪ ተለፎን 112 ክትድውል ኣለካ።
ክታበት ጸረ ኮቪድ-19
ኣብ ሽወደን ኵሎም ዕድሚኦም 12 ዓመት ወይ ካብኡ ንላዕሊ ዝኾነ ሰባት ክታበት ጸረ ኮቪድ-19 ክኽተቡ ይኽእሉ እዮም። ክታበት ጸረ ኮቪድ-19 ካብ ክፍሊት ናጻን ብፍታውን ዝውሰድ እዩ።
ውላድካ ሕክምና እንተ ኣድልይዎ
ትሕቲ 18 ዓመት ዝኾኑ ቈልዑን መንእሰያትን፡ ልክዕ ከምቶም ካልኦት ኣብ ሽወደን ዝነብሩ ቈልዑ፡ ናይ ሕክምናን ሕክምና ስኒን ማዕረ መሰል ኣሎዎም። መብዛሕትኡ ግዜ ንቘልዑ ዝወሃብ ሕክምና ብናጻ እኳ እንተዀነ ከከም’ቲ ትነብረሉ ቦታ ግን ክፈላለ ይኽእል እዩ።
ከም’ውን ቈልዑ ጸረ ናይቶም ልሙዳት ዝኾኑ ተመሓላላፊ ሕማማት ቈልዑ ንኽኽተቡ መሰል ኣለዎም።
ቍጠባዊ ሓገዝ
ናይ ገዛእ ርእስኻ ገንዘብ ዘይብልካ እንተ ኴንካ ካብ ብዓል መዚ ኢሚግረሽን ንቝጠባዊ ሓገዝ ከተመልክት ትኽእል ኢኻ። እቲ ካብ ብዓል መዚ ኢሚግረሽን ዝወሃበካ ገንዘብ ንመግቢ፡ ክዳውንትን ውልቃዊ ወጻኢታትን ክኣክል ኣለዎ።
ናብ ብዓል መዚ ኢሚግረሽን ክትበጽሕ ከለካ ወይ መመልከቲ ቅጥዒ ናብ ብዓል መዚ ኢሚግረሽን ብጶስጣ ብምልኣኽ ንቝጠባዊ ሓገዝ ከተመልክት ትኽእል ኢኻ።
ናይ ባንክ ሕሳብ
ብመሰረት መምርሒ ጃምላዊ ስደት መንበሪ ፍቓድ ዘለካ፡ ኣብ ሓደ ናይ ሽወደን ባንክ ሕሳብ ባንክ ክትከፍት መሰል ኣለካ። ኣብ ሓደ ናይ ሽወደን ባንክ ዓሚል ንኽትከውን፡ ናይ ግድን መንነትካ ከተረጋግጽን ሕቶታት ብዛዕባ ስለምንታይ ናይ ባንክ ሕሳብ ከም ዘድልየካ ክትምልስን ኣለካ።
መውዓሊ ህጻናትን ቤት ትምህርትን ንቘልዑ
ግዝያዊ ዕቝባ ዘለዎ መንበሪ ፍቓድ ዝተዋህቦም ቈልዑን መንእሰያትን ናብ መውዓሊ ህጻናትን ቤት ትምህርትን ክኸዱ መሰል ኣለዎም። ትምህርቲ ብናጻ እዩ። ምስቲ እትነብረሉ ኮሙን ተራኺብካ ውላድካ ናብ መውዓሊ ህጻናት ወይ ቤት ትምህርቲ ክኸይድ ከም ትደሊ ሓብሮም።
ኣብ ሽወደን ምስራሕ
ኣብ ናይ ኣርበትስፎርመድሊኘን (ቤት ጽሕፈት መራኸብቲ ስራሕ) መርበብ ሓበሬታ ብዛዕባ ኣብ ሽወደን ስራሕ ትደሊ እንተ ኣለኻ ዄንካ እንታይ ከም ዝምልከት ሓበሬታ ትረክብ ኢኻ።
ስራሕ እንተ ረኺብካ ምእንቲ ግብሪ ክትከፍል ኣብ ብዓል መዚ ግብሪ (Skatteverket) ክትምዝገብ ኣለካ።
ብመሰረት መምርሒ ጃምላዊ ስደት መንበሪ ፍቓድ እንተ ተዋሂቡካን ስራሕ እንተ ኣለካ ኾይኑን፡ ንኣብነት ስለ ዝሓመምካ ክትሰርሕ ዘይትኽእል ዄንካ መሰል ናይ መተካእታ ደሞዝ ሕማም ክህልወካ ይኽእል እዩ። ንመተካእታ ደሞዝ ሕማም ካብ ቤት ጽሕፈት ካሳ ውሕስነት (Försäkringskassan) ኢኻ ተመልክት።
ናይ ወጻኢ ሃገር ትምህርቲ እንተ ኣለካ ኾይኑ
ናይ ወጻኢ ሃገር ትምህርቲ እንተ ኣለካ ኾይኑ፡ እቲ ናትካ ናይ ቅድሚ ሕጂ ትምህርቲ መዳርግቲ ኣየናይ ትምህርቲ ኣብ ሽወደን ምኳኑ ገምጋም ክግበረሉ ክትገብር ትኽእል ኢኻ። ኣብ ሽወደን ስራሕ ክትደሊ ወይ ክትምሃር ክትደሊ ከለኻ ክሕግዘካ ይኽእል እዩ። ነዚ ገምጋም ዝገብሮ ሽማግለ ዩኒቨርሲቲን ኮለጅን (UHR) እዩ።
ስንክልና እንተ ኣለካ ኾይኑ
ስንክልና ዝደኸመ ዓቕሚ ትግባረ ናይ ኣካላዊ፡ኣእምሮኣዊ ወይ ዓቕሚ ኣእምሮ እዩ ።
ንኣብነት ምስ ብዓል መዚ ኢሚግረሽን ወይ ካልኦት ብዓል መዝታት ርክብ ኣብ ትገብረሉ እዋን ንኽትረዳዳእ ዘጸግመካ ስንክልና ምስ ዝህልወካ፡ ሓገዝን ደገፍን ክትረክብ ትኽእል ኢኻ።
ስንክልና ነቲ ናይ መንበሪ ፍቓድ ንኽትረክብ ዘሎካ ተኽእሎ ኣይጸልዎን እዩ።
ምስ ድልየታትካ ከም ዝሰማማዕ ዝተገብረ መንበሪ ቦታ ንኽወሃበካ እውን መሰል ክህልወካ ይኽእል እዩ። እንታይ ዓይነት ደገፍ ክትረክብ ከም ትኽእል ምስ ናትካ ናይ ብዓል መዚ ኢሚግረሽን ኣሃዱ ቅበላ ተዛረብ።
ብመሰረት መምርሒ ጃምላዊ ስደት መንበሪ ፍቓድ እንተ ኣለካ ኾይኑ፡ ብመሰረት ኤል. ኤስ. ኤስ (ሕጊ ደገፍን ኣገልግሎትን ንገሊኦም ስንኩላን) ደገፍ ንኽትረክብ መሰል የብልካን። ይኹን’ምበር ኣብቲ ትነብረሉ ቦታ እንታይ ዓይነት ደገፍ ከም ዘሎ ምስ ኮሙንካ ተራኺብካ ሕተቶም።
ስንክልና ንዘለዎም ሰባት ሓገዝን ደገፍን ዝህባ ሓያሎ ዝተፈላለያ ማሕበራት ኣለዋ።
ኣብቲ ትነብረሉ ቦታ ዘሎ ንጥፈታት
ንዓኻ ኣብ ሽወደን ሓድሽ ዝኾንካ ዝተፈላለየ ንጥፈታት ኣሎ ኮሙናትን ማሕበራትን ሓደሽቲ ሰባት ክትላለየሉን ቋንቋ ሽወደንኛ ክትለማመደሉን እትኽእል ንጥፈታት ኣለወን። ብዛዕባ ሕብረተ ሰብ ሽወደንን ዕዳጋ ስራሕን ብዝያዳ ክትፈልጠሉ እትኽእል ንጥፈታት ኣሎ። ብዛዕባ ምምሕያሽ ጥዕና ትሕዝትኡ እተፈላለየ ንጥፈታት እውን ኣሎ።
ኣብቲ ትነብረሉ ኮሙን ኣየኖት ንጥፈታት ከም ዘሎ ንምፍላጥ ምስ ኮሙንካ ተራኸብ ወይ ኣብቲ ናቶም መርበብ ሓበሬታ ድለ።
ሽወደንኛ ምምሃር
ኣብ Informationsverige.se "ሽወደንኛ ተምሃር" ዝብል ዲጂታላዊ ጥማር ኣሎ። ኣብኡ ባዕልኻ ሽወደንኛ ክትለማመድ ትኽእል ኢኻ። ኣብኡ ልምምድታትን ፊልምታትን ኣሎ። ብናጻን ብቐሊሉ ክትጥቀመሉ እትኽእልን እዩ።
ግዳይ ዓመጽ ወይ ንግዲ ደቂ ሰባት እንተ ዄንካ
ብዙሓት ሰባት ክሃድሙ ከለዉ ሓገዝቲ ዝመስሉ ግን ነቲ ኵነታት ክምዝምዝዎ ዝደልዩ ሰባት ክህልዉ ይኽእሉ እዮም። ናይ ንግዲ ደቂ ሰባትን ካልእ ዓይነት ዓመጽን ሓደጋ ክህሉ ይኽእል እዩ።
ሓደ ሰብ መገሻ፡ መንበሪ ወይ ስራሕ ንኸዳልወልካ ክጋብዘካ ከሎ ነዚ ዝስዕብ ዘክሮ ኢኻ፦
- ፓስፖርትካ፡ ካልእ ኣገዳሲ ሰነዳት ወይ ተሌፎንካ ጨሪሽካ ኣይትሃብ።
- ነቶም ዝሕግዙካ ሰባት መንነቶም ከፍልጡካ ሕተቶም።
- ብዛዕባ ናይቶም ነቲ ጕዕዞ ዘዳልዉ ዘለዉ ናይ ርክብ ሓበሬታን ብዛዕባ መወዳእታ ናይ መገሻን ሓበሬታ ከም ትረክብ ግበር። ነቲ ክትፈልጦ ዝኸኣልካ ሰንዶ።
- ኣበይ ከም ዘለኻ፡ ናበይ ትኸይድ ከም ዘለኻን ምስ መን ትጕዓዝ ከም ዘለኻን ንሓደ ትኣምኖ ሰብ ሓብሮ።
- ኣብ ሽወደን ትሰርሕ እንተ ዄንካ ደሞዝ ናይ ምርካብ መሰል ኣለካ። መንበሪ ቦታ፡መግቢ ወይ ካልእ ኣቕሑ ንምርካብ ክትሰርሕ ንዝቐርበልካ ዕድመ ኣይትቀበሎ ኢኻ።
- ምስ ብዓል መዝታት ሽወደን ተራኸብ። ኣብ ብዓል መዚ ኢሚግረሽን ተመዝገብ።
ንስኻ ወይ እትፈልጦ ሰብ ግዳይ ዓመጽ እንተ ዄንኩም፡ ክወሃበኩም ዝኽእል ሓገዝ ኣሎ። ናብ + 46 77-114 14 00 ብምድዋል ብዛዕባ ገበን ኣመልክት ወይ ሓበሬታ ሃብ። ህጹጽ ኵነታት እንተ ኣጋጢሙ ናብ 112 ደውል።
ንስኺ ወይ ንስኺ እትፈልጥያ ሰብ ግዳይ ምፍርራሕን ዓመጽን እንተ ዄንክን ናብ ክቪኖፍሪድስሊንየን (Kvinnofridslinjen) ክትድውሊ ትኽእሊ ኢኺ። ክቪኖፍሪድስሊንየን (Kvinnofridslinjen) ኵሉ ግዜ ክፉት እዩ። ናብኡ ምድዋል ብናጻ እዩ። ክትድውሊ ከለኺ ስምኪ ምንጋር ኣየድልየክን እዩ። ቍጽሪ ተለፎን +46 20-50 50 50 እዩ። ክቪኖፍሪድስሊንየን ናብ ብዙሕ ቋንቋታት ዝትርጕሙ ተርጐምቲ ኣለወን።
ምስክር ገበን ውግእ ኴንካ ዲኻ?
ፖሊስ ሽወደን ሩስያ ንዩክረይን ወሪራትሉ ኣብ ዘላ እዋን ብዛዕባ እተፈጸመ ገበናት ውግእ ዝምርምር ሓደ ጕጅለ ኣለዎ። ንሳ’ቶም ድሕሪ 24 ለካቲት 2022 ኣብ ዩክረይን ብዕጥቃዊ መጥቃዕቲ ወይ ብተመሳሳሊ ዓመጽ ዝተቓላዕካ ወይ ካልኦት ሲቪል ሰባት ክቃልዑ ዝመስከርካ ምስ እትኸውን፡ ብዛዕብኡ ክሰምዑኻ ይደልዩ እዮም።
ናብ registrator.kansli@polisen.se ኢ-መይል ስደድ። ነቲ መልእኽትካ ድማ ”till gruppen för utredning av krigsbrott” ኢልካ ምልክት ግበረሉ። ወይ ብቐጥታ ናብ ማእከል ርክብ ናይ ፖሊስ ብቝጽሪ ተሌፎን +46 77-114 14 00 ደውል እሞ ምስቲ ዝምልከቶ ሰብ ንኽትራኸብ ክሕግዙኻ እዮም።
-
ኣብ Informationsverige.se ናብ ኡክራይኛ ዝተተርጐመ ሓበሬታ
ገለ ካብቲ ኣብ ገሊኡ ገጻት ዘሎ ሓበሬታ ሓፈሻዊ ምዃኑ ኣስተብህል። እዚ ማለት ንዓኻ ብመሰረት መምርሒ ጃምላዊ ስደት መንበሪ ፍቓድ ተዋሂቡካ እንተ ኾይኑ ምናልባት ኵሉ እቲ ሓበሬታ ኣይምልከተካን ይኸውን ማለት እዩ።